
Capitolul 1 


Fusese o seară de joi foarte ocupată. De obicei, joia era cea mai 
liniștită zi din săptămână, dar începutul vacanței de Paște și sosirea 
bruscă a primăverii dublase traficul rutier în Londra și, cum se 
întâmpla de fiecare dată, și numărul de accidente de circulaţie. În 
această seară, operaţiile începuseră de la ora zece. Era deja trei fără 
douăzeci când cele cinci operaţii programate pentru această seară 
luară sfârșit, iar sala de operaţii fu curățată și pregătită pentru 
intervenţiile de urgenţă, pe care nimeni nu le dorea. 

Asistenta de la ortopedie ieși din camera de gardă chiar în clipa 
în care stingeam luminile din sala de operaţii. 

— Ce mai avem de făcut, soră Wade? mă întrebă ea. 

— Numai un ultim tur de verificare, răspunsei, încercând să-mi 
ascund un căscat. Asta în cazul în care nu apare ceva nou... 

— Sper că nu, pentru numele lui Dumnezeu! exclamă ea. 
Doctorii mai au de făcut vizita de noapte. Mi s-a părut mie, sau i-am 
auzit trecând când mă schimbam? 

— Da, domnul Dawkins — medicul șef ortoped — m-a rugat să-ți 
spun noapte bună. 

Făcu o grimasă. 

— E păcat că bunele maniere ale domnului Dawkins nu sunt la 
fel de bune ca talentul lui de chirurg, dar cred că nu putem avea 
prea multe pretenţii. Mă duc în birou să scriu raportul, iar după 
aceea sper că putem să ne ducem amândouă la culcare. Pari foarte 
obosită după acest tur de forță. 

— A fost la fel de dur și pentru tine. 

— Da, dar după zece ani de vechime în această meserie, sunt mai 
obișnuită. 

După plecarea ei, verificai cu multă grijă toate saloanele și 
stinsei luminile. Asistenta şefă, cea de la ortopedie, nu avea foarte 
multe fixaţii, dar era foarte hotărâtă că nimeni n-are voie să 
adoarmă în vreuna dintre camerele spitalului. Pentru că era o 
femeie cu suflet mare, toată lumea se străduia să-i facă pe plac. 
Toată lumea, cu excepţia domnului Dawkins... 

Lăsai la urmă cabinetul doctorilor, cu toate că ştiam că aceştia 
plecaseră de mult. Din obișnuinţă, bătui la ușă înainte de a intra. 
Era știut de toată lumea că în spitalul nostru, St. Martha, dacă o soră 
medicală intră în cabinetul medicilor în timp ce aceștia sunt 
înăuntru, riscă nu numai furia asistentei șefe, dar și să fie obligată 
să practice altă meserie, cea mai veche din lume. Eram deja la 
jumătatea camerei, când îl observai pe Joe Fenton, care adormise la 
birou. 

— Hei, Joe! Trezește-te! 

Părea că avusese ceva de scris și adormise. Capul lui cu păr 
blond se sprijinea pe un braţ, și nu făcu nici o mișcare ca răspuns 
la strigătul meu. 

Luând un prosop, îl muiai în apă rece, apoi îl lovii ușor cu el 
peste obraz: 

— Îmi pare rău, dragul meu, dar nu poți să dormi aici! Asistenta 
şefă n-ar fi de acord! 

— Dumnezeule! Liz, afurisito! exclamă el, împingându-mă și 
scuturându-se ca un căţel. Oh, de ce nu sunt lăsat să mor în pace? 
Au plecat ceilalţi? 


IDILĂ ÎN MUNŢI 7 


— De secole! 

În timp ce se spăla, adunai hârtiile împrăștiate de pe birou. 

— Trebuie să pleci și tu. Sora e în birou să scrie raportul, dar o 
să facă o crimă dacă se întoarce și te găsește aici. Mick Dawkins nu 
i-a spus noapte bună, așa cum îi place ei. 

— Da, e un cretin care crede că, dacă are talent de chirurg, este 
un mic Dumnezeu. Dar trebuie să recunosc: se pricepe la mânuirea 
bisturiului! 

— La fel de bine se va pricepe și asistenta șefă dacă te prinde aici, 
răspunsei, aruncându-i haina din cuier, strecurându-i hârtiile sub 
braţ și împingându-l spre ușă. Hai, mișcă-te! 

— Nu încă, mormăi el, oprindu-se în prag și încheindu-și haina. 
Mi-am adus aminte de ce am rămas în urmă. Trebuie să-ți spun 
Ceva. 

— Bine, dar nu poate să mai aștepte? 

— Nu, e prea important. N-ai liber în week-endul ăsta? 

Aruncai o privire spre ceasul din perete. Cu puţin noroc, mai 
avea la dispoziţie cinci minute. 

— Ba da, de la unu și jumătate vineri după-amiază până la șapte 
și jumătate luni dimineaţă. De ce? 

Mă privi cu atenţie, ezitând. 

— Îţi aduci aminte că stabilisem să-i duc pe copii la Glasgow, cât 
timp tata e plecat în Italia în excursie? 

— Da, şi? 

— Cred că știi că, în pauza dintre primele două operaţii, Jadley- 
Grey i-a dat un telefon lui Dawkins... Ghici despre ce e vorba? 
Dragul nostru domn Jadley-Grey vrea să facă o operaţie 
demostrativă pentru niște potenţiali sponsori, tocmai sâmbătă. 
N-am ce face... Așa că m-am gândit la tine, Liz. Crezi c-ai putea 
să-i duci tu? 

— La Glasgow? 

— Stiu că-ţi cer un serviciu imens, dar n-am altă soluţie. Tata nu 
e în nici un caz de acord să plece singuri, chiar dacă sunt sigur că 
s-ar descurca. Numai că el e tatăl nostru și trebuie să-l ascultăm. 

— Şi acolo, ce trebuie să fac? 

— Îi conduci la unchiul Dougal, de la spitalul central din 
Glasgow, sâmbătă dimineaţa. El nu poate să vină aici să-i ia, pentru 
că trebuie să participe la o conferință mâine seară. El plătește 
biletele pentru ei la ducere și pentru mine dus-întors, iar tata va 
plăti biletele lor la întoarcere. Totul e aranjat, sunt făcute și 
rezervări pentru tren. Oh, nu! exclamă el, mi-am adus aminte că 
sâmbătă ești invitată la o petrece la o prietenă din Sussex! 

Nu era genul de bărbat care să se piardă repede cu firea, dar 
acum era foarte obosit. Părea în pragul lacrimilor. 

— Oh, Liz ce mă fac? 

— Linișteşte-te, dragule. Dacă tatăl tău e de acord, o să-i duc eu. 

— Păi, petrecerea? 

— Vor mai fi și alte petreceri— oricum, parcă văd că mi s-a ales 
deja un partener „minunat”. 

— Dar prietena ta? 

— O să înțeleagă, are o inimă mare. 

— Eşti sigură? mă întrebă el, privindu-mă cu afecţiune. Oh, Liz, 
aș putea să te sărut! 

— Aici în nici un caz, viteazule! Acum fugi, o să-mi dai restul 
detaliilor mâine. 

Îmi trimise o bezea și dispăru, cu trei minute înainte de apariţia 
asistentei șefe. 

Seara fu liniștită, nu mai apăru nici o urgenţă, așa că ne 
duserăm la culcare. Nu avusei timp decât să mă întreb o singură 
dată dacă n-ar fi cazul să-mi fac un control psihiatric, înainte de a 
adormi profund. 

Același lucru mă întrebă și prietena mea dimineaţa următoare, 
când îi dădui telefon să-i explic. 

— Şi ce te privește pe tine? E iubitul tău? 

— Nu, doar că tin la el. 

— Elizabeth, de ce nu-mi spui adevărul? 

— Nu te mint. 

Îi povestii că îl cunoșteam pe Joe Fenton de mult timp. 

— Mama lui a murit cu două luni înaintea bunicului meu. 

Tonul vocii ei se schimbă: 

— Oh, da. Înţeleg acum. Continuă. 

— N-am cunoscut niciodată restul familiei, pentru că locuiesc în 
Cornwall. E o diferenţă foarte mare de vârstă între el și restul 
fraţilor. Mai are doi fraţi gemeni, fată și băiat, de doisprezece ani și 
încă un frate de paisprezece ani. 

— Eşti sigură că nu sunt destul de mari să călătorească 
singuri? 

— Mi-am spus același lucru și la fel crede și Joe. Numai că tatăl 
lor nu e de acord. Pentru că nu s-a recăsătorit, adăugai gânditoare, 
probabil că simte că e cazul să-și facă probleme pentru doi. Cum 
făcea și bunicul. 

— Dar, Liz, draga mea, el era mult mai bătrân! exclamă ea, apoi 
schimbă subiectul. În ce parte a Scotiei? 

— Mă întrebi în ce parte a Scoției trăiește unchiul lor? Nu știu, 
undeva în Highlands, în munţi. Dar nu mă interesează, din moment 
ce nu trebuie să merg decât până la Glasgow. 

— Şi unchiul are familie? 

— Din câte știu eu, nu. E medic specializat în boli tropicale și a 
lucrat în Africa până la Crăciunul trecut. Nu sunt sigură ce face 
acum, Joe nu mi-a spus. 

— Ai mai fost în Scoţia, Liz? 

— Nu, crezi că o să pot vedea destule din tren? 

— Dacă vezi bine în întuneric, râse ea. Distracţie plăcută și vino 
să ne vezi cât de repede. 

Tineam foarte mult la pritena mea și eram bucuroasă că primise 
vestea atât de bine. Îl pusesem pe Joe pe primul plan dintr-un 
motiv pe care nu prea puteam să i-l explic, deoarece dintre toţi 

prietenii mei, era singurul care a înțeles cu adevărat cât de mult 
m-a afectat moartea bunicului meu. Era și singurul prieten din St. 
Martha căruia îi putusem povesti despre moartea părinţilor mei 
într-un accident aviatic, când aveam abia șapte ani. Eu eram în vizită 
la bunicul din partea tatălui, văduv și singura rudă apropiată. Casa 
lui a devenit a mea până când a murit în somn. Pentru mine fusese 
mamă, tată și întreaga lume. Lumea lui Joe s-a clătinat la moartea 
mamei lui. Am recunoscut unul în celălalt suferinţa ascunsă și am 
găsit sprijin în durerea noastră. De atunci, cu toate că ne-am mai 
făcut și alți prieteni, am avut iubiţi, dacă aveam nevoie de sprijin ne 
duceam unul la altul. Ţineam foarte mult la relaţia noastră şi eram 
amuzaţi de analizele și diagnosticele puse de ceilalți privind 
sentimentele noastre. Joe spunea că restul cunoștințelor noastre 
erau uluite de faptul că rămăsesem atât de buni priteni, fără să 
avem o relaţie amoroasă. 

— Oare suntem bolnavi, Liz? Sau suntem fosile din epoca 
victoriană? mă întreba el adeseori, dar nu găsisem încă răspunsul. 

Oricum, nici nu ne preocupa prea mult. 

Dimineaţa fu atât de ocupată, încât nici nu ne puturăm vedea, 
dar să stăm de vorbă. La pauza de prânz, în sertarul pentru 
corespondenţă găsii un plic mare, care conţinea bilete de tren, 
precum și un bileţel, scris pe spatele unei fişe medicale: 

„Am schimbat rezervările pe numele tău și am dat telefon acasă. 
Doamna Evans, menajera tatei, va fi la Euston, plus copiii, la 
unsprezece noaptea. Unchiul D. e la Spitalul Central Glasgow. 
Copiii îi cunosc mașina. Sper că nu vor profita de tine— poţi să 
foloseşti lupta corp la corp, dacă e nevoie. Transmite toate 
salutările mele unchiului D., iar dacă vrei să-l faci fericit, întreabă-l 
despre medicina tropicală. Nu vorbeşte prea mult, dar e de treabă- 
nu cred c-a mai atins o femeie de ani de zile. Mulţumesc din nou. 
Cu dragoste, J." 

Pentru că aveam o după-amiază liberă, împinsă de curiozitate, 
mă dusei la biblioteca Facultăţii de Medicină. 

Bibliotecarul fu şocat: 

— Doctorul D. R. Grant din Edinburgh, soră? Dacă a publicat 
ceva despre medicina tropicală? Cred că glumiti! Lucrările 
profesorului sunt lucrări de referință în acest domeniu, căutate în 
toate bibliotecile și librăriile. Ştiţi că, începând din toamnă, va fi șef 
de catedră la secţia „Boli tropicale" de la Oxford? Sau era 
Cambridge? Profesorul Mullen vorbea despre el zilele trecute. 

Îmi cerui scuze pentru ignoranța mea. 

Cu o privire dezaprobatoare, bibliotecarul îmi puse în faţă un 
număr impresionant de cărți și reviste. Până la cinci după-amiază, 
numele profesorului îmi devenise foarte cunoscut, și eram pusă în 
gardă cu privire la obiceiurile proaste ale muștei tete. 

În taxi, repetai în gând toate frazele inteligente și bine 
documentate pe care voiam să i le spun doctorului. 

Taxiul meu opri și imediat după el opri un altul. Un băiat înalt, 
foarte blond, sări din el, începând să descarce bagaje. Era fratele lui 
Joe, nici nu putea fi altfel, iar acest gând mă făcu să zâmbesc. EI îmi 
aruncă o privire aspră, văzându-și de treabă. O femeie în vârstă, 
care coborî repede din mașină, veni spre mine. 

— Domnișoara Elizabeth Wade? Mi-am dat seama că sunteţi 
dumneavoastră. Îmi pare foarte bine să vă cunosc. Eu sunt doamna 
Evans, iar aceștia sunt copiii: Robin, Judy, Johnnie. Dragilor, 
aceasta este amabila prietenă a fratelui vostru, domnișoara Wade. 

Cei trei mă priviră în tăcere. 

— Bună, ce faceţi? spusei eu. 

Se pare că era secret, pentru că nu primii nici un răspuns. 

— Din nefericire, suntem foarte timizi, interveni doamna Evans 
— cu toate că n-aţi fi crezut, dacă i-aţi fi văzut pe drum. Eu i-am 
înțeles întotdeauna foarte bine pe tineri, poate pentru că n-am fost 
binecuvântată cu urmași. Dar unii dintre noi sunt destul de dificili, 
adăugă el, ridicând un deget mustrător spre copii. 

N-o prea ascultam, ci îi priveam cu atenţie pe cei trei copii. 
Robin, băiatul cel mare, era mai înalt decât mine, avea acnee și o 
expresie posomorâtă. Dar, pentru că semăna atât de mult cu Joe, 

eram dispusă să trec acest lucru cu vederea. Judy era la fel de 
blondă, subțire, mult mai înaltă decât fratele ei geamăn. Avea părul 
lung, o figură micuță și inteligentă. Era foarte palidă, dar nu aveam 
de unde să ştiu dacă de vină nu e oboseala călătoriei, sau este 
culoarea ei obișnuită. Abia dacă deschise o dată gura înainte de 
plecarea trenului. 

Johnnie Fenton părea din altă familie. Era un băiat robust, cu 
păr şaten, ondulat, cu o față rotundă și plină de voioșie, cu ochi 
mari, aproape negri, mărginiți de gene lungi și dese. Avea cei mai 
largi umeri și cea mai directă privire pe care le-am întâlnit la un 
băiat de vârsta lui. Era la fel de tăcut ca fraţii lui, fără să pară 
posomorât şi, cu toate că-mi dădea impresia că nu i-ar fi păsat 
dacă aș fi căzut moartă în faţa lui, mă îndoiam c-ar fi participat la 
crimă. 

Începusem să număr deja orele pe care trebuia să le petrec 
impreună cu ei până la Glasgow cu mult înainte de plecarea 
trenului. La un moment dat, Robin descoperi că lăsase una dintre 
valize de cealaltă parte a barierei. Doamna Evans spuse că nu era 
decât un semn care arăta câtă dreptate avusese tatăl lor, nelăsându-i 
să plece singuri, în grija lui, ca frate mai mare. 

— Dragul de el, micul Robin! exclamă ea. E un tânăr atât de 
visător, nu-i așa? Sunt sigură că, până la Glasgow, ar fi pierdut 
biletele, bagajele și, până la urmă, pe cei doi gemeni. 

„Micul Robin" îi aruncă o privire care spunea c-ar vrea s-o 
strângă de gât și dispăru în interiorul trenului, împreună cu cei doi 
gemeni. Rămăsei la fereastră, în timp ce trenul se punea în 
mișcare. Deodată, pe peron apăru un bărbat, urmat de un hamal 
care-i ducea bagajele, alergând amândoi după tren. În ultima clipă, 
bărbatul se agăţă de ușă și urcă, iar hamalul îi aruncă bagajele 
lângă el. 

Noul venit îmi zâmbi, străduindu-se să-și recapete răsuflarea. 

— Chiar c-am ajuns în ultima clipă! 

— Nu mai contează, aţi ajuns. 

— Şi ce e mai important, într-o singură bucată, răspunse el, 
verificându-și bagajele. Cred că n-au păţit ceva undiţele. Sper să mă 
bucur de un pescuit pe cinste. E primul concediu pe care-l iau de 
ani buni. Sunteţi în vacanță? 

— Nu, am doar un week-end liber. 

ÎI privii cu atenţie, în timp ce și el mă cântărea din priviri. În nici 
un caz nu era genul de privire pe care mi-o aruncaseră fraţii lui Joe. 

Părea să aibă în jur de treizeci de ani, era înalt, cu păr de 
culoarea nisipului, ochi albaștri și un zâmbet atrăgător, mai 
degrabă timid. 

De noi se apropie un însoțitor, dornic să-l ajute. 

— Am urcat unde trebuie? întrebă călătorul, întinzându-i biletul. 

— În vagonul următor, domnule MacDonald. O să vă ajut cu 
bagajele. Doriţi să mă urmaţi? 

— Imediat, răspunse americanul, întinzându-mi mâna. Îmi pare 
bine de cunoștință, zâmbi el. Vă urez o călătorie plăcută. 

— Mulţumesc, răspunsei, la fel și dumneavoastră. 

Îmi părea rău să-l văd că pleacă, îmi făcuse plăcere să-mi aducă 
aminte că sunt femeie. Apoi îmi adusei aminte motivul pentru care 
eram în acest tren. Păcat, oftai. 

Însotitorul ne arătase deja care era cușeta noastră. Cei doi băieți 
aveau un compartiment separat, iar eu împărțeam unul cu Judy. 
Când ajunsei în patul meu, ușa despărțitoare era închisă. 

Mă urcai în pat, întrebându-mă dacă cei trei erau pregătiți 
pentru noapte și dacă n-ar fi cazul să verific. 

Auzii în acea clipă vocea lui Judy: 

— Da, intraţi! E în patul ei. 

Vocea lui Robin părea furioasă: 

— De ce naiba trebuie să suportăm și pacostea asta? 

— Putea să fie şi mai rău, interveni Johnnie, nu arată la fel de 
nesuferită ca monstrul de doamna Evans. 

— Da de unde, au același nume, mormăi Judy. Pun pariu că 
bombăne la fel ca ea, dacă nu-i convine ceva. Toate fac la fel. Cu Joe 
ar fi fost altfel, el e amuzant. Mi-ar fi plăcut să fi venit el. 

— Cred că, dacă ar fi vrut, ar fi putut să vină, răsună din nou 
vocea lui Robin. E la fel ca restul, nu face ce promite. Toţi sunt 
la fel. 

Judy începuse să suspine. 

— Da, şi ne-a promis că ne va duce la unchiul Douglas... 

— Oh, Ju, la naiba! protestă fratele ei mai mare. Ai început deja 
să suspini! Nu înţeleg de ce fetele trebuie să facă asta? 

— Dar nu suspin! răspunse fata cu indignare. Știi foarte bine că 
am răcit! Nu puteam să-i spun tatei, ar fi luat-o razna! 

Johnnie spuse cu voce voit veselă: 

— Unchiul Dougal te va face bine, Ju. Tata spune despre el că e 
foarte deștept, iar eu cred că e de treabă. Mă aştept să fie minunat 
în Gairlie. De Crăciun mi-a spus că se bucură foarte mult că și-a 
recăpătat casa, după plecarea chiriașilor, și vrea să stăm cu el foarte 
mult. Mi-a mai spus că mama a fost o soră mai mare grozavă și că 
i-a părut îngrozitor de rău când a murit. 

Tăcerea se lăsă în compartiment, aducându-mi amintiri la care 
preferam să nu mă gândesc, nici măcar acum, după cincisprezece 
ani. Cu toate că acum ştiu că sunt şi lucruri mai rele decât să fii 
orfan de mamă, nici la vârsta lui Robin nu eram capabilă să 
gândesc așa. 

Coborâi din pat și bătui la ușă. 

— Pot să intru, Judy? 

Erau cu toţii în patul lui Judy. Picioarele lungi ale lui Robin se 
sprijineau de chiuvetă, dar nu făcu nici o mișcare să le ia. Se 
încruntă la mine. 

— Johnie şi cu mine ar fi trebuit să fim deja în pat, dacă asta vrei 
să spui. 

— Nu, răspunsei, sprijinindu-mă de ușă. Nu știu la ce oră vă 
duceti la culcare de obicei, dar sunteţi destul de mari ca să staţi, cel 
puţin într-o noapte, până mai târziu, fără să se întâmple nimic grav. 
Voiam să vă spun noapte bună. 

— Noapte bună! răspunseră în cor. 

— Mulţumesc, somn ușor și vouă, zâmbii, aruncând o privire 
spre ceas. E aproape miezul nopții. Sper că Joe se duce mai 
devreme la culcare în această noapte. Știţi la ce oră s-a culcat ieri? 

Nu mă aşteptam să primesc un răspuns la această întrebare, așa 
că le povestii ce se întâmplase la spital ziua trecută și cum primise 
Joe vestea operaţiei demonstrative. 

— E o poveste neplăcută, mai ales că trebuia să fie liber. Numai 
că nu poate risca, pentru că șefii se vor răzbuna, cel mai probabil 
când ar trebui să fie avansat. 

— Dar e nedrept! exclamă Johnnie. 

— Asta spune și ea, mormăi fratele lui. 

— Da, e nedrept, repetai, dar așa stau lucrurile. Astea fiind 
spuse, ne vedem mâine dimineață... Apropo, mă numesc Elizabeth 
şi sunt mai mică decât fratele vostru cu un an. 

După ce închisei ușa, auzii murmurul lui Johnnie: 

— Ce picioare lungi are! 

Mă așezai în pat zâmbind. 

A doua zi, când mă dusei s-o văd pe Judy, încă dormea. 

— Ajungem în patruzeci de minute la Glagow, Judy. Bună 
dimineaţa! Ai dormit bine? 

Părea îmbujorată și clipea des. 

— Da, mulțumesc, răspunse, întorcându-se cu spatele. 

Ezitai, pentru că vocea ei era răgușită. 

— Te doare gâtul? 

— Nu, mă simt bine. 

N-o credeam, dar n-avea nici un rost s-o deranjez cu alte 
întrebări, așa că mă îndreptai spre compartimentul băieţilor, să văd 
dacă s-au trezit. Johnnie venea pe culoar, deja îmbrăcat. 

— Robin se îmbracă. Sunt mort de foame! Sper că unchiul 
Dougal nu va întârzia. Ne-a promis că vom lua micul dejun 
împreună. 

Îi oferii o ciocolată. 

— Dacă poţi să mănânci așa ceva la această oră, chiar te rog! 

— Oh, Doamne! Pot să mănânc dulciuri la orice oră. Tu nu poţi? 

— Nu, trebuie să am dispoziţia necesară. Numai ideea de a 
mânca dulciuri înainte de masă mă face să vomit. Ia-o cu încredere. 
Dă-i și lui Robin. 

— O, Elizabeth, mulțumesc! E foarte frumos din partea ta să 
ne-o dai nouă pe toată, zâmbi el. 

Îmi venea să-l iau în braţe. 

— Sper să nu vă strice pofta de mâncare. 

— O, nici pomeneală! Nimic nu-mi strică pofta de mâncare! 

Robin apăru în cadrul ușii. 

— Vino și adună-ţi lucrurile, Johnnie. Nu vrem să întârziem la 
întâlnirea cu unchiul Dougal. 

Din nefericire, profesorul Grant fu acela care întârzie. 
Așteptarăm pe peron, iar copiii mă văzură schimbând saluturi și 
fluturări de mâini cu americanul. Judy arăta de parcă ar fi avut și o 
durere de cap. În gând, spusei câteva la adresa profesorilor 
nepunctuali, dar cu voce tare propusei să-l așteptăm în bufetul 
gării. 

— Dacă vom sta la fereastră, o să-l vedem apărând în timp ce 
mâncăm. 

Robin murmură: 

— Nu trebuie să-ți faci probleme, o să luăm micul dejun cu 
unchiul. 

Numai că aliatul meu era Johnnie. 

— Cred că e o idee minunată, Elizabeth. Putem să mâncăm și 
acum și cu unchiul Dougal. Haideţi, ce mai aşteptaţi? 

Eram încântată că reuşisem s-o iau pe Judy din frig, dar masa fu 
destul de posomorâtă. Numai Johnnie mâncă totul cu plăcere și mă 
ajută în încercarea de a face conversaţie. Judy abia putea să bea 
ceaiul. Rămaserăm în bufet cât puturăm de mult, iar apoi ne 
așezarăm pe o bancă la soare. Cu toate că în jurul nostru veneau și 
plecau multe mașini, cea a profesorului nu se vedea nicăieri. 

După o oră, eram în același loc. Judy devenise cenușie, în afară 
de un cerc alb în jurul gurii. Eram de părere că purtarea 
profesorului era de neiertat. 

Robin se întoarse de la un alt tur la biroul de informații, 
clătinând din cap. Judy își pusese capul pe umărul meu, acceptând 
să-i iau pulsul. Mă îngrijora. 

Fratele cel mare se așeză pe bancă. 

— Dar dacă unchiul Dougal a uitat de noi? 

— N-ar putea să facă una ca asta! protestai. Probabil a dormit mai 
mult după prelegerea pe care a tinut-o aseară, iar acum e blocat 
undeva în trafic. Glasgow e un oraș mare. Îmi vine să-mi dau palme 
pentru că nu i-am cerut lui Joe numărul de telefon de la hotelul în 
care stă unchiul vostru. O, sau am putea să dăm un telefon la el 
acasă, cred că găsim pe cineva care să ne ofere vreo informaţie. 

— Dacă e blocat în trafic, n-are nici un rost, suspină Judy. Dacă 
a avut un accident? Dacă nu poate să ajungă aici mai devreme de 
câteva ore? Tu va trebui să iei trenul spre Londra, Elizabeth! 

— Nu, draga mea, zâmbii, simțind privirile tuturor aţintite 
asupra mea. Îmi pare rău, dar trebuie să te anunţ că nu scăpaţi de 
mine până când nu vă predau unchiului vostru. l-am promis lui 
Joe- și e mai puternic decât mine, n-am curaj să nu mă ţin de 
promisiune. 

Gemenii erau vizibil ușuraţi. 

Robin spuse, pe un ton supărat: 

— Ştiu că suntem o povară, dar... 

Deodată, se întrerupse, sărind de pe bancă, într-un elan de 
bucurie: 

— Maşina unchiului Dougal! strigă el. 

— Da, dar nu e el cel care o conduce, murmură Judy. 

Băieţii se ridicaseră și luaseră bagajele, în timp ce o mașină 
mare, cenușie, întorcea în faţa noastră. Le lăsară jos, arătând 
nesiguri. 

Mă ridicai. 

— Sunteţi siguri că e mașina lui? Bine. Staţi aici, mă duc să văd 
despre ce e vorba. 

Mașina era oprită la celălalt capăt al parcării. Şoferul era un 
tânăr bronzat. Aruncă o privire nesigură de la mine la cei trei copii. 

— Domnișoară, îl aşteptaţi cumva pe domnul profesor Grant? 

Îi explicai ce se întâmplase. Încă nedumerit, îmi întinse o 
scrisoare adresată lui Joe. 

— Cumnata mea, Mary Cameron, care e menajera domnului 
profesor, m-a rugat să dau această scrisoare domnului Fenton. 
Pentru că ajungeam azi la Glasgow, fiind ultima zi de permisie, 
înainte să mă întorc pe mare, am putut să aduc mașina. Cred că e 
mai bine să citiți ce scrie profesorul... Puteţi să conduceţi o 
mașină, domnişoară Wade? 

Cuvintele lui mă luară prin surprindere. 

— Așadar, domnul profesor nu e în Glasgow? N-ar fi trebuit să 
țină o prelegere? 

— Ba da, dar a fost anulată din cauza căutării. 

— Căutare? 

— Da, sus pe Ben. S-au rătăcit doi tineri pe culmea nordică, 
adăugă el, de parcă asta ar fi clarificat totul. 

— Sus pe... vrei să spui pe munte? înţelesei în sfârșit. 

Fl dădu din cap, făcând o plecăciune. 

— Chiar așa, pe Ben Gairlie. Sunt rătăciţi de două zile, iar ceața 
groasă îngreunează căutarea. 

— Probabil. 

Respirai adânc și deschisei scrisoarea. 

Fusese scrisă de profesorul Grant înainte de plecarea de acasă, 
ieri dimineaţă. Explica în câteva rânduri că n-avusese timp să dea 
telefon la Londra să anunţe, dar că spera că va ajunge acasă în timp 
util. 

„Evident, dacă ai această scrisoare în faţa ochilor, înseamnă că 
n-am reușit să ajung. În acest caz, vrei să-i aduci tu pe copii la 
Gairlie? O s-o rog pe Mary Cameron să-ţi rezerve un bilet pentru 

Londra de la Inverness, pentru duminică. Vino pe drumul 
principal, are suficiente indicatoare de circulaţie. Găsești hărți în 
mașină. Drumul are cam o sută patruzeci de mile. Nu te grăbi, poti 
ajunge la orice oră, nu deranjezi. Îmi pare foarte rău că trebuie să 
te rog să faci asta, dar n-am altă soluţie." 

Citii scrisoarea de două ori, apoi aruncai o privire spre banca pe 
care stăteau cei trei copii. Erau foarte atenţi și răbdători, ceea ce era 
ciudat. Își dăduseră seama că era ceva în neregulă, iar niște copii 
mai siguri pe ei ne-ar fi copleșit pe amândoi cu o mulțime de 
întrebări. Numai că ei așteptau în liniște. Copiii care se simt în 
siguranţă nu cred niciodată că li se poate întâmpla ceva rău. Ei știau 
că, dacă s-a întâmplat ceva rău o dată, se poate întâmpla și-a doua 
oară. Sentimentul acesta îmi era foarte cunoscut. 

Privii din nou scrisoarea. 

— Profesorul Grant spune că până la Gairlie sunt o sută 
patruzeci de mile. 

— Aşa €. 

Aruncai o privire de profesionist spre Judy. Speram că n-are 
nimic prea grav, dar dacă are ceva infecțios, nici un spital nu va vrea 
s-o primească. Dacă n-avea decât o mică răceală, nici atât. Orice 
medic ar fi dat același sfat: „în pat și ținută sub observaţie”. 

Aveam permis de conducere și mă pricepeam să urmez o hartă. 
N-aveam pe nimeni acasă, care să-și facă probleme dacă întârziam. 
Îmi era clar că n-am ce face, așa că-l întrebai pe domnul Cameron 
dacă poate să-mi arate cel mai potrivit drum pentru a ieși din 
Glasgow. Ne îndreptarăm împreună spre bancă. 


Capitolul 2 


N-am avut nici o problemă, mai puţin în Gairlie, unde oprii o 
femeie pe bicicletă, cerându-i să ne ajute. 

— Căutaţi Casa Achnagairl? O, e dincolo de apă. Nu sunt decât 
două case acolo, e a doua pe drumul pe care mergeţi. 

Lacul Gairlie avea apă sărată, de un gri argintiu și era înconjurat 
de dealuri. În lumina amurgului, dealurile păreau foarte aproape, 
iar un munte masiv, întunecat, cu vârful în nori, se înălța deasupra 
lor, ca un adult într-o mare de copii. 

Băieţii scoaseră capetele pe fereastră. 

— Acela trebuie să fie Ben Gairlie. Oare unchiul Dougal e încă 
acolo? 

Aruncai încă o privire la Judy, care dormea, lăsându-i să 
vorbească între ei, așa cum făcuseră tot drumul. Judy dormise 
aproape tot timpul. Înainte de a pleca din Glasgow, cumpărasem 
un termometru, aspirină și glucoză, precum şi ceva de mâncare pe 
drum, pentru toți. În urmă cu o oră, fata nu avea temperatura mai 
mare decât era obișnuit pentru vârsta ei, dar asta putea să însemne 
și că era doar debutul unei boli. După cum arăta acum, 
temperatura îi crescuse destul de mult. Privii spre munte, în timp 

ce întorceam mașina. Speram că unchiul lor era acasă și că avea 
antibiotice. Speram și că nu s-a întors cu reumatism, bronșită sau 
ceva asemănător de pe munte. Nu-i știam vârsta și, deși aveam 
câţiva profesori mai tineri la St. Martha, nici unul nu avea mai puțin 
de patruzeci de ani. Nu mi se părea prea bine ca, după atâţia ani 
petrecuţi în Africa, să cutreieri munţii. Dar, la urma urmei, era 
problema lui. Condusei pe drumul pe care venisem, îndreptându-mă 
în direcţia indicată de femeia binevoitoare. 

Judy se trezi în clipa în care opream mașina în faţa casei. Aceasta 
era înaltă, îngustă, construită din granit. Mă întorsei spre fată: 

— Judy, cred c-ar fi mai bine să stai în mașină până scoatem 
bagajele. 

— Bine, răspunse ea, cu o voce îngrijorător de slabă. 

Robin sărise repede din mașină. Privi spre casă, apoi se duse să 
citească plăcuţa de pe poartă. 

— Am ajuns bine. Oare de ce nu e nici o lumină aprinsă? 

Coborâi, încercând să-mi dezmorțesc membrele înțepenite. 

— E încă zi și poate că le place să stea pe întuneric, răspunsei, 
sunând la ușă. Să avem răbdare, menajera poate fi în spatele casei. 

Johnnie stătea lângă mine. 

— Nu cred că unchiul Dougal e acasă, spuse el. 

— O să ne spună doamna Cameron, răspunsei, ţinând degetul 
pe sonerie. Oare e surdă? 

Privind spre mașină, spre figura palidă a lui Judy, încercai ușa de 
la intrare. Era deschisă, așa că intrarăm câţiva pași. Strigarăm 
numele menajerei, fără să primim vreun răspuns. 

Holul era lung, îngust, foarte bine întreținut. Johnnie descoperi 
pe o măsuţă un plic adresat „Doctorului Fenton" și mi-l aduse. 

— Cred c-ar fi bine să citeşti asta, spuse el. 

După ce citii, îi întinsei biletul lui Robin. 

Aceasta era scris de doamna Cameron. Fiica ei avusese o criză 
de apendicită, ginerele ei era de serviciu, iar ea fusese nevoită să 
plece la Inverness, să aibă grijă de nepoți. Mai lăsase un bilet în 

birou, adresat profesorului Grant. Adăugase: „Paturile sunt făcute, 
iar mâncarea este în cuptor. Am pus masa în sufragerie. În camere 
sunt aduse toate cele necesare pentru foc, nu trebuie decât aprins. 
Sper că profesorul va ajunge cu bine înapoi înainte de sosirea 
dumneavoastră dar, dacă va întârzia, vă rog, în numele lui, să vă 
simtiti ca acasă. Îmi pare foarte rău..." 

— Oh, Dumnezeule! exclamă Robin. Ce încurcături! 

Johnnie stătea în capul scărilor, privind în toate părțile cu mare 
interes. 

— Hei, Elizabeth! Crezi că e vreo fantomă în casa asta? N-ar fi 
grozav! 

— Sigur, amice, asta ne mai lipsea! Haideţi să aducem bagajele și 
pe Judy, care ar trebui să ajungă direct în pat. 

— Nu putem să mâncăm mai întâi? protestă Robin. Bagajele nu 
pot să mai aștepte? 

— Tu poți să faci ce vrei cu ale tale, dar cele ale lui Judy trebuie 
aduse, pentru că se va duce la culcare. Johnnie, vrei tu să-i aduci 
valiza, eu nu știu care e a ei. Între timp, voi urca la etaj să văd care 
e camera ei. 

Băiatul fugi imediat. Robin mă urmă la etaj. 

— N-ai de ce să te agiti, Elizabeth. Judy are foarte des probleme 
cu gâtul. 

Mă dureau umerii din cauza condusului, așa că fusei nevoită să 
rezist ispitei de a-l pălmui. 

— E bine de știut. Numai că rămân la ideea mea, că trebuie să 
stea în pat. 

— Cred că-ți dai importanță. Nu ești doctor. 

— Nici tu, tinere, răspunsei, știind că se va simţi jignit. Unchiul 
tău e doctor, iar când se va întoarce ne va spune dacă am avut sau 
nu dreptate. Până atunci, voi face așa cum cred că-i mai bine. 

Descoperisem o cameră micuță, cu vedere spre lac, care părea 
foarte atractivă. 

— O s-o pun pe Judy aici. 

Când fata era în pat, îi luai din nou temperatura. Aveam 
dreptate, crescuse. Pusei într-un pahar două aspirine. 

— Poftim, Judy, faci gargară și apoi înghiți. 

— Uh! Ce neplăcut! 

— Ştiu, dar îţi va face bine. 

După aspirine bău un pahar de lapte cald. 

— Ai avut dreptate, acum nu mă mai doare atât de tare când 
înghit. Dar mă simt ciudat. Mă doare tot corpul. 

N-avea nici o eruptie. Rămăsei câtva timp cu ea, chiar după ce 
adormise, dorindu-mi să am mai multă experienţă în bolile 
copilăriei. Pentru că lucrasem într-un spital, nu cunoșteam decât 
bolile grave. Prin urmare, tot felul de diagnostice alarmante îmi 
treceau acum prin minte: să fie febră reumatică? Sau meningită? 
Sau, Doamne fereşte, după câte văzusem la copii, chiar leucemie? 
Toate aceste simptome le întâlneam în aceste boli: dureri de gât, 
febră, dureri de cap, dureri generalizate. Dar, la fel de bine, sunt 
simptome pentru rujeolă, varicelă, amigdalită acută. 

Sper că unchiul ei se va întoarce repede. Doar n-o să mai 
petreacă încă o noapte pe munte! 

Dar dacă nu se întoarce? Pot s-o las pe Judy așa, fără să cer sfatul 
unui medic, o noapte întreagă? Sunt sigură că pot afla de la 
serviciul de informaţii telefonice numărul medicului. Oare n-ar fi 
mai bine să telefonez chiar acum? 

Atinsei fruntea fetei, care era mai rece. Dormea profund, 
respirând regulat. Dacă aș fi fost la St. Martha, ce-aș fi făcut? 

Încercai să mă liniştesc. Ştiam că fata avea tot ce-i trebuia: 
căldură, odihnă, somn. Numai că afară ceața devenea din ce în ce 
mai deasă. 

Judy dormea liniștită. Mâncai împreună cu băieții. Din minut în 
minut, unul dintre ei alerga la fereastră, la auzul unui zgomot. 

— Trebuie să fie unchiul Dougal. 

Dar nu era. Johnnie își lipise nasul de geam. 

— Nu văd nimic. Cum poate fi găsit cineva pe astfel de ceaţă, 
Elizabeth? 

Mă gândisem și eu la același lucru. 

— Poate că pentru cineva născut și crescut aici e mai ușor. 

Robin interveni şi el. 

— Cele două persoane pierdute nu sunt obișnuite. Mă întreb 
dacă mai sunt acolo... 

— De ce? îl întrebă fratele lui. Crezi c-au căzut pe undeva? Cred 
c-ar fi morți dacă s-ar întâmpla asta, nu-i așa, Elizabeth? 

Câteva minute mai târziu mă dusei să văd ce face Judy, 
lăsându-i pe băieţi scufundaţi într-o discuţie teribilă despre 
moarte. Cu toate că eram asistentă medicală, nu mă simţeam 
tocmai în largul meu. 

Lăsasem o veioză aprinsă în camera fetei. Încă de la ușă, 
observai că nu se mișcase. Părea totuși să-i fi crescut temperatura, 
iar pulsul era și el prea mare. 

Camera în care o pusesem pe Judy era în apropiere ușii de la 
intrare, așa că auzii înaintea băieţilor pașii care se opriră în faţa ușii. 
Coborâi repede și ajunsei în faţa ușii, chiar în clipa în care se 
deschidea. 

— Domnul profesor Grant? Îmi pare rău dacă v-am speriat, dar 
Joe n-a putut veni să-i aducă pe copii, așa c-am venit eu. Sunt 
Elizabeth Wade. 

Pentru câteva momente, bărbatul mă privi uimit. Apoi intră în 
hol și închise ușa. Purta o haină deschisă la culoare, pătată și 
umedă, iar părul întunecat era ud. Părea obosit și era nebărbierit. 
Era mai tânăr decât crezusem, cu toate că-mi era imposibil să-i 
ghicesc vârsta. 

— Da, sunt Dougal Grant. Bună seara, domnişoară Wade, spuse 
el, scoțându-și mănușile ca să-mi strângă mâna. Eşti bine venită în 
casa mea. 

Își dădu jos haina, agățând-o în cuierul de lângă ușă, iar statura 
lui îmi arătă de unde moștenise Johnnie umerii laţi. 


IDILĂ ÎN MUNŢI 25 


— L-aţi condus pe nepoţii mei de la Glasgow? mă întrebă. 

Înainte să pot răspunde, băieţii năvăliseră în hol, vorbind în 
același timp. 

— Faceţi liniște, băieţi! Da, persoanele rătăcite pe munte sunt în 
siguranță- și puteţi să-mi spuneţi ce s-a întâmplat cu fiica doamnei 
Cameron mâine. Mai întâi, avem alte lucruri de rezolvat. Așadar, 
Judy nu se simte bine, domnișoară Wade? 

— Din nefericire, da. Pare să aibă febră. E în pat, a adormit 
deja. 

— Foarte bine, zâmbi el, aruncând o privire spre băieţi. Eşti 
asistentă medicală? Minunat! 

ÎL trimise pe Robin să facă un ceai și pe Johnnie să găsească 
scrisoarea de la doamna Cameron. 

— Acum, că suntem singuri, poţi să-mi dai mai multe detalii 
despre Judy? 

Îi povestii toate faptele, ca și cum ar fi fost unul dintre medicii 
de la spitalul la care lucram. Pentru că asistentele nu sunt 
calificate să pună diagnosticul bolilor, mă abţinui să fac vreo 
presupunere. 

— Pare să fie o problemă cu gâtul. Din fericire, am antibiotice în 
Casă. 

— Foarte bine. 

Johnnie nu moștenise doar umerii, ci şi ochii lui, care mă 
priveau cu atenţie. 

— Crezi că e vorba despre ceva mai grav? mă întrebă. 

— Sinceră să fiu, nu știu. N-am prea multă experienţă în bolile 
copilăriei. Mi se pare că e ceva mai complicat, dar poate să fie doar 
impresia mea. 

— Cea mai mare problemă cu practica în spitale e că-ți dă 
impresia că orice boală poate fi una gravă. Uiţi toate bolile minore, 
care nu prea ajung la spital. Cred că ai avut o perioadă foarte 
agitată. O să o consult imediat. 

— Să vin și eu? 

— Ai făcut deja foarte multe pentru mine, mulţumesc, spuse el, 
deschizându-mi ușa de la sufragerie. Așteaptă-mă lângă foc, o să mă 
întorc repede, adăugă, punând câteva lemne pe foc. Când trebuie 
să te întorci la serviciu? 

— Luni dimineaţă, la șapte și jumătate. 

— Nu va fi nici o problemă, pentru că te vei întoarce cu avionul. 
Sper că n-ai nici o problemă cu zburatul... O să-ţi dau toate 
detaliile mai târziu. Te simţi bine? 

— Foarte bine, mulțumesc. Dar nu pot să vă ajut cu ceva? Cred 
că sunteţi foarte obosit. 

— Extenuat, desigur, cu toate că sunt obișnuit cu operaţiunile de 
salvare în munţi, răspunse, privindu-mă gânditor. Nu prea cred că 
ești obișnuită să conduci atât de mult, mai ales când ai în grijă un 
copil bolnav. Chiar nu vreau să te întorci la Londra epuizată, după 
mica plimbare în Highlands. 

Fu plecat cam un sfert de oră. La întoarcere se imbrăcase într-un 
pulover negru, pe gât și niște pantaloni gri. Se pieptănase, dar 
barba nerasă îl făcea să arate destul de sălbatic. 

— E posibil să n-aibă decât o durere de gât, cu toate că nu mă 
pronunț până când n-o văd la lumina zilei, spuse el, așezându-se. 

Stăturăm de vorbă despre călătorie, despre Joe și munca de la 
spital, ca și despre clubul local de alpinism. Între timp, Robin 
apăruse cu ceaiul. Când refuzai a doua ceașcă, fu sigur că sunt 
pregătită să mă duc la culcare. 

— Vrei să foloseşti camera de lângă cea a lui Judy? 

— Da, mulțumesc... Sunteţi sigur că nu pot să vă ajut? 

— Foarte sigur, mulțumesc, răspunse el, făcând o plecăciune 
politicoasă. Sper că vei dormi bine. Noapte bună, domnişoară 
Wade. 

— Noapte bună, profesore Grant. 

Urcai scările, simțindu-mă ca şi cum mă întorsesem în timp în 
secolul trecut, dându-mi seama că sunt mai multe modalităţi de a 

scăpa de un oaspete nedorit. Dar eram obosită, iar el era mai mult 
decât capabil să aibă grijă de Judy. Mă aruncai în pat, mulțumită. 

Din când în când mă trezii, auzindu-i pașii în camera alăturată. 
O dată îmi privii ceasul. Era cinci fără zece. Oare acest bărbat nu 
doarme niciodată? 

Afară era încă întuneric, dar ceața dispăruse și puteam să văd 
conturul munţilor. Ben Gairlie se profila ca o umbră uriașă pe cerul 
întunecat. Pentru că nu prea iubeam înălțimile, nu înţelegeam cum 
cineva poate să se urce pe munte de plăcere. Pentru că gazda 
noastră era membru al clubului local de alpinism, bănuiam că e un 
alpinist experimentat. Îmi adusei aminte de ideile mele despre 
doctorul în vârstă, bolnav de artrită şi bronșită, care șchiopăta 
coborând de pe cărările muntelui. Adormii din nou, zâmbind, iar 
când mă trezii, soarele strălucea sus pe cer. 

Mi se părea că dormisem doar cinci minute și, uitând pentru o 
clipă unde sunt, mă ridicai într-un cot, dorind să văd ceasul de pe 
peretele camerei de gardă. În locul lui zării lacul, gri cenușiu, 
reflectând norii albi și pufoși. Un stol de păsări zbura deasupra 
apei, desenându-se pe conturul întunecat al munţilor. Le privii cu 
plăcere, dar ceva părea să nu fie în regulă. Soarele nu era acolo 
unde trebuie să fie dimineața devreme. Luai ceasul de pe noptieră. 
Era unsprezece. 

Casa era tăcută. Sării din pat, îmbrăcându-mă repede. Aruncai o 
privire în camera lui Judy. Dormea și, după respiraţia și culoarea ei, 
ghicii că nu mai avea temperatură îngrijorătoare. Ușurarea mă făcu 
să mă simt mai bine, cu toate că eram deranjată că dormisem atât 
de mult. Pentru că mă ocupasem de fată, simțeam deja afecțiune 
pentru ea, așa cum se întâmplă pentru cele mai multe asistente care 
au grijă de copii. Poate să dureze zile, dacă nu chiar săptămâni, 
până să te apropii de un adult pe care-l îngrijești, dar după o 
singură oră te poți împrieteni cu un copil. Cu unii copii, te poti 
împrieteni oricum, așa cum era cazul lui Johnnie. Robin era cu 
totul altfel, dar trebuia să recunosc: era la o vârstă mult mai dificilă. 

Îmi privii hainele. Mi-aș fi dorit să am și altceva, în afara 
costumului albastru, hainei și unui pulover. Hainele purtau 
amprenta drumului de ieri, iar aerul umed avusese un efect 
dezastruos asupra părului meu. Când mă pieptănai, se electriză. 
Mă privii nemulțumită în oglinda din cameră, dar nu aveam ce 
face. 

leșii pe hol, apropiindu-mă de o fereastră pentru a arunca o 
privire asupra grădinii din faţa casei. O mașină mare, străină, era 
parcată în faţa porţii. Un bărbat și o femeie stăteau de vorbă lângă 
ea. Abia după câteva secunde îl recunoscui pe Dougal Grant și nu 
numai pentru că se bărbierise. 

În lumina zilei, părul şi ochii lui erau mai întunecaţi și figura 
mai aspră. Părea aproape de treizeci de ani. Purta o jachetă de 
tweed și un kilt, care-i venea foarte bine, dezvelindu-i picioarele 
bronzate și musculoase. Cu toate că nu-mi părea foarte înalt, 
femeia de lângă el nu-i venea decât până la umăr. Era o brunetă cu 
trăsături regulate, de o frumuseţe remarcabilă. Costumul ei roz, din 
tweed, părea foarte scump. Arăta minunat, iar zâmbetul bărbatului 
spunea că e de aceeași părere. Îmi adusei aminte că Joe spunea că 
unchiul lui n-a mai atins o femeie de ani de zile. Ar fi trebuit să-l 
vadă acum! Coborâi scările. 

Fusei întâmpinată de Johnnie: 

— Ai dormit secole întregi! Eşti la fel de rea ca Judy, dar unchiul 
ne-a spus să nu venim la tine până ce nu cobori singură. Judy s-a 
trezit pentru micul dejun, apoi s-a culcat la loc, iar unchiul ne-a 
spus să nu facem zgomot și s-o lăsăm să doarmă, pentru că somnul 
îi face mult mai bine decât un vagon de medicamente! spuse el 
repede, aproape fără să respire. Credeam că n-o să te mai trezești! 
Doamna Pringle spunea că te-ai îndrăgostit de patul tău. E foarte 
ocupată şi-ţi păstrează micul dejun cald de ore întregi! 

— Doamna Pringle? Cine e? 

— E sora doamnei Cameron. A fost doica unchiului Dougal și a 
mamei noastre, când erau foarte mici. A venit foarte devreme, 


IDILĂ ÎN MUNŢI 29 


imediat după ce unchiul Dougal i-a trimis un mesaj și o să stea până 
când se întoarce doamna Cameron, numai că nu s-a mutat încă, 
pentru că azi e sărbătoare. Unchiul Dougal ne-a pregătit un mic 
dejun grozav. Am mâncat, și-am mâncat! 

— Foarte bine, îmi pare rău că m-am fost și eu de faţă. Sper că 
unchiul tău nu s-a supărat. 

— A, nu, a spus că e bine pentru tine să te odihnești, iar pentru 
noi, bărbaţii, e mai amuzant să mâncăm în pace. A fost îngrozitor 
de ocupat, continuă băiatul, aproape fără să respire. I-a dat telefon 
lui Joe și doamnei Evans...a, da şi doctorului care locuiește în 
cealaltă casă din această parte a lacului. Numele lui e Sinclair și va 
veni s-o vadă pe Judy după amiază pentru că Judy are nu știu ce 
boală. Unchiul Dougal l-a întrebat pe Joe dacă noi am făcut boala 
asta, iar Joe i-a spus c-am avut-o de mult. A întrebat-o și pe doamna 
Pringle dacă a făcut-o, iar ea a spus că da. Și el a avut-o. Acum nu 
mai rămâne decât să te întrebe pe tine. 

Avusesem dreptate, fata avea ceva. Orice ar fi fost, după cum 
arăta acum, însemna că nu e foarte grav. 

— Johnnie, despre ce boală e vorba? Nu-ţi aduci aminte? 

— Nu, îmi pare rău, răspunse el, după ce se încruntă, gânditor, 
câteva secunde. Unchiul știe. Unchiule Dougal, strigă el, 
deschizând ușa de la intrare, Elizabeth s-a trezit și vrea să ştie ce 
boală are Judy! 

Dougal Grant se îndreptă spre noi. 

— O să-i explic eu, Johnnie. Vrei să te duci la doamna Pringle și 
s-o rogi să-i facă domnișoarei Wade un ceai? 

Întorcându-se spre mine, îmi spuse „bună dimineaţa” cu 
politeţe, cât de mulțumit e că m-am odihnit atât de mult și mi-o 
prezentă pe însoţitoarea lui. Era doamna Maureen Valentine. EI îi 
spunea Maury. 

Femeia se uită la mine și zâmbi foarte dulce. 

— Bunul samaritean despre care am auzit atât de multe! exclamă 
ea, cu voce mieroasă. Atât de bună! Atât de sensibilă și de 

întreprinzătoare! Dar n-aveai de unde să știi că Dougal în mod 
normal refuză să lase o femeie la volanul mașinii lui! 

Fl interveni repede: 

— În acest caz, Maury, sunt mai mult decât încântat că 
domnișoara Wade a hotărât să ia problema în mâini. 

— Dragul meu, știu asta, zâmbi ea, punându-i o mână pe braţ. 
Sunt sigură că Joe Fenton va fi la fel de recunoscător. Iar tu ai spus 
întotdeauna că e un bărbat atât de drăguţ, spuse ea, întorcându-se 
spre mine. Lasă-mă să ghicesc. Sunteţi logodiţi? 

Zâmbii la fel de dulce. 

— Nu. 

— Vrei să spui că e încă un secret? Nu spune mai multe. Înţeleg 
foarte bine. Eram la fel când l-am întâlnit pentru prima oară pe 
iubitul meu Pete. Nu puteam să vorbesc despre el. Îţi aminteşti acea 
vară, Dougal, dragule? Când Pete a venit să-l vadă pe tata pentru 
ecranizarea unei dintre cărţile lui și ne-am cunoscut, apoi ne-am 
căsătorit după numai trei luni? 

— N-am uitat. 

Aruncai o privire spre Dougal Grant. Puteam să mă înșel, dar aș 
fi jurat că nu-i făcea prea mare plăcere să-și aducă aminte de acea 
perioadă. O privii pe femeie cu atenţie. După o mică pauză, ea 
continuă, ca și cum n-ar fi observat neplăcerea lui: 

— Locuiam în casa doctorului Sinclair. Tata era scriitor și un 
pescar pasionat- nu-i așa, Dougal?-— și a venit să pescuiască aici 
într-un an. Eu aveam zece ani... De atunci, n-a mai părăsit Gairlie 
până în ziua morţii. Am locuit aici până când m-am căsătorit, zece 
ani mai târziu, apoi am plecat în Kenya. Ani întregi, mă asigură ea, 
am locuit în Achnagairl. Îți imaginezi ce consolare a fost pentru 
mine, după ce mi-am pierdut soțul într-un accident de mașină, 
acum un an, să mă mut înapoi în Gairlie, să fiu din nou printre 
prieteni. Am o casă în vale. Mi-ar plăcea să vii s-o vezi — dar pleci 
atât de repede. Ce păcat! N-ai văzut nimic din Gairlie. 

— După cum spuneam, Maury, întoarcerea domnișoarei Wade e 
o chestiune deschisă, interveni bărbatul, apoi se întoarse spre 
mine. Judy are scarlatină. Ai avut această boală? 

O, nu, îmi spusei, nu se poate! N-o să-i placă nici lui, nici 
doamnei Valentine. Nici mie nu-mi plăcea, dar trebuia să fiu 
sinceră. 

— Din câte știu, nu, dar am avut o epidemie la spital în primul 
an. Nu m-am molipsit, așa că nu pot să sper decât că fie am avut, fie 
am o imunitate naturală. 

Privirea femeii devenise suspicioasă. 

— De ce nu-i dai telefon mamei tale? Ea trebuie să știe. 

— Din nefericire, așa ceva e imposibil, spuse Dougal, iar din 
rapiditatea reacției lui dedusei că Joe îi povestise despre familia 
mea. 

Doctorul se întoarse spre mine, zâmbind destul de politicos. 

— Cu toate că nu știi sigur, nu putem să riscăm. Dacă porti 
această boală, nu poţi folosi transportul de călători. Nu cred nici că 
vei fi primită la spital până când nu se știe sigur. Sper că n-ai nimic 
împotrivă să stai aici cu noi? Eşti binevenită. 

Mă simţeam slăbită. 

— E foarte amabil din partea dumneavoastră, profesore Grant. 
Pot să-i dau telefon mai întâi sorei şefe? 

— Desigur, voi vorbi și eu cu ea. Mi-e teamă că știu deja ce va 
spune. : 

Din nefericire, și eu știam. Imi cerui scuze că provocam atâtea 
neplăceri. El răspunse că nu provocam nici o neplăcere și că el 
trebuie să-și ceară scuze. 

— Pentru că perioada de incubatie a acestei boli e atât de scurtă, 
nu trebuie să aștepți prea mult, continuă el. Cunosc cazuri care au 
avut primele simptome în douăzeci și patru de ore de la contact cu 
boala, cu toate că, în general, se întâmplă în a doua sau a treia zi și 
niciodată, din câte ştiu, mai târziu de a șaptea zi. Ca să fim siguri, 
cred că putem să aşteptăm o săptămână. Eşti de acord? 

Mă întreba din politeţe, pentru că nu puteam contrazice părerea 
unui profesor de medicină tropicală. 

— Desigur, răspunsei. Vă mulțumesc. 

— O, nu eşti foarte norocoasă? întrebă cu ironie doamna 
Valentine. Ai parte de o săptămână de vacanţă în Highlands! 

Îmi venea să-i spun să nu-și mai facă atâtea probleme. Credeam 
că profesorul arăta foarte bine în kilt, dar manierele lui începuseră 
să mă obosească. Era primul scoţian pe care-l cunoșteam, așa că nu 
ştiam dacă așa sunt toți, sau e doar problema lui. Aveam impresia 
că facem parte din secole diferite, dacă nu chiar din rase diferite. O 
preferam pe a mea. Bărbaţii pe care îi cunoșteam la Londra s-ar 
putea să nu mă trateze ca şi cum aș fi făcută din sticlă, dar cel puţin 
mă tratează ca pe o femeie, nu ca pe femela unei specii. Până acum, 
nu mi se păruse c-ar exista vreo diferenţă. Pentru câteva clipe, mi 
se păru chiar amuzant, ceea ce nu puteam spune despre gândul la 
săptămâna care urma. Eram amuzată și de încercarea femeii de 
a-mi da un avertisment. 

Nu eram singura nemulțumită de această întâmplare. Ușa 
bucătăriei era închisă, dar Robin nu se obosi să coboare 
vocea. 

— Suntem obligaţi s-o mai suportăm? Ce groaznic! 

Doamna Pringle era mică și slabă, cu păr cenușiu, strâns într-un 
coc. Nu auzii răspunsul pe care i-l dădu lui Robin, dar de fiecare 
dată când mă privea arunca priviri dezaprobatoare spre fusta mea. 

Judy spuse: 

— Ce nenoroc pentru tine, Elizabeth! 

Gazda noastră mă rugă să-i acord câteva minute în biroul lui. 
Dăduse telefon la St. Martha, aranjase să-mi fie trimise câteva 
haine și-i spusese asistentei şefe că-i voi da un telefon după- 
amiază. 

— Am crezut că-i mai bine să vorbesc eu întâi cu ea. Sper că nu 
te deranjează. 

— Nu, mulţumesc. 

Îmi făcu din nou una dintre plecăciunile lui politicoase. 

— L-am rugat pe doctorul Sinclair să urmărească și starea ta de 
sănătate, odată cu cea a lui Judy. Pot să te rog ceva? 

Eram intrigată. 

— Desigur, profesore. 

Cu o politeţe desăvârșită, mă rugă să mă port în săptămâna 
următoare ca purtătoarea unei boli extrem de contagioase. 

— Gairlie e un loc sălbatic, în care rareori pătrund boli 
infecțioase. Când se întâmplă acest lucru, datorită lipsei de 
imunitate, jumătate din populaţie se îmbolnăvește. Această casă va 
fi în carantină până când Judy se va însănătoși dar, în afară de voi 
două, noi ceilalți am făcut deja această boală. Îţi aduci aminte că nu 
se poate răspândi decât prin contact direct? 

— Da, voi avea grijă să evit sătenii și restul populaţiei. 

— Da, ar fi bine să eviţi mai ales copiii, s-ar putea să nu facă o 
formă atât de ușoară ca Judy. Vorbind despre ea, cred c-ar fi mai 
bine să nu intri în camera ei, cel puţin până când doctorul Sinclair 
nu-i dă voie să se dea jos din pat, zâmbi el slab. S-ar putea să fie deja 
prea târziu, dar n-are rost să te expui inutil. 

Acest lucru mă deranja. Eram soră medicală și-mi făcea plăcere 
să-i îngrijesc pe bolnavi. Judy n-avea nevoie de prea multă 
îngrijire, dar cred că simţea nevoia de a fi cu cineva care să aibă 
grijă de ea. 

— Trebuie neapărat? Am avut destul de multe contacte cu 
această boală, fără să mă molipsesc. Nu neg că s-ar putea să se 
întâmple acum, dar nu văd de ce i-aș face vreun rău lui Judy, dacă 
am grijă de ea. 

— Mă ierti dacă spun că nimeni nu poate ști cu siguranță acest 
lucru, răspunse el, vizibil nemulțumit. Ti-aș fi recunoscător dacă ai 
vrea să mă asculti în această problemă. 

Trebuia să recunosc: era imposibil să-l fac să-şi schimbe părerea, 
așa că n-avea rost să-mi pierd vremea încercând să-l conving. 

— Desigur, profesore. 

— Îți multumesc. Sper că nu vei considera săptămâna următoare 
prea plictisitoare. Prezenţa ta va fi o plăcere pentru noi și, în ciuda 
restricțiilor impuse de această boală, sper, cu toată sinceritatea, că 
te vei simti liberă să te simţi aici ca acasă. 

Cu toată răceala lor, cuvintele erau frumoase, așa că mă 
străduii să răspund în același mod. Nu mă pricepeam prea bine, 
dar părea încântat. Îmi propuse să ne spunem pe numele de 
botez, pentru că vom locui în aceeași casă. Îmi mușcai buzele, 
înghițindu-mi gluma care îmi stătea pe limbă. Ştiam prea bine ce 
voia să spună. Ca oaspete al lui, eram liberă să mă simt ca acasă— 
în cazul în care făceam ce mi se spunea. Dădui din cap, 
acceptându-i propunerea, dorind să-l văd făcându-mi o altă 
plecăciune. Nu mă dezamăgi. 

— Îmi pare bine, Elizabeth, spuse el, deschizându-mi ușa 
biroului. Mergem la masă? 

— Mulţumesc, Dougal, răspunsei, abţinându-mă să nu fac, la 
rândul meu, o reverență. 


Capitolul 3 


După-amiază, doctorul Sinclair îmi examină gâtul, mă bătu uşor 
pe mână și spuse că, dacă ar avea mai mulți pacienţi ca mine, ar 
avea mai mult timp pentru grădina lui. 

— Mi-ai văzut narcisele, drăguță? O, trebuie să le vezi! Sunt 
primele care au înflorit în Gairlie. 

Era deja străbunic și era slab ca o scândură. Chiar dacă 
șchiopăta puţin, mișcările lui erau sigure, iar auzul și vederea 
excelente. Venise în Gairlie după ce ieșise la pensie, după patruzeci 
de ani de profesat şi descoperise că era la fel de solicitat ca și cum 
nu s-ar fi pensionat. Nu-l deranja, dar ar fi vrut să aibă mai mult 
timp pentru soția lui și pentru pasiunile de o viaţă: grădinăritul și 
alpinismul. 

Îmi făceau plăcere vizitele lui, pentru că era minunat să fii tratat 
ca o persoană matură și rațională, chiar dacă nu dura decât câteva 
minute. Îi plăcea foarte mult să stea de vorbă. 

— Vă mai aduceţi aminte de gemenii despre care v-am povestit, 
domnişoară Wade? 

— Da, îmi aduc aminte. S-au născut, doctore? 

— Nu încă. Pentru că mâine am zi liberă, parcă văd că nu 
așteaptă decât asta! zâmbi el. Gairlie e un loc minunat pentru 
gemeni. Am văzut mai mulți aici decât în toţi anii pe care i-am 
petrecut în Dundee. Poate că e din cauza apei... 

— Ce teorie interesantă! 

— Nu-i așa? Sunt plin de teorii interesante, dar n-am avut 
niciodată destul timp să cântăresc meritele lor academice. Într-una 
dintre zilele astea trebuie să discut despre ele cu gazda ta foarte 
educată. Știi că și el face parte dintr-o pereche de gemeni? 

— Nu, răspunsei eu, curioasă. Fraţi gemeni? 

— Oh, nu. Aici este întotdeauna vorba despre gemeni de sexe 
diferite. A avut o soră geamănă, dar a murit la vârsta de douăzeci și 
cinci de ani. Trei ani mai târziu şi-a pierdut ambii părinţi și sora mai 
mare. 

— Nu ştiam. Ce îngrozitor! S-a întâmplat când era în Africa? 

EI clătină din cap. 

— Era plecat numai când a murit sora mai mare și nu s-a putut 
întoarce la timp pentru înmormântare. A fost de faţă când au murit 
ceilalți membri ai familiei. Omul e născut să sufere, adăugă el cu 
simplitate. La revedere! 

În aceeași dimineață, Johnnie îmi spusese că Maury Valentine îi 
invitase după-amiază pe el şi pe Robin la un ceai. 

— Robin a vorbit cu ea la telefon, îmi povestise băiatul. Unchiul 
spune că putem să ne ducem, pentru că ea a făcut deja boala, dar 
că n-ar fi bine să vină ea aici. L-a invitat și pe el, dar i-a răspuns că 
trebuie să stea să aibă grijă de tine și de Ju. 

Nu mă deranja în nici un fel plecarea lor. Mă gândeam să mă 
retrag în dormitorul meu, dar nu era făcut foc. Aș fi fost mai mult 
decât fericită să mă acopăr cu o pătură, dar exista riscul ca, la 
vederea acestui lucru, gazda mea să tragă concluzia că nu sunt 
mulţumită de ospitalitatea lui. Doamna Pringle era deja supărată pe 
mine pentru că mă oferisem s-o ajut la bucătărie. Mă simțeam 
inutilă. Dacă stăteam în sufragerie, lângă foc, Dougal se va simţi 

obligat să stea de vorbă cu mine, iar discuţia noastră nu va fi în nici 
un fel îmbunătăţită de neîncrederea crescândă a doamnei Pringle în 
intenţiile mele față de el. În foarte rarele ocazii în care fusesem 
singuri, ea intrase și ieșise din cameră ca și cum ar fi stat pe ace, sau 
așteptase la ușă. 

La prânz, întrebai dacă pot să fac o plimbare. Doamna Pringle 
aproape scăpă un platou de ușurare și chiar Robin fu mulțumit. 
Johnnie voia să-și schimbe planurile și să meargă cu mine. 

Dougal spuse: 

— Îmi pare rău, băiete, și cred că Elizabeth va înţelege: din 
moment ce ai acceptat o invitaţie, ar fi nepoliticos să renunti. 

— Dar Robin a acceptat, nu eu. Trebuie să mă duc? 

— Cred că da. Te vei bucura de un ceai bun. 

Figura lui Johnnie se lumină. 

— Bine, zâmbi el, apoi se întoarse spre mine. Cu toate că nu mă 
deranjează să pierd o masă bună ca să vin cu tine. 

Dougal mă privi, aproape zâmbind. Îmi venea să cred că 
începem în sfârșit să ne înţelegem, când începu o predică 
interminabilă și pompoasă despre locurile pe care ar trebui să le 
vizitez şi pe unde să merg, ţinând cont de „starea" mea. Nu-mi 
spuse chiar „retardată" și „purtătoare de microbi”, dar îmi era clar 
care e mesajul. Mai târziu mă conduse până la ieșire, cu obișnuita 
plecăciune. Mă antrenase atât de bine, încât îi răspunsei cu un gest 
identic și pierdurăm cinci minute mulţumindu-ne unul altuia și 
urându-ne numai bine. 

Casa doctorului Sinclair era foarte aproape. Mă oprii să-i admir 
narcisele, apoi continuai plimbarea, gândindu-mă la minunata 
primăvară pe cre o lăsasem la Londra și la cât de mult mi-aș dori să 
fiu din nou acolo. Dincolo de lac și de rotunjimile dealurilor, Ben 
Gairlie nu mai era acoperit de nori. Sub pătura de nea, stâncile 
păreau întunecate și netede. Chiar dacă soarele strălucea, vântul 
era rece și chiar dacă narcisele înfloriseră, primăvara nu părea să fi 
ajuns la Gairlie. 

Râul pe care gazda mea îmi spusese să-l urmez era unul dintre 
cele două care se vărsau în lac. Apa strălucitoare aluneca peste 
pietrele multicolore, făcând mici cascade din loc în loc, în care 
spuma se ridica. Pe malul apei păștea o turmă de oi mari, cu coarne 
răsucite și picioare lungi. 

Mă plimbam deja de o oră, când ajunsei la un cot al râului. 
Părea un loc potrivit pentru a mă întoarce, dar mă răzgândii, pășind 
înainte. După câțiva pași, ajunsei la o cascadă mai mare în care apa 
se învârtea cu repeziciune. Rupsei o rămurică pe care o aruncai în 
mijlocul ei. Se învârti de câteva ori, apoi dispăru. Voiam să arunc o 
a doua, când auzii o voce neașteptată în spatele meu: 

— Scuză-mă, dar riști cam mult apropiindu-te atât de mult. 
Pietrele de pe margine sunt alunecoase, așa cum am descoperit 
Şi eu. 

Vocea era bărbătească, cu accent american și vag familiară. Când 
mă întorsei, descoperii despre cine era vorba. 

Și el mă recunoscuse. 

— Oh, bună! Așadar, nu stai doar în week-end. Și tocmai în 
Gairlie! 

Americanul cu părul de culoarea nisipului pe care-l întâlnisem 
în tren şi care avea acum brațul imobilizat îmi zâmbea cu căldură, 
de parcă aș fi fost Statuia Libertăţii pe care o vede după zece ani de 
exil. Dacă Dougal și doamna Pringle erau cetăţeni reprezentativi 
din Gairlie, nu-l condamnam. 

Îi zâmbii. 

— Da, lucrurile au luat-o puţin razna în zilele astea. Ce s-a 
întâmplat cu braţul tău? 

— Am alunecat sâmbătă, prima zi în care ieşisem la pescuit. 
Doctorul spune că n-am voie să fac efort până când tendoanele 
nu-și revin. 

— Ce nenoroc! Îmi pare rău. Cât vrei să stai aici? 

— Două săptămâni, probabil. Tu? 

— O săptămână. 

— A, dar e minunat! 

Nu credeam că e atât de entuziasmat, dar îmi plăcea. 

Îmi întinse mâna dreaptă: 

— Archibald A. MacDonald, cetăţean al Statelor Unite, nepot al 
unui locuitor din Gairlie. 

— Elizabeth Wade- oh-, îmi amintii repede și mă dădui înapoi. 
Ai avut cumva scarlatină? 

— Desigur, mă privi el uimit. Și pojar, și rujeolă... tot ce poate 
fi. Acum Sunt în regulă? 

Începui să râd și-i explicai. 

— Nu e nici o problemă să stăm de vorbă, dar ar fi mai bine să 
nu ne atingem, în cazul în care sunt purtătoare a microbului. 
Dougal n-ar fi de acord. 

Se sprijini de o stâncă, privindu-mă cu atenţie. 

— Cine e acest Dougal? 

— Profesorul Grant despre care îţi vorbeam, zâmbii, așezându-mă 
pe o altă stâncă. Unde locuiești? 

— În New York, cea mai mare parte a timpului. Și tu, Elizabeth? 
De unde vii? 

— Din Londra, răspunsei, privind peste lac, spre culmile 
muntilor. Pare foarte departe de aici. 

— Cu ce te ocupi când nu conduci copii la unchii lor? 

— Sunt asistentă medicală, la spitalul St. Martha. Ai auzit de el? 

— Sigur, cel de lângă râu, nu? E un spital bun. 

— Tu cu ce te ocupi? 

— Hm... sunt vânzător de automobile, dar urăsc să conduc, făcu 
el o grimasă, aprinzându-și o țigară, după ce-mi oferise și mie, dar 
refuzasem. Așadar, n-ai văzut prea mare lucru din Gairlie? 

— M-am plimbat pe lângă râu. Cum e? întrebai. 

Rămase tăcut o clipă, aruncându-mi o privire lungă. Încă din 
tren ne privisem cu plăcere, iar acum mi se părea că ne simţim 
foarte bine împreună. Din expresia lui, cred că era de aceeași 
părere. 

— Mă întrebi cum îmi place Gairlie? oftă el. Păi e cam așa: tot ce-am 
văzut îmi place foarte mult. Cred că voi ajunge să-mi placă și oamenii. 

— Doar crezi? 

— Cum să-ţi spun... Chiar dacă bunicul meu vine din acest 
orășel, aici nu prea contează câteva generaţii. Hotelul în care stau 
aparține unui bărbat numit Davie MacDonald. Mi-a spus că de 
obicei nu primește persoane care n-au rezervare, dar c-a aflat că 
suntem veri- destul de îndepărtați, dar veri. Cu toate acestea, nu 
sunt pentru el decât „domnul MacDonald". 

— Da, înţeleg foarte bine ce vrei să spui! exclamai, amintindu-mi 
de formalitatea exagerată a lui Dougal, pe care i-o descrisei în 
câteva cuvinte. Bunicul tău se numea tot Archie MacDonald? 

Poate că era doar imaginaţia mea, dar mi se păru că ezită. 

— Calum Angus se numea, răspunse el, așezându-se lângă mine. 
Pot să te întreb ceva, Elizabeth? 

— Sigur. 

— Eşti căsătorită? 

— Nu. Tu? 

— Am fost, dar n-a mers. 

— Îmi pare rău. 

— Mulţumesc, spuse el, dar n-ai de ce. Nici o inimă n-a fost 
rănită. N-ar fi trebuit să ne căsătorim și am fost amândoi ușuraţi 
când ne-am despărţit. Acum este căsătorită cu un foarte bun 
prieten de-al meu și lucrurile rămân așa. 

ÎI credeam. Am întâlnit destui bărbaţi care au fost căsătoriți ca 
să-i recunosc pe cei care erau ușuraţi și pe cei care încă sufereau. 
Ultimii erau periculoși. Continuarăm să stăm de vorbă, până când 
îmi dădui seama cât era ceasul. Mă conduse spre casa 
profesorului Grant, întrebându-mă dacă nu vreau să ne mai 
plimbăm și mâine. 

— Sigur, dacă pot ieși, știi că nu sunt chiar propria mea stăpână. 

— Pot să-ţi dau mai târziu un telefon, să aflu? 

Dougal spusese să mă simt ca acasă, așa că răspunsei cu un 
semn din cap. 

Mașina lui Maury trecu pe lângă noi, iar Johnnie, care stătea în 
spate, îmi făcu semne vesele. Când ajunserăm la Achnagairl, mașina 
dispăruse. Ne despărțirăm acolo, pentru că Dougal n-ar fi fost de 
acord să-l aduc într-o casă în carantină. 

Gazda mea mă întâmpină în hol. 

— Ai avut o plimbare plăcută? 

Biroul lui avea ferestre spre grădina din fața casei, așa că 
probabil că-l văzuse pe Archie MacDougal. Nu spuse nimic, iar eu 
începusem să-i povestesc, când doamna Pringle ieși din bucătărie. 
Cu o voce mohorâtă, îl anunţă pe Dougal: 

— Ceaiul domnișoarei Wade așteaptă. 

— Sper că n-am întârziat prea mult, spusei imediat. 

— Deloc, răspunse el, sper că mă vei scuza, dar eu am luat deja 
ceaiul cu Judy. 

Femeia nu mă pierdea din ochi, aruncând priviri 
dezaprobatoare spre genunchii mei dezveliți. 

Dougal avea niște scrisori de scris. 

— Mă scuzi? întrebă el. 

— Desigur, Dougal, răspunsei. Îmi cunoșteam prea bine locul. 

Bătrâna mă conduse în sufragerie, apoi închise ușa după ea, 
mulțumită să-l ştie departe de mine. Johnnie cobori scările ca o 
vijelie, se aruncă pe canapea lângă mine, luând o prăjitură. Pentru 
că eram singuri, îmi povesti că fusese cam plictisitor la Maudy acasă 
și că lui Robin începuse să-i placă femeia. 

— Are gusturi bune, răspunsei. E foarte frumoasă. 

El făcu o grimasă: 

— Da, poate. Elizabeth, tu crezi că e iubita unchiului Dougal? 
Robin așa crede. Eu cred că unchiul e prea bătrân — și ea la fel. 
Îmbătrânită! Mult mai bătrână decât tine. 

— Nu chiar atât de bătrână, dragul meu, doar cu câţiva ani. 

— Domnul MacDonald e iubitul tău? Cel cu care erai la 
plimbare? 

Îmi pusei repede ceașca pe măsuţă. 

— Nu! De unde știi cum îl cheamă? 

— Ne-a spus doamna Valentine. Spunea c-a venit aici pentru 
pescuit și i-a spus unchiului Dougal asta. El a spus că Gairlie e un 
loc potrivit pentru turiști și au râs amândoi. Robin spunea că 
domnul MacDonald e cel cu care te-ai întâlnuit în tren la Glasgow, 
dar eu nu sunt sigur. El era? 

— Da, el era. 

— Ştiai că vine aici? 

Clătinai din cap. 

— Robin crede că știai și că de asta ai venit cu noi. Le-a spus și 
unchiului și doamnei Valentine, iar ea credea că e foarte amuzant. 
Numai că unchiul i-a spus să termine. Te rog, pot să mai iau niște 
prăjituri cu fructe? 

Îi oferii platoul. Ce drăguţ, îmi spusei. 

Mai târziu, la masa de seară, îi povestii lui Dougal cum îl 
întâlnisem pe Archie. 

— Ce coincidență plăcută pentru tine, nu-i așa, Elizabeth? 

Speram că mă crezuse, deși părea destul de puţin probabil. 

A doua zi plouă. Sub picăturile de apă care cădeau pe 
suprafaţa lacului se formau mici valuri. Singurul lucru plăcut fu 
telefonul lui Archie. Doctorul Sinclair nu mai veni, Robin era 
supărat că Maury nu-l invitase la ceai decât a doua zi, Judy se 
simţea destul de bine ca să se plângă de plictiseală și avea nevoie 
de compania lui Johnnie, iar Dougal era mai rece decât vântul de 
afară. 

Ploaia nu se opri decât a doua zi pe seară. Cerui voie să merg la 
plimbare chiar următoarea zi. 

Archie mă aștepta în fața casei doctorului Sinclair, așa cum 
stabilisem. Ne plimbarăm pe lângă zid, fără să vorbim despre ceva 
anume, dar râzând la aceleași glume. Începusem să-l plac destul de 
mult ca să aştept cu nerăbdare să-mi ceară o altă întâlnire. 

Când mă întorsei, Dougal nu era acasă. Plecase să-l aducă pe 
Robin, care plecase singur la Maury. Johnnie refuzase a doua 

invitaţie. Băiatul își petrecuse toată dimineaţa cu un ceas vechi, pe 
care încerca să-l repare. Îi arăta rezultatele de până acum doamnei 
Pringle chiar în clipa în care intram pe ușă. 

— Cuţitul meu nu e destul de subţire, spunea el. Am nevoie de 
ceva care să aibă loc aici. 

Femeia îi aduse un cuţit de bucătărie, care arăta periculos de 
ascuţit. 

— Ăsta ar fi bun, băiete? Oh, semeni atât de mult cu profesorul, 
când era de vârsta ta! 

— Chiar așa? Fugi de aici! glumi băiatul. 

Văzându-mă, bătrâna se îndreptă, cu vădită neplăcere. 

— Doriţi ceaiul acum, domnişoară, sau vreţi să-l așteptați pe 
profesor? 

Îi spusei că nu mă deranjează să aştept, iar ei se îndreptară spre 
camera lui Judy, ca să-i arate ceasul. Eram destul de îngrijorată din 
cauza cuţitului, dar mă gândeam că doamna Pringle ştie ce face, iar 
Johnnie era un băiat priceput și grijuliu. Așa că-mi spusei că n-are 
rost să mă agit degeaba și să mă concentrez asupra ziarului pe care-l 
citeam. De sus auzeam râsete și vocea lui Judy care spunea: 

— Mai povestiţi-mi o dată, doamnă Pringle. A căzut unchiul 
Dougal în lac în hainele de sărbătoare și a ieșit de acolo acoperit cu 
nămol? Mai spuneţi-ne o dată! 

Citeam despre problemele de trafic din Edinburgh, aducându-mi 
aminte că Archie îl considera cel mai frumos oraș din lume, când 
un țipăt mă făcu să mă ridic imediat. Era un țipăt îngrozit, al unui 
copil. 

Eram deja pe scări, când Judy ţipă din nou. 

— Opriţi-l, doamnă Pringle! Oh, Johnnie! Faceţi ceva! 

Alergai spre camera ei, dar în cele câteva secunde care 
trecuseră, sângele din artera pe care Johnnie o secţionase ajunsese 
pe tavan, pe faţa lui și pe halatul doamnei Pringle. 

— Lasă-mă să văd ce s-a întâmplat, șoptea ea, tremurând, în timp 
ce încerca, fără să reușească, să oprească sângele cu halatul ei. 

— Dă-mi voie, doamnă Pringle, spusei, prinzându-l pe băiat de 
încheietura mâinii stângi, apăsând cu putere pe arteră. Stai jos, 
dragule, o să se oprească imediat. 

Îi ridicai braţul deasupra capului. 

— Pare grav, dar nu e chiar așa. În cazul sângelui, totul pare mai 
rău decât e. Poţi să-mi dai prosopul acela mic de lângă tine, Judy? 
Mulţumesc. 

ÎI legai în jurul încheieturii băiatului, dându-i un capăt să-l țină. 

— Tine de acest capăt, Johnnie. S-ar putea să doară un pic, 
pentru că trebuie să leg strâns. Foarte bine, s-a oprit. Poţi să-mi dai 
un creion, Judy? 

Cu ajutorul creionului, improvizai un garou strâns. 

— Stai jos, Johnnie, vreau să te curăţ puţin. 

Se aşeză, privindu-mă cu ochii lui căprui. Era speriat, dar nu 
voia să recunoască. Când îi îndepărtai sângele de pe faţă cu un 
şerveţel, îmi mulțumi cu o voce gravă. 

Judy se oprise din plâns. 

— Ai oprit sângerarea, Elizabeth, spuse ea. Parcă ai închis un 
robinet. Ştiai că poţi s-o faci? 

— Da, îi zâmbii. 

În acea clipă, observai că doamna Pringle era palidă ca o 
fantomă. 

— Staţi jos, doamnă Pringle. Haideţi, adăugai, văzând că nu voia 
să mă asculte și era pe punctul de a leşina. Aţi avut un șoc, dar o să 
treacă. 

Îi luai pulsul cu o mână, în timp ce le întindeam tuturor 
bomboane dintr-o cutie de pe noptieră. 

— Luaţi câte o bomboană, copii. Și dumneavoastră. O să vă ajute. 

Femeia mă privi neîncrezătoare. 

— Chiar aşa? mă întrebă ea. 

— Da, glucoza face minuni. Încercaţi, vă rog. Nu vă ridicaţi acum, 
dar când vreţi să vă ridicaţi, faceţi-o încet. 

Îşi mâncară dulciurile, în timp ce mă uitam în jur după ceva cu 
care să imobilizez braţul lui Johnnie. Judy îmi dădu eșarfa ei. 

— Crezi că Johnnie are nevoie de copci, Elizabeth? 

— Nu sunt medic, draga mea, și nu pot să spun sigur. Dar cred 
că da. 

Johnnie mă întrebă: 

— O să-i dai telefon doctorului Sinclair? Dacă nu e acasă? 

— Dacă nu e acasă şi nici unchiul vostru nu se întoarce, voi da 
un telefon la spital și-i voi cere sfatul medicului de gardă. 

— Nu-mi aduc aminte numărul de telefon, murmură doamna 
Pringle. 

— Nu vă faceţi griji, o să-l găsesc. Mai luaţi bomboane, mă întorc 
repede. 

Închisei ușa după mine, apoi mă îndreptai spre scări, chiar în 
clipa în care Dougal apăruse pe hol. 

Mă privi cu uimire. 

— Chiar mă întrebam unde sunteţi cu toţii. 

— Cu Judy. Dougal, mă bucur că te-ai întors... 

— Se pare că m-am întors la timp. Ai uitat cererea mea să stai 
departe de Judy? 

Eram destul de zguduită de cele întâmplate ca să fiu prea 
răbdătoare. 

— Nu sunt atât de proastă! Johnnie și-a secţionat o arteră. 

Cinci minute mai târziu, îl conduse pe băiat la spital. Doamna 
Pringle era destul de palidă, așa că făcui un ceai pentru toate trei. 
Nu avu nici o obiecţie asupra faptului că-i foloseam bucătăria. Mai 
mult decât atât, în clipa în care adusei o scară, o găleată și un 
burete ca să curăţ sângele de pe tavan, îmi tinu scara. 

— Nu folosiţi apă caldă, domnişoară? 

— Nu pentru sânge. Dacă e proaspăt, iese mai bine cu apă rece. 

Judy mă urmărea cu atenţie. 

— Cred că ești obișnuită cu băile de sânge, nu-i așa, Elizabeth? 
mă întrebă ea. 

— Nu e chiar așa, dar am avut destul sânge ca să știu cum să mă 
descurc, zâmbii, coborând de pe scară. Cred că nu se va mai vedea 
nimic. 

Doamna Pringle studie pata în tăcere. Mă urmă la parter când 
dusei găleata și scoase halatul din ligheanul cu apă caldă în care îl 
înmuiase, începând să-l clătească în chiuvetă, cu apă rece. 

— Aveţi dreptate, spuse ea, fără să se întoarcă. Se spală foarte 
bine cu apă rece. 

Se întoarse încet spre mine. 

— A fost un mare noroc că erati în casă cu noi. Aveţi într-adevăr 
capul pe umeri. Eu mă străduiesc, dar nu mă pricep și sunt prea 
bătrână. Nu mai rezist la șocuri cum făceam când eram tânără. Și 
dacă-mi aduc aminte că eu i-am dat cutitul lui Johnnie! Putea să 
piardă prea mult sânge! 

Incepu să plângă pe umărul meu. O bătui ușor pe spate, 
spunându-i că băieții s-au tăiat de când există cuțite, iar înainte de 
apariţia lor, probabil se răneau cu pietre ascuţite. 

— Profesorul nu s-a tăiat niciodată? 

— Ba cred că da. 

După ce se calmă, intrai în sufragerie căutând sticla de whisky a 
lui Dougal. 

— Oh, nu! Nu pot să iau din sticla profesorului fără permisiunea 
lui! 

— Prostii! Sunt sigură că e de acord. Dacă nu, putem să dăm vina 
pe mine. 

— N-aș face așa ceva! 

— Doamnă Pringle, glumeam, spusei cu blândeţe. Haideţi, beti. 

Îmi întinse paharul gol. 

— Sunteţi o tânără ciudată, domnişoară Elizabeth, dar cu 
judecată şi amabilă. 


Capitolul 4 


Din acea seară, doamna Pringle nu-mi mai spuse „domnișoara 
Wade", ci „domnişoara Elizabeth”. 

— Nu ştiam că n-aţi mai vizitat-o pe Judy la cererea profesorului, 
îmi spuse ea. 

Îi povestii despre ce era vorba: 

— E foarte neliniștit că boala s-ar putea răspândi în Gairlie. 

— S-a gândit întotdeauna la ceilalți, dar n-a fost niciodată prea 
comunicativ, nu-și comunica gândurile nici când era copil. 

Eram de acord cu ea, pentru că nu reușisem să stabilesc nici o 
legătură cu acest bărbat. În seara în care se întoarse cu băieţii, 
încercai din nou. Descriam calmul admirabil al lui Johnnie, când 
doamna Pringle intră cu tava cu cafea. 

— Da, fu ea de acord, un băiat curajos! Și foarte legat de sora lui 
cea isteaţă. 

Era prima oară când se alătura unei discuții în timpul mesei, în 
prezenţa mea. El aruncă o privire spre ea, apoi mă privi. 

— Judy mi se pare o fată foarte inteligentă, spusei. 

— Tatăl ei îmi spune că la şcoală sunt cu toţii impresionați de 
coeficientul ei de inteligență. 

Femeia, care se îndrepta spre ușă, se opri. 

— Da, cu aceeași dragoste pentru cărţi ca biata domnişoară 
Catriona. 

— Chiar așa, Rose, spuse Dougal, apoi se întoarse spre mine. 
Catriona era sora mea geamănă. A murit acum trei ani. A făcut o 
formă foarte virulentă de pneumonie B. 

— Îmi pare foarte rău. 

— A fost un șoc pentru toţi, spuse el, apoi schimbă subiectul. 

Ştiu foarte bine că suferinţa are obiceiul ciudat de a se accentua 
când este împărtășită, mai ales unor străini, așa că înţelesei 
reticenţa lui. Din același motiv, nu-i povestii nici că, în urmă cu doi 
ani, speriasem tot spitalul St. Martha, diagnosticată fiind cu aceeași 
boală. Într-o seară, ieșisem din tură cu dureri în piept și greutate la 
respiraţie, iar doctorii spuseseră că am bronșită. În două ore, 
făcusem dublă pneumonie. Pentru o scurtă perioadă, toată lumea 
din departamentul pneumologie era în jurul meu, dar diagnosticul 
de dovedise greșit. Atunci aflasem destul de mult despre boală ca 
să fiu foarte înspăimântată. Speram doar că Dougal își dă seama că 
înțeleg despre ce e vorba. 

Dacă înţelegea, nu dădu nici un semn. Vorbea despre Robin: 

— Pentru că e atât de dornic să facă alpinism, trebuie să înveţe 
așa cum trebuie. O să urmeze cursurile de alpinism ale școlii lui 
Charlie Urquhart. Ştii ceva despre el? 

— Nu cred. Ar trebui? 

— Nu, deoarece asta înseamnă că nu te interesează deloc 
alpinismul. 

Fără să-mi dea ocazia să-i explic motivul pentru care nu știam 
nimic, începu să vorbească despre o conversaţie pe care o avusese 
cu doctorul Sinclair. 

— Crede că Judy va fi vindecată până sâmbătă, iar tu vei fi în 
siguranţă de duminică. 

— În acest caz, pot să mă întorc la Londra duminică seara? 
întrebai, dorindu-mi să nu par prea nerăbdătoare. 

Nu era cazul să-mi fac probleme, pentru că adăugă: 

— Am dat telefon la gara din Glasgow, dar nu mai erau bilete 
pentru duminică, dar ţi-am rezervat unul pentru luni seara. O să te 
conduc la gară. 

— E foarte amabil din partea ta, dar nu e prea obositoare o 
călătorie dus-întors? 

— Îmi place să conduc și trebuie să fiu în Glasgow luni. Mă 
gândeam să-i iau și pe gemeni. Cred că le va face bine o plimbare. 

— E un drum frumos dar, ca să fiu sinceră, când am venit n-am 
văzut prea mare lucru. 

— Așa se întâmplă când conduci pe un drum necunoscut, mai 
ales când e atât de dificil. Vorbind despre lucruri pe care nu le-ai 
văzut, adăugă el, umplând din nou ceștile, ar fi păcat să pleci din 
Gairlie fără să vezi dealurile. Am vorbit cu Maury Valentine în 
această după-amiază, iar ea a propus, cu amabilitate, să mergem cu 
toții la un picnic, sâmbătă. E un loc minunat pe unul dintre dealuri. 
Ne gândeam să urcăm cu toţii. Ti-ar plăcea? 

N-aveam destul curaj să recunosc că nu mă înţeleg cu înălțimile, 
dar nu voiam nici să risc. 

— Trebuie să te avertizez că nu m-am cățărat pe nimic altceva 
mai înalt decât o scară. 

— E de înţeles, din moment ce aceasta este prima ta excursie în 
Highlands, răspunse el. Ai fost cumva în Alpi? 

— Nu, Ben Gairlie e primul munte de care m-am apropiat. 

— Într-adevăr? În acest caz, e păcat că nu te poţi apropia mai 
mult. 

— Da, e mare păcat, dădui din cap. 

Continuă să vorbească, destul de animat, despre Scoţia și în 
special despre Highlands. Părea să fie mai puţin rezervat, dar numai 
în această privință. Când mă conduse spre dormitorul meu, pentru 
Că voia să ia ceva din camera lui, era la fel ca întotdeauna. Îmi ură 
noapte bună și îmi mulțumi pentru primul ajutor acordat 
nepotului lui, fără să uite mica plecăciune. Reușise să mă convingă 
deja că nu sunt doar neatrăgătoare, ci de-a dreptul inexistentă. 

Văzându-l cum stă, netulburat, în ușa dormitorului meu, îi 
mulţumii în gând lui Archie, fără de care moralul meu ar fi scăzut 
periculos de mult. 

A doua zi, ploua din nou. Jucam cărți cu Johnnie în sufragerie, 
când Dougal intră, spunând: 

— Eşti chemată la telefon de la Londra, Elizabeth. Dacă te duci 
în biroul meu să vorbeşti, voi juca această mână în locul tău. 

— Mulţumesc, spusei, întinzându-i cărţile. Oare cine mă sună 
la această oră? Să fi făcut rost de bani vreunul dintre prietenii 
mei? 

Fl se încruntă, privind cărțile. 

— Îmi cer scuze că nu pot să te luminez în această privinţă. 

Mă obișnuisem deja cu modul lui pompos de a vorbi, dar, dintr-un 
motiv necunoscut, această frază mi se păru deranjantă. 

— Iar eu îmi cer scuze că nu pot să-ţi prezint o mână mai bună 
de cărți, Dougal. Din nefericire, n-am talent la cărți. 

Mă privi fără să clipească, ținând ușa deschisă. 

— Cine urmează, Johnnie? îl auzii, în clipa în care începusem să 
urc scările. 

Chiar dacă nu m-ar fi crezut, în acel moment Maury Valentine 
avea toată simpatia mea pentru că avea curajul se să lege de un 
astfel de bărbat. 

Ajunsă în birou, ridicai receptorul. 

— Bună, Elizabeth! Eşti surprinsă? 

— Archie! Ce faci la Londra? 

— A trebuit să zbor de la Inverness pentru o afacere, dar mă 
întorc sâmbătă. Putem să ne vedem atunci? Oh, duminică scapi de 
carantină? Grozav! Mai bine ne întâlnim atunci. Vin să te iau sau ne 
vedem la hotelul meu? 

— Nu vrei să vii să-i cunoști pe Dougal și pe copii? 

— Aș fi foarte fericit să fac asta- cred că și lui Dougal Grant îi va 
plăcea să mă vadă! 

Eram curioasă. 

— De ce spui asta? 

— Aseară am băut un pahar cu Davie MacDonald, râse el, care 
mi-a povestit că Dougal Grant a făcut o verificare foarte amănunţită 
a mea. Dar cine îl condamnă, știind că are cea mai drăguță 
englezoaică în vizită? 

— A, e un lucru de așteptat la el, dar nu cred că ai de ce să-ţi faci 
probleme. 

— Aşa crezi tu? 

— Da, ameţitule! râsei, înveselită de tonul lui afectat. 

— Nu te supăra prea tare pe bietul de el, ce dacă e așa de afectat? 
Cui îi pasă? 

— Archie, ai mare dreptate, iar eu mă port prosteşte. Dar nu-mi 
place să fiu o „femeie ascultătoare”. Mă înnebunește, pentru că nu 
sunt așa. 

— Draga mea, ştii ce mă înnebunește pe mine? Deja mi-e dor de 
tine. O să-ţi dau telefon sâmbătă să-ţi spun că m-am întors, iar 
duminică ne vedem. 

Când mă întorsei în salon, Dougal era singur, pentru că Johnnie 
se dusese la Judy. Îi povestii că Archie era la Londra. 

— Într-adevăr? Cred că-ţi lipsesc plimbările împreună. 

— Da, e amuzant, adăugai, povestindu-i că urmează să vină 
duminică în vizită. Speră să te cunoască. 

— Voi fi încântat să-ți cunosc prietenul american. 

— Poate că bunicul tău l-a cunoscut pe bunicul de care e atât de 
mândru. 

— Cred că da, răspunse el cu răceală. Calum MacDonald a fost 
un bărbat de care nepotul lui poate fi mândru. Mă vei scuza dacă 
mă întorc în birou? Johnnie va veni în curând. 

Pentru că băiatul întârzia, încercai să-mi dau seama ce-l 
deranjase pe Dougal la familia lui Archie. Acesta nu vorbea prea 
mult despre bunicul lui, dar înțelesesem că fusese unul dintre 
scoţienii care a reușit să-și creeze o nouă viaţă în America. Sau 


52 NICOLA ANDREWS 


poate că-mi imaginasem că e deranjat, din cauză că eram destul de 
tristă la gândul că de duminică nu știu dacă-l voi mai vedea pe Archie. 

Mă întrebam cât de mult îmi place acest bărbat, dacă-l voi mai 
vedea la Londra, sau dacă nu-i decât una dintre scurtele relaţii de 
vacanță. Îmi doream să nu fie așa, dar încercai să nu mă mai 
gândesc, din obișnuință. Dacă nu speri prea multe, nu riști să fii 
dezamăgit. De ani întregi gândeam așa. Știu prea bine de ce am 
evitat întotdeauna relaţiile de durată, la fel cum făcea și Joe Fenton. 
Bănuiam că și Archie face la fel, de fapt speram că așa stau lucrurile, 
pentru că nu voiam să fiu rănită. 

Ploaia nu se opri până vineri. Mă simţeam vinovată că mă bucuram 
la vederea ploii, mai ales când auzeam mormăielile gemenilor, 
îngrijoraţi că picnicul se va contramanda. Strigătul de bucurie al lui 
Johnnie mă trezi sâmbătă dimineaţă. Era o dimineaţă minunată. 

Doamnei Pringle îi fusese oferită o zi liberă, dar alesese să 
gătească. Soţul ei era plecat, copiii căsătoriți și, cu toate că prin soţ 
se înrudea cu jumătate din Gairlie, îmi mărturisese că-i era mai ușor 
să menţină o relaţie bună cu rudele lui, când le vedea mai rar. 

— Nu sunteţi din Gairlie, doamnă Pringle? 

— O, nu, sunt din Oban, spuse ea, aruncând o privire spre fusta 
mea, fără să se încrunte ca de obicei. Nu spun că nu aveţi picioare 
frumoase, dar cred că veţi îngheţa sus pe deal. 

Dispăru, întorcându-se cu o pereche de ciorapi lucraţi de mână. 

— V-ar plăcea să-i purtaţi? 

— Cum nu? Sunt grozavi! 

Urma să călătorim în două mașini: eu și Judy cu Dougal, iar 
băieţii cu Maury. Dougal propusese acest lucru „din raţiuni 
medicale". Din expresia de pe figura lui înţelesei că acest lucru 
nu-i plăcea mai mult decât îi va plăcea femeii. 

Aceasta întârziase, iar Robin, care făcea drumuri din salon la 
UȘĂ, se întoarse strigând, cu o voce răgușită: 

— Văd maşina ei! 

Judy mă trase deoparte. 

— Așa vorbește când îi place o femeie, zâmbi ea. Toată dimineaţa 
încercat să vorbească la fel ca unchiul Dougal. 

— Bietul Robin! I se întâmplă des? 

— O, da, e nebun după fete! Băieţii sunt atât de previzibili! 
Johnnie începe și el. Lui îi place de tine, dar nu e atât de înnebunit 
ca Robin. Desigur, el e mai mic... 

— Da, vârsta contează. 

Dougal ieșise s-o întâmpine pe Maury. Fata îl privea prin ușa deschisă. 

— Crezi că se vor căsători, Elizabeth? mă întrebă ea. 

— Nu știu, Judy. Tu ce crezi? 

— N-o cunosc prea bine, dar Johnnie spune că e jalnică. E foarte 
deştept, pentru un băiat. 

Maury Valentine arăta minunat în costumul ei albastru. Înaintă 
spre mine cu mâna întinsă. 

— Sunt foarte bucuroasă că Dougal te-a convins să vii cu noi, 
Elizabeth. Ce norocoasă ai fost! Nici un semn de boală. Arată de 
parcă ai fi făcut-o deja, cu mult timp în urmă. 

— Nu neapărat, răspunse bărbatul în locul meu. Elizabeth poate 
avea o imunitate naturală, dar să nu riscăm până mâine. 

Îmi petrecusem toată dimineața încercând să mă conving că 
trebuie să-mi placă Maudy. Îmi spusesem că antipatia ei nu era decât 
o impresie de-a mea. Numai că nu era așa. Dougal mă putea păcăli, 
dar știam foarte bine cum funcționează mintea unei femei. Așteptam 
să văd cum va reacționa când va afla aranjamentele de călătorie. 

— Dougal, dragule, trebuie să mergem în două mașini? Credeam că 
vom merge împreună! exclamă femeia, privindu-l cu ochii ei frumoși. 

— Cred că trebuie să mai avem grijă încă o zi. 

— Dacă așa crezi tu, așa vom face, spuse repede, aproape 
torcând, ca să se dovedească o „pisicuţă ascultătoare”. Tu știi cel 
mai bine. Pornești tu primul? 

— Dacă n-ai nimic împotrivă... 

— Dougal, doar mă cunoşti, sunt tradiționalistă, zâmbi ea, 
privindu-mă printre genele lungi. Cred că Elizabeth găsește acest 
lucru foarte amuzant. Englezoaicele tinere sunt atât de hotărâte și 
de... moderne. 

Mi se pare mai degrabă că e isterică, îmi spusei. Arăta foarte 
bine, dar dacă asta voia Dougal de la o soţie, atunci o merita. 

Profesorul credea că e timpul se plecăm și, pentru că stăpânul 
vorbise, cu toţii ascultarăm, ca nişte sclavi bine antrenați. 

Părăsirăm orașul pe un drum necunoscut mie și începurăm 
imediat să urcăm. După destul de puţin timp, eram destul de sus 
ca să vedem dincolo de culmile dealurilor, umbrele albastre ale 
munților și departe, în stânga, lucirea mării. 

Judy stătea în faţă. Capul lui Dougal se întoarse de câteva ori în 
direcţia apei. 

— Sper că vântul nu se va schimba, să aducă acei nori peste zona 
de țărm. 

— Dar ce contează, unchiule? Sunt atât de mici. 

— Arată mici pentru că sunt foarte departe. Dacă vântul îi aduce 
peste uscat și apoi încetează, se vor lăsa peste dealuri ca o pătură 
groasă. În acest caz, va trebui să ne întoarcem. 

— Ar fi îngrozitor! Au, unchiule, au început să-mi pocnească urechile! 

— Deja? Nu suntem prea sus. Încearcă să înghiţi, se va rezolva. 
Te simti bine în spate, Elizabeth? 

— Da, mulţumesc. 

La o curbă mai strânsă, ajunsei să privesc în jos. Închisei repede ochii. 

— Ţi-e somn, Elizabeth? mă întrebă Dougal. 

Uitasem de oglinda retrovizoare. 

— Nu tocmai, sunt doar un pic somnoroasă. Cred că nu sunt 
obişnuită cu altitudinea. 

— Da, poate avea acest efect, răspunse el, scoțând niște ciocolată 
dintr-un buzunar. Luaţi amândouă. O să vă reechilibreze nivelul de 
zahăr din sânge. 

— A, de aceea ne-a dat Elizabeth dulciuri după ce s-a tăiat 
Johnnie, interveni fata. Doamna Pringle a spus că s-a simţit mult 
mai bine, aşa cum spusese Elizabeth. Nu-i așa că e foarte deşteaptă, 
unchiule? 

— Da, chiar este, răspunse el cu răceală. 

Numai Judy credea că-mi făcuse un compliment. 


Capitolul 5 


Dougal strânse mai bine curelele rucsacului lui Robin. 

— Mergem pe drumul principal, Maudy, apoi folosim cărarea 
oilor. 

Luă coșul pentru picnic, apoi dădu ultimele indicaţii: 

— Gemenii vin cu mine. Robin, tu ai grijă de Elizabeth. 

Băiatul făcu o grimasă. 

— Şi doamna Valentine? 

— Dragul Robin, cât e de galant, râse Maudy. Dar nu trebuie 
să-ți faci griji pentru mine. Unchiul tău știe că mă simt aici ca acasă, 
iar biata Elizabeth cred că se simte foarte ciudat- neobișnuită cu 
dealurile. 

Privirea pe care i-o aruncă Dougal fu suficientă pentru ca Robin 
să nu mai spună nimic, mai mult chiar, mă ajută din când în când. 
Îi urmam pe ceilalți, fără să rămânem prea mult în urmă. 

Maury rămase în urmă, aplecându-se spre prăpastie. 

— Ai văzut vreodată o astfel de priveliște? mă întrebă ea. 

Aruncai o privire în spate. 

— Niciodată! 

— La naiba, murmură Robin, dacă te mai oprești la fiecare pas, 
nu mai ajungem niciodată în vârf. 

Continuarăm să urcăm. Mâna întinsă a lui Dougal mă ridică 
peste ultimele stânci, în vârful dealului. 

— Cum ajung oile aici? întrebai, cu respiraţia tăiată. 

— Au patru picioare, nu două, răspunse el, apoi mă privi cu 
atenţie. Respiri foarte greu, dar nu te-ai învineţit. Ai avut vreodată 
probleme cu inima? 

— Niciodată. Cred că e din cauza altitudinii. 

— Vrei să vezi cât suntem de sus? întrebă el. Întoarce-te. 

Eram destul de departe de margine, așa că îndrăznii să privesc. 

— O, e ca și cum am sta pe marginea cerului. 

Dealul pe care urcasem era cel mai înalt din zonă. În jur, restul 
dealurilor păreau valuri uriașe pietrificate, care se întindeau spre 
giganticul munte. Din loc în loc, lacurile apăreau ca pete albastre 
de culoare. Frumusețea peisajului era copleșitoare. 

— O priveliște care merită osteneala, spuse Dougal. 

Maudy se apropie, luându-l de mână. 

— Totuși, nu poate fi la fel ca aceea din vârful lui Ben, nu-i așa, 
dragule? întrebă ea. 

— Poate că nu, dacă ai putea vedea totul atât de clar. De fiecare 
dată când am ajuns în vârf, erau nori în jur. 

— De fiecare dată? mă întorsei spre el. Dougal, cățăratul în vârful 
lui Ben Gairlie a devenit un obicei pentru tine? 

El zâmbi. 

— Fiecare are vechile lui obiceiuri. 

Maury nu era foarte amuzată. 

— Elizabeth, înainte să mai faci vreo gafă, vreau să te anunţ că 
stai de vorbă cu unul dintre cei mai buni alpiniști din Scoţia! Nu, 
Dougal, nu mă poţi contrazice, adăugă ea, văzând că voia s-o 
întrerupă. Charlie Urquhart așa spune. Sunt sigură c-ai auzit de el, 
nu-i aşa, Elizabeth? 

— Numai când mi-a spus Dougal cine e. 

Mă privi uluită. 

— Numai atunci? 

Dougal interveni, spunând că n-are de ce să fie surprinsă, 
pentru că Londra e foarte departe de Gairlie. 

Figura ei se lumină imediat. 

— Câteodată uit că e altă lume. 

Eu nu uitasem, iar gândul că nu mai sunt decât trei zile până la 
plecare mă făcu să le zâmbesc amândurora, înainte să mă îndrept 
spre gemeni. 

Căutarăm un loc potrivit pentru picnic, undeva la adăpost de 
vântul care se înteţise. 

Maury pregătise un picnic excelent, dar tot timpul mesei un 
vorbi decât cu Robin și cu Dougal. Profesorul se strădui să mă 
păstreze în conversaţie dar, de câte ori alegea un subiect la care să 
particip şi eu, ea intervenea cu unul care nu avea nici o legătură cu 
mine. Acest lucru nu reuși să mă facă să mă simt un oaspete 
nedorit. După un timp, rămăsei la fel de tăcută ca gemenii. 

Robin voia să deseneze, așa că îi ceru voie lui Dougal să coboare 
până la un prag care oferea o imagine panoramică asupra văii. 

— Bine, dar promite-mi că stai pe prag. E destul de larg. Merg să 
te duc eu. 

Sub pretextul că vrea să se plimbe, Maury îl rugă s-o ia și pe ea. 

— Cu plăcere, zâmbi bărbatul, întorcându-se. Vântul îi răvășise 
părul și-i adusese culoare în obraji. Arăta mai tânăr și mai plin de 
viaţă decât de obicei. Puteam înțelege foarte bine de ce era femeia 
atât de legată de el, cu toate că nu era genul meu. 

— Mergi și tu, Elizabeth? mă întrebă el. 

Pretextai că sunt obosită și rămăsei pe pătură. Imediat mi se 
alăturară cei doi gemeni. Judy se așeză lângă mine, iar Johnnie 
începu să dea târcoale coșului. 

— Hei, nu trebuia să luăm și ceaiul aici? întrebă el. 

— Ba da, se întoarse fata spre el. L-am auzit pe unchiul când îi 
spunea doamnei Pringle că vom lua și ceaiul. De ce? 

— Păi nu mai e nimic de mâncare. 

— Poate că mai e un coș pe care doamna Valentine l-a lăsat în 
mașină, intervenii. 

Băiatul părea îngrijorat. 

— N-am văzut decât un coș. 

În clipa în care cei doi se întorceau, Johnnie întrebă repede: 

— Celălalt coș e în maşină? Pot să mă duc să-l iau? 

— Ceaiul! Oh, Doamne! exclamă Maury, şocată de neatenţia 
proprie. 

La fel era şi băiatul, pentru că nu mai era nimic în mașină, iar 
coșul era în holul casei ei. 

— Mă duc să-l iau, spuse femeia. Ce prostie din partea mea! 

— Nu, spuse Dougal, privind întâi la gemeni, apoi la cer. Nu-mi 
place să vă las singure, dar vremea nu se va schimba pentru cel 
puţin încă o oră. O să mă duc să iau eu coșul. Ce spuneți, dragilor? 
Mergeţi cu mine? 

— Dumnezeule, da! Un picnic fără ceai e... murmură Johnnie, 
supărat. 

— Îngrozitor, îl completă Judy. Chiar teribil. 

După ce-i strigă lui Robin câteva instrucţiuni, Dougal se 
întoarse la noi, amintindu-i femeii cât de repede se schimbă 
vremea pe deal. 

— La primul semn de schimbare a vremii, coborâţi imediat. Nu 
așteptați. Nu vă abateţi de la drum și nu vă veţi rătăci. 

Maury îi conduse până la drum, apoi se întoase la mine, 
învelindu-se într-o pătură. 

— Mă simt atât de vinovată că i-am dat bietului Dougal această 
corvoadă, dar trebuie să recunosc: e mult mai bine fără gălăgia 
celor mici. Nu ești epuizată după o săptămână cu ei? Bietul meu 
Dougal arată îngrozitor de obosit! Sau tu crezi, coborî ea vocea, că, 
una peste alta, merită osteneala? 

O privii cu atenţie înainte să-i răspund. 

— Nu sunt foarte sigură ce vrei să spui. Că merită osteneala dacă 
vrei să-i cunoşti pe gemeni? Dacă da, ai dreptate. Sunt niște copii 
drăguţi, îmi plac foarte mult. 

— Ce emoţionant! Și istet. Dougal mi-a spus că ești foarte isteaţă, 
spuse ea, zâmbind ironic. Cu toate astea, nu pot să nu-l 
compătimesc pe Joe Fenton. 

— Pe Joe? Îmi pare rău, Maury, dar n-am nici cea mai mică idee 
ce vrei să spui. 

— Draga mea, scutește-mă de figura asta de inocentă, te rog. 
Sunt femeie, ai uitat? Replicile astea dulcege poate ţin la unii 
bărbaţi, dar nu mă vor păcăli. De altfel, nici pe Dougal. Știi foarte 
bine că e vorba despre el. 

— Aşa crezi? 

— Chiar crezi că vei prinde un bărbat atât de inteligent ca el? 
continuă ea, ca și cum n-ap fi spus nimic. Desigur că e prea 
politicos să-ţi spună. Dar, pentru că nu-mi plac tinerele care vor să 
profite de prietenii mei, cred că e cazul să fac lucrurile în locul lui. 

— Cred că ești în stare. 

Roși, înfuriată. 

— Nu vorbi așa cu mine, fetițo! N-am să suport așa ceva! 

— În acest caz, îţi propun să schimbi subiectul. 

— Oh, nu! N-o să te las să scapi atât de ușor. Cineva trebuie 
să-ţi spună ce cred toți prietenii lui Dougal despre tine, înainte să 
pleci din Gairlie. Crezi că nimeni n-a observat cum l-ai manipulat, 
ca să-ţi atingi scopurile tale murdare? 

— L-am manipulat? întrebai uluită, nevenindu-mi să cred că aud 
bine. 

— Nu te preface că n-ai profitat de ospitalitatea lui. E atât de 
evident! Ştiai că nimeni nu poate dovedi c-ai avut scarlatină și că 
Dougal va fi nevoit să-ţi ceară să stai la el. Chiar el mi-a spus: avea 
mâinile legate. Da, foarte inteligent și de înţeles! Ce e un tânăr 
doctor ca Joe Fenton pe lângă bărbatul care a moștenit cea mai 
mare corporație de automobile din Statele Unite? 

— Archie MacDonald? întrebai, neîncrezătoare. 

— Nu mai juca teatru! Dar ar fi cazul să te avertizez să nu speri 
prea mult. Dougal mi-a spus că, dacă își conduce afacerile atât de 
bine cum o face, înseamnă că Archie MacDonald a moștenit bunul 
simţ scoţian. N-o să fie atât de uşor de prins pe cât crezi— nu mă 
miră c-a plecat la Londra. Nici n-o să mă mir dacă nu se va mai 
întoarce. Aşa că n-ai de ce să te bucuri. 

Eram atât de supărată, încât spusei primul lucru care-mi trecu 
prin minte: 

— Ai uitat coșul intenţionat! 

Mânia ei crescândă îmi arătă că avusesem dreptate. 

— Doar nu crezi că, pentru că ţi-ai făcut toate planurile, cu toții 
trebuie să facă așa cum vrei tu! Nu mă miră că Dougal e atât de 
nerăbdător să te vadă plecată, astfel încât te va duce chiar el la 
Glasgow! Mi-a spus că ţi-a dat impresia că are ceva de făcut, dar nu 
are. Vrea doar să fie sigur că te urci în tren, adăugă ea, ridicându-se 
în picioare și aruncând pătura. Mă duc să văd ce face Robin. 
Presupun că nu vrei să vii? 

— Nu vreau. 

După ce dispăru din vedere, dincolo de marginea stâncii, îmi 
dădui seama că mă simțeam destul de rău. Nu mi se mai întâmplase 
așa ceva vreodată. Mă întinsei pe pătură, închizând ochii. Dacă se 
întorcea, sper că va crede că dorm. Mă săturasem de Maury 
Valentine și de ospitalitatea scoțiană. Numai că nu voiam să vadă 
cât de mult mă afectaseră cuvintele ei, mai ales din cauză că nu 
voiam Să-i îngrijorez pe gemeni. 

Încetul cu încetul, reușii să mă calmez. Pentru că femeia părea 
să mă deteste, nu puteam decât să-mi imaginez că, în mare parte, 
cele spuse izvorau din răutate. Dar numai o parte. 

Îmi amintii reticenta lui Archie și ce-mi spusese despre slujba lui 
și cât de puţine îmi spusese despre Calum MacDonald. Reacţia lui 
Dougal când îi vorbisem despre cât de mândru e Archie de bunicul 
lui, deveni abia acum clară. Probabil credea că americanul se 
lăudase cu milioanele bunicului lui. 

De undeva auzii zgomotul unei pietre care se rostogolea, dar nu 
mișcai. Era mai convenabil să par adormită. 

Hm, îmi plăcuse Archie. Crezusem ce spusese, că se va intoarce 
mâine. Dar, pentru că n-avusese destulă încredere în mine să-mi 
spună cine e, oare puteam să-l mai cred? Și Dougal? Gazda mea 
fermecătoare, care-mi spusese de atâtea ori cât de îndatorat îmi e 
pentru ajutorul dat lui Judy și lui Johnnie! Oare își imaginase că o 
infectasem intenţionat pe Judy și-l tăiasem pe Johnnie, ca să-mi 
dovedesc valoarea ca oaspete și să-l cuceresc pe Archie? Sau numai 
femeia bolnavă de gelozie gândea așa? Mai întâlnisem cazuri de 
gelozie patologică şi știam că pentru ea nu contează că n-are nici 
un motiv să fie geloasă. Cu toate că arăta mai bine decât mine, eu 
eram mai tânără... 

Oh, Doamne, îmi spusei, cum voi reuși să trec de restul zilei de 
azi, de mâine și de poimâine? Nu știam, dar soarele părea mai cald 
și mai plăcut. Mă lăsai cuprinsă de căldura lui. Câteva minute de 
somn n-aveau ce să-mi strice. 

Mă trezii îngheţată. Eram singură și, după ce clipii de câteva ori, 
îmi privii ceasul. Nu era decât două fără zece, iar ceața pe care o 
pusesem pe seama ochilor mei încă adormiti era foarte reală. 
Soarele părea îndepărtat și mult mai mic. 

Era o ceaţă subţire și, neștiind prea multe despre vremea pe 
munte, nu-mi făcui probleme. Nu uitasem ce sfat îi dăduse Dougal 
lui Maury la plecare, iar geanta ei era încă pe pătură. Bănuiam că 
era cu Robin. Aerul devenea din ce în ce mai rece şi, cu toate că 
vântul era mai slab, încă bătea. Probabil Maury știe că această ceață 
se va risipi în curând, altfel ne-ar fi spus să coborâm. Poate că mă 
urăște, dar cuvântul lui Dougal e literă de lege pentru ea- cel puţin 
până când va fi sigură c-a pus mâna pe el. 

Mai așteptai câteva minute, apoi mă ridicai să văd despre ce e vorba. 
După câţiva pași descoperii că vântul își schimbase direcţia, bătând 
dinspre vest și aducând o mulțime de nori albi deasupra dealurilor. 

Ce se întâmplă? Maury nu vede norii? 

În cele câteva secunde în care analizai vremea, soarele dispăru și 
norii transformară vârful dealului într-o insulă. În ciuda cuvintelor 
lui Dougal, repeziciunea schimbării mă luă prin surprindere. Bine, 
dar dacă norii au ajuns atât de repede aici, ar trebui să treacă la fel 
de repede. Cu excepţia cazului în care vântul se opreşte. 

Era timpul să reacţionez. Mă îndreptai spre locul în care 
dispăruse femeia și privii cu grijă peste margine. Nu era nici urmă 
de Maury, dar zăream umerii lui Robin. Numai Dumnezeu știe 
unde poate fi femeia, dar băiatul pare adormit. Mi se părea foarte 
periculos să doarmă acolo, atât de aproape de margine. Îl strigai, 
fără să ridic prea tare vocea, să nu se sperie. Era destul de greu să 
mă întorc la poalele dealului, dar îl aveam pe Robin care să mă 
ajute. Strigai din nou, dar degeaba. Cu mare grijă, fără să privesc în 
jos, coborâi până la pragul pe care stătea. Norul care mă 
înconjurase era atât de dens, încât numai când eram lângă locul în 
care trebuia să stea băiatul, observai că nu era decât jacheta lui, 
aşezată pe un bolovan. Lângă acesta erau carnetul pe care desenase 
şi creioanele. 

Mă simtii cuprinsă de panică. Îmi amintii de zgomotul de cădere 
pe care-l auzisem. Dacă fusese el? Mă lăsai pe burtă, încercând să 
privesc în jos, la marginea pragului. Nu vedeam nimic. Dealul părea 
înconjurat într-o pătură albă, iar vântul nu mai bătea deloc. Strigai, 
dar nu-mi răspunse nimeni. 

Nu-mi rămânea decât să mă întorc pe platoul din vârf. Voi fi în 
siguranţă acolo și, dacă Robin e cu Maury, aveam mai multe șanse 
să ne întâlnim acolo. Dacă reușesc să ajung sus. 

Îmi era frig şi-mi era frică, fiind foarte conștientă de îngustimea 
pragului. La un pas înainte, alunecam doi înapoi, iar de câteva ori 
era să-mi pierd echilibrul. După o jumătate de oră de încercări 
disperate, trebui să mă recunosc învinsă. Cel mai bine era să mă 
aşez, cu spatele la peretele dealului. Era destul de devreme. La un 
moment dat, vântul poate să înceapă să bată din nou, iar norii se 
vor risipi. 

Luai jacheta lui Robin peste haina mea, ridicând ambele gulere. 
Abia putui să-mi zăresc ceasul, care era trei fără douăzeci. Robin nu 
putea să fie decât cu Maury. Era imposibil să-l lase singur, după ce 
spusese Dougal. Pe prag, așezată, eram în siguranță. N-aveam 
nevoie decât de răbdare. Îmi repetam că e devreme, dar minutele 
treceau repede, iar lumina începea să scadă. La început mi se păru 
doar că se întunecă, dar în câteva secunde eram înconjurată de un 
întuneric dens. Aerul era rece și umed, iar fiecare respiraţie 
începuse să mă doară. 

Amorțisem, dar n-aveam curaj să mă mișc mai mult decât să mă 
ridic, cu mâinile pe peretele dealului, încercând să-mi mișc 
picioarele. Cu toate că mă aflam pentru prima oară înconjurată de 
ceața de pe un deal, eram prea obișnuită cu viaţa în ceţurile 
Londrei, ca să știu cât e de ușor să-ţi pierzi simțul de orientare. 
Dacă mă îndepărtam de peretele dealului, riscam să mă îndrept 
într-o direcţie greșită. 

În întuneric, știind cât de aproape sunt de margine, ajunsei de 
multe ori în pericolul să fiu copleșită de panică. Ca să nu cedez, 
recitai cu voce tare toate poeziile pe care mi le aminteam. 

Timpul încetă să mai conteze. Ştiam că era imposibil să fiu găsită 
pe întuneric. Îmi aduceam aminte că auzisem despre acea misiune 
de salvare care fusese ţinută în loc de ceaţă. 

Când eram aproape amorţită în întregime, auzii un sunet. Nu 
ştiam ce era, de undeva venea, dar strigai tare: 

— E cineva acolo? 

Spre mirarea mea, auzii răspunsul, care sosea la mine ca prin 
vată. 

— Elizabeth! Unde eşti? 

Nu recunoscui vocea și nici un puteam să spun dacă vine de 
deasupra sau de dedesubt. Rezistai impulsului de a mă repezi 
înainte. 

— Sunt pe prag. Cine e? 

— Dougal, răspunse vocea, pe care eram acum capabilă s-o 
recunosc. Sunt pe platoul de deasupra. Ascultă-mă cu atentie și fă 
ce-ţi spun. Vreau să stai acolo unde ești. Înţelegi? 

— Da. 

— Eşti rănită? Ai căzut? 

— Nu, dar l-am pierdut pe Robin! 

— E în siguranță, cu Maury. Cobor la tine, așa că vorbește în 
continuare, ca să mă orientez după vocea ta. N-o să-mi vezi lanterna 
decât când voi fi foarte aproape, dar vorbește în continuare și nu te 
mişca! Da? 

— Da. Ai grijă... 

— Voi avea. 

Îl ghidai, până când o rază de lumină mă orbi şi Dougal mă 
prinse de umeri. 

— De ce-ai coborât aici? Dacă n-ai căzut, de ce n-ai urcat imediat 
pe platou? De când ești... 

Vocea lui se opri brusc. Reușise să-mi ia pulsul, în timp ce 
vorbea. 


Capitolul 6 


Simţeam ceata în creierul și în oasele mele, dar vorbeam fără să 
mă opresc. Îi povestii despre jacheta lui Robin și despre spaima prin 
care trecusem. Unele cuvinte erau dezarticulate. Observând, spusei: 

— Dougal, nu sunt ameţită. N-am băut nimic. 

— Ştiu, răspunse el, iar ceva îmi atinse buzele. Bea niște lapte 
condensat. 

— Uh, nesuferit gust. Chiar trebuie să beau? 

— Da, sigur. Hai, Elizabeth, şopti el, obligându-mă să beau. Așa, 
ce fată cuminte. 

Chicotii, ca o fetișcană. 

— Mulţumesc, doctore. 

— Cu plăcere. 

În lumina lanternei, văzui că zâmbea. 

— Trebuie să stai jos, până scot cele necesare din rucsac. Apoi o 
să te încălzesc. 

— Cum? Vrei să faci focul? 

— Nu acum. Am câteva pături cu mine. 

Mă înveli în două pături, apoi într-un sac de dormit. Îmi dădu 
ciocolată și lapte. Nu eram foarte interesată de ce se întâmpla, 

pentru că mă simțeam plutind. Nu era o senzație neplăcută. Nu mai 
aveam memorie și nici griji. Dacă Dougal mi-ar fi propus să mă 
arunce de pe stâncă, nu mi-aș fi făcut probleme, pentru că eram 
sigură că pot să plutesc. El se învârtea în jurul meu, până când se 
opri din nou lângă mine. 

— Te voi muta mai aproape de perete, Elizabeth. 

— De ce? întrebai, cu toate că nu-mi păsa, dar mi se părea 
politicos să întreb. 

— Îti va fi mai cald acolo, Nu, nu te mișca, o să te duc în brate, 
aşa învelită. 

— În braţe? Nu crezi că sunt cam mare? 

— Nu atât de mare cât crezi, zâmbi el, ridicându-mă în braţe și 
punându-mă lângă peretele de stâncă. Nu-ţi da capul pe spate, te 
poti lovi. O să te simţi mai bine imediat. 

Îmi susţinu capul, sprijinindu-l de umărul lui. Eram prinsă între 
corpul lui și perete. Imediat, începui să mă încălzesc. Întinse mâna 
şi-mi atinse fruntea. 

— Da, e mult mai bine. E timpul pentru o ceașcă de ceai călduţ. 

— Călduţ? Nu vreau să fiu nepoliticoasă, dar e o idee 
îngrozitoare. 

— Da, nu-i așa? zâmbi el. Nu, stai cuminte, mă descurc. 

Îmi ridică bărbia și mă ajută să beau din sticlă. Câteva picături 
de ceai mi se scurseră pe gât. 

— Oh, îmi pare rău. Stai să te şterg cu batista. E mai bine? 

— Da, mulțumesc. Dougal? 

— Da? 

— Ai fi o asistentă medicală minunată. 

— Şi mi-aş inunda pacienţii cu ceai? 

— Cu doar câteva picături? Eu am scăpat un lighean întreg peste 
o pacientă. 

— Înţeleg, dădu el din cap. A făcut pneumonie? 

— Nu, dar a rămas prietenă cu mine. Îmi trimite felicitări la 
fiecare sărbătoare. În schimb, asistenta pricipală de la secţia 


IDILĂ ÎN MUNŢI 67 


ginecologie imi spune, de fiecare dată când mă vede: „Soră Wade, 
să nu scapi ce ţii în mână”. Desigur că imediat îmi scapă. A devenit 
un reflex. Ca bunele tale maniere. 

— Crezi că sunt un reflex? 

— Nu sunt o parte fundamentală a ta? Dacă, de exemplu, mă 
ridic şi-ţi dau o palmă, n-ai spune: „Îmi pare rău, Elizabeth" înainte 
să-mi dai și tu o palmă? 

— Eşti convinsă că te-aș pălmui? 

— Nu acasă la tine. Aici, zâmbii eu. Aici ești diferit. 

— Chiar așa? 

— Da, aici ești chiar uman. 

— Da? 

— Da. Nu spun că nu ești o gazdă model, dar ești mult mai 
drăguţ când îmi verși ceai pe gât. Oh, Doamne! exclamai, dându-mi 
seama ce spun. N-ar trebui să spun toate astea. Te-ai supărat foarte 
tare? 

— Îngrozitor de tare. Data viitoare când vrei ceai, să ţii singură 
sticla. 

Creierul meu reîncepuse să funcționeze, chiar dacă o făcea 
foarte încet. 

— Dougal Grant, tu îmi faci pe plac. Mă întrebam de ce nu-mi dai 
ceai fierbinte, ci doar călduţ. Apoi mi-am amintit: cei expuși la frig 
nu trebuie să fie trataţi cu alimente fierbinţi și nici cu vorbe dure. 

— Îți pui diagnosticul singură? zâmbi el. E o reacţie tipică de 
asistentă medicală. 

— Şi de doctor! 

— Ai dreptate. 

— Am dreptate și în cazul diagosticului? 

— Da, dar nu e vorba despre un caz grav, pentru că nu e o 
noapte foarte rece și ai și avantajul vârstei și sexului. 

— Avantajul biologic al grăsimii subcutanate? 

— Nici acela nu e unul de neglijat. Dar nu mă refeream la asta. 
După cum cred că știi deja, cu toate că femeile au masă musculară 

mai puţină, din punct de vedere fizic sunt de departe sexul cel mai 
puternic și mai bine echipat mental pentru supravieţuire. 

— Acum parcă ești profesorul nostru de medicină. Dar nu mi-am 
dat seama că gândești așa. Tot timpul uit că ești profesor. Presupun 
că ţii cursuri. Eşti bun? 

— Din nefericire, nu, răspunse el, amuzat. Sunt prea agitat, iar 
când sunt agitat devin pompos și plictisitor. Dacă subiectul mă 
interesează, pot să-mi uit starea de agitaţie, dar vorbesc prea 
repede. De asemenea, n-am deloc răbdare cu proștii, ceea ce e un 
mare dezavantaj. 

— Nu te-aș fi crezut nerăbdător, dar te înţeleg. Am văzut și la St. 
Martha astfel de persoane. De aceea ai ales un domeniu atât de 
diferit pentru specializare? 

— S-ar putea să fi fost un motiv subconștient. Conștient, am ales 
această specializare în bolile tropicale pentru că mă fascinează. Îmi 
place munca de cercetare. 

— Și să scrii manuale? intervenii eu, povestindu-i despre studiile 
pe care le citisem. Foarte impresionant, profesore. 

— Mă bucur că ești de această părere. 

— Dar ar trebui să ai barbă și câteva excentricități. N-ai nici una? 

— Câteva. Numai că, pentru că sunt un scoţian sălbatic, le ţin în 
întuneric. Hai să mai mâncăm niște ciocolată. 

— Ţi-e frig? îl întrebai, ridicând bărbia. Părul meu îi atinse faţa. 
Dougal, ce ingrozitor din partea mea! Abia acum îmi dau seama că 
ești un paravan pentru mine, împotriva vântului, dar că n-ai un sac 
de dormit. Cred c-ai înghețat. 

— Nu. Uite, simţi mâna mea pe faţă? Aceste haine sunt pentru 
alpiniști, izolate termic. 

După ce mâncarăm ciocolată, mă ajută să mă așez mai bine și, 
folosind rucsacul ca o pernă, mă ridică destul de mult ca să stau 
confortabil în braţele lui. Pentru că mă obişnuisem cu situaţia, nu 
mi se părea ciudat că mă ţinea în braţe. Părea atât de natural și 
raţional să nu irosim căldura corpurilor noastre. 

Îmi adusei aminte de ceilalți. 


IDILĂ ÎN MUNŢI 69 


— Spuneai că Robin și Maudy sunt în siguranță? 

— Da. 

— Ce li s-a întâmplat? 

— Maury şi-a terminat ţigările și a crezut că mai are în mașină. 
Robin s-a dus cu ea să le ia. Se pare că te-au lăsat adormită și 
credeau că vremea n-o să se schimbe. 

— Da, am adormit. Mi se făcuse cald. 

— Era din cauza schimbării direcţiei vântului. Din nefericire, ea 
n-a observat decât prea târziu. Hotărâse să se plimbe cu Robin pe 
drumul pe care veneam, ca să ne întâmpine. Erau pe drum când 
s-a schimbat vântul. Cu toate că nu s-a născut în Highlands, Maudy 
ştie destule despre deal ca să-și dea seama că, dacă s-ar fi întors să 
te caute, însoţită de un băiat neexperimentat, n-ar fi făcut decât să 
adauge doi pe lista de rătăciţi. A făcut singurul lucru posibil: a 
continuat să coboare. Erau la jumătatea dealului când i-am găsit. 
În Gairlie era puţină ceață, dar sunt sigur c-au ajuns acasă în 
siguranţă. 

— Dougal, când ţi-ai luat echipamentul de alpinism? 

— Când am ajuns acasă și-am văzut că vântul se schimbă. Din 
nefericire, drumul a fost îngreunat de ceață. Când am ajuns prima 
oară pe platou, era deja întuneric. Apoi am înconjurat dealul și 
m-am întors pe cealaltă parte. Nu mă aşteptam să te găsesc aici. De 
aceea a durat atât de mult. Mi-ai auzit strigătele? 

— Nu, dar nici nu ascultam. Nu credeam că voi fi căutată într-o 
noapte atât de cețoasă. N-aţi contramandat căutarea pe Ben din 
cauza cetii? 

— Ba da, dar acesta nu e Ben. 

— Din punctul meu de vedere, ar putea să fie.. 

— De ce nu mi-ai spus că ţi-e teamă de înălțime? 

— Cred c-am fost lașă. 

— A fost greu pentru tine să urci în această dimineaţă? 

— Unele părți. Merită, pentru că e grozav de frumos, dar aș fi 
vrut să nu fi dus la blocarea noastră aici. 

— Dacă n-ai fi coborât aici, ar fi trebuit să rămânem pe platou. 
De fapt, acest prag, fiind mai adăpostit, e mai bun din mai multe 
puncte de vedere. 

— E drăguţ din partea ta că spui asta, dar... 

— Nu e drăguţ, e adevărul. 

— Dar de ce nu ne puteam întoarce? Tu ai urcat pe întuneric. 

— Cunosc aceste dealuri la lumina zilei, dar pe timpul nopţii am 
un respect sănătos pentru ele. Îmi asum din când în când riscuri 
calculate, dar să încercăm așa ceva în această noapte ar fi prea 
periculos. În alpinism, sunt momente în care trebuie să actionezi și 
momente în care trebuie să aștepți. Acesta face parte din a doua 
categorie. Te deranjează? 

— Nu acum, dar nu-mi surâdea perspectiva de a aştepta singură, 
răspunsei. N-am mai fost atât de înspăimântată în viața mea. 

— Te înţeleg. 

După câteva clipe de tăcere, îl întrebai de ce face alpinism. Când 
îmi răspunse, vocea lui era blândă și muzicală. 

— Dealurile sunt marea mea plăcere- sau ar trebui să spun 
dragoste. În liniștea lor pot să gândesc. Alpiniștii nu vorbesc prea 
mult, unii nu vorbesc deloc. Cred că fac alpinism pentru că iubesc 
liniștea și fiecare frumuseţe a dealurilor: cerul, păsările, vremea 
schimbătoare... N-aș spune că sunt în căutarea pericolului, dar aș 
minţi dacă n-aş recunoaște că starea de permanetă alertă se adaugă 
la frumusețea peisajului. Am început cu escalada, adăugă el, după 
o clipă de tăcere. 

— Acum nu mai faci escaladă? 

— Ba da, dar am depășit dorința de-a ajunge în locuri 
periculoase și inaccesibile. Mă bucur de orice ascensiune. 

— Erai foarte tânăr când ai început? 

— Mai mic decât Johnnie. Aveam vârsta lui Robin când tata și 
Charlie Urquhart m-au luat pentru prima oară pe Ben, după multă 
pregătire. 

Vocea lui era plină de afecţiune. 

— ii foarte mult la acest munte, nu-i așa? 

— Cred că da. A fost primul munte pe care am urcat, iar alpiniști 
simt pentru primul munte cam același lucru ca pentru prima 
prietenă. Alţii pot fi la fel de buni, sau mai buni, dar nu-l poţi uita 
pe primul. 

— Deci nu dorești doar să cucerești cât mai mulți munți. 

— Nu, deși cunosc alpiniști care fac asta. Din punctul meu de 
vedere e foarte periculos. Cred că alpinismul trebuie făcut de 
plăcere. Charlie Urquhart e atât de convins de acest lucru încât, 
dacă descoperă printre membrii școlii lui genul acesta de alpiniști, 
îi refuză. El știe foarte bine despre ce e vorba. Cred că e cel mai bun 
din Scoţia și printre primii trei din lume, adăugă el. Îmi pare rău că 
nu l-ai cunoscut, e un om minunat. 

Îmi înăbușii un căscat. 

— N-ar fi trebuit să te ţin trează cu poveștile mele, spuse Dougal 
repede. Ar fi trebuit să mă oprești. Nu e nimic mai plictisitor decât 
să fii forțat să asculti pe cineva vorbind despre pasiunea lui. 

— Mi-a făcut plăcere, recunoscui. Numai că mă Simt atât de 
bine- e cald și confortabil, adăugai, căscând din nou. Dougal, îmi 
pare rău. 

— Nu spune prostii, mai bine dormi. 

Aș fi vrut să-i spun să continue, dar eram prea adormită. 

Când mă trezii, era deja lumină. Ceaţa era arginitie și-i umezise 
părul, genele și barba lui Dougal. Mă tinea încă în braţe și zâmbea. 

— Ai avut un somn bun. 

Clipii des. 

— Tu ai dormit vreun pic? 

— Destul, mulțumesc. 

Se ridică, aruncând o privire prin ceaţă. 

— Răsăritul soarelui va împrăștia ceața. O să bem niște ceai, să 
mâncăm niște ciocolată și apoi să ne gândim să plecăm. Cum te 
simți? 

— Foarte bine, mulţumesc! 

Era o minciună, dar speram că îmi voi reveni. Îmi simțeam 
pieptul prea strâmt, iar fiecare respiraţie îmi provoca o durere 
ascuţită. Dacă n-aş fi fost bolnavă în urmă cu doi ani, aș fi dat vina 
pe altitudine, pe crampe musculare, sau pe ambele. I-aș fi povestit 
lui Dougal, dacă nu mi-aş fi adus aminte ce aflasem cu o zi înainte. 
Chiar dacă urma să ajung la Londra cu dublă pneumonie, tot voiam 
să plec din Gairlie la data stabilită. 

Soarele răsări în câteva minute, împrăștiind ceața în multe 
curcubee multicolore. Dealurile apărură, scăldate de razele 
soarelui, strălucind ca niște bijuterii. Îmi ţinui respiraţia, copleșită 
de frumuseţea peisajului. Dougal observă reacţia mea. 

— Da, e o priveliște care merită să ţi-o amintești, nu-i așa, 
Elizabeth? 

— E de necrezut! 

— Da, zâmbi el, ridicându-și braţele deasupra capului, ca și cum 
ar fi vrut să întâmpine răsăritul soarelui. 

Era un gest primitiv și, cu toate că era neras, cu părul răvășit și 
cu hainele boţite, îmi păru minunat. Mă gândii la noaptea trecută și 
la cum se purta cu mine acasă. Da, de necrezut, dar nu știu dacă 
merită să-mi amintesc. Respirai adânc, încercând să-mi dau seama 
ce simt pentru el, dar durerea ascuţită mă împiedică să mă mai 
gândesc la orice altceva. 

Dougal făcea bagajele. 

— Trebuie să plecăm, pentru c-am rugat-o pe Rosie să-l anunţe 
pe sergentul Cameron la secția de poliție dacă nu ne întoarcem. 
Dacă nu suntem jos în scurt timp, Alec Cameron îl va lua pe Charlie 
din pat, să vină să adune bucăţile care-au mai rămas din noi, adăugă 
el, privindu-mă. Mai ai probleme cu repiraţia? 

Ştiam că nu pot să-l mint, așa că alesei să-i spun jumătate de adevăr. 

— Dumnezeule, da! Frica mă sufocă, așa că fii amabil să te uiţi în 
altă parte. Mi-e teamă de stânca aceea, spusei, arătând spre locul pe 
unde încercasem să urc. 

— Chiar așa? întrebă el, îngenunchind lângă mine. Dă-mi 
încheietura, te rog. 

— Ar trebui să am un puls ridicat, e de vină adrenalina. 

Privirea lui era calmă, profesională. Îmi puse mâna pe frunte, 
apoi mă rugă să stau liniștită până când fixează frânghia. 

— Rămâi acoperită cu pătura. E destul de răcoare. 

Urcă pe peretele abrupt cu ușurință și agilitate și fixă frânghia. 
La întoarcere, nu se folosi de ea. 

— Ar fi bine să te dezmorțești puţin, spuse el, ajutându-mă să mă 
ridic. 

Îmi simţeam picioarele moi, de vată şi mă bucuram de mâinile 
lui, care mă sprijineau. Mă străduii să glumesc, spunându-i că o să 
fiu în regulă când circulaţia mea va primi mesajul. 

— Sunt sigur, zâmbi el, legând un capăt al frânghiei în jurul taliei 
mele. Vezi această coardă? E nouă și poate suporta fără probleme 
mai mult de trei ori greutatea ta. N-ai cum să cazi, înţelegi? 

— Da. Mulţumesc. 

După ce verifică din nou nodurile, continuă să-mi explice: 

— Mai adaug o legătură de siguranţă. Nu trebuie decât să mergi 
în Sus, în timp ce eu te trag. Nu te uita în jos și nu-ţi face probleme 
dacă simţi că-ți alunecă picioarele, pentru că n-o să te las să cazi. 

Îmi puse mâinile pe umeri, într-un gest liniștitor. 

— Eşti gata? mă întrebă. 

Dădui din cap. 

— Nu va dura mult, zâmbi el, ajungând foarte repede în vârf. 

Într-adevăr, nu dură mult, chiar dacă mie îmi părură ore întregi. 
Când ajunsei pe iarba de pe platou, desfăcu legătura de siguranță, 
apoi se dădu un pas înapoi, privindu-mă cu atenţie. 

— Stai unde ești, Elizabeth și recapătă-ţi respirația. După ce-ţi 
revii, te rog să-mi spui ce e cu durerea din piept. 

— Dougal, nu te mai agita, nu-i decât altitudinea de vină. 

— Când ai urcat nu era la fel. Unde simţi durerea? De când o ai? 
Ai mai simtit-o vreodată? Încearcă să inspiri adânc. Poţi? 

— Oh, Dumnezeule, încetează! strigai, supărată. Ce dacă mi-am 
pierdut un pic suflul? Și tu ai fi la fel dacă ai fi fost agăţat de capătul 
unei frânghii. Nu sunt obișnuită, nu sunt un „highlander”, dar nu 
trebuie să-mi amintești asta tot timpul. Cu toate că-ți sunt 
recunoscătoare pentru că m-ai salvat, aș vrea să încetezi să mă baţi 
la cap. Ştiu că-mi vrei binele, dar nu mai suport. 

Mă privea fără vreo urmă de emoție. 

— Îmi pare rău că simţi acest lucru... 

— Mai scutește-mă! Mă simt destul de prost fără să mă faci să mă 
simt și mai prost cerându-ţi scuze pentru lipsa mea de maniere. 

— Nu trebuie să-mi spui că te simţi rău. Nu vreau decât să știu 
de ce. 

Eram prea nervoasă ca să mai fiu precaută. 

— Probabil că e de vină sensibilitatea mea. Mi se mai întâmplă. 

Mă privi cu atenţie. 

— Sensibilitate? De la ce? 

Ajunsesem prea departe ca să mai dau înapoi, așa că-i spusei 
adevărul. 

— Doamne Dumnezeule! De ce nu mi-ai spus asta mai de mult? 
Eşti asistentă. Nu ţi-ai dat seama... se întrerupse brusc, respiră 
adânc și continuă pe un ton calm, profesional. Nu mai contează. 
Probabil că n-ai vrut să strici picnicul. Nu-ţi face griji, după câteva 
zile în pat și un tratament cu antibiotice, vei fi ca nouă. 

Mânia mea ajunsese la apogeu. 

— Nu vreau să stau câteva zile în pat! Nu vreau decât să mă 
întorc la Londra. O să mă simt mai bine când vom ajunge jos și... 
mă întrerupsei, auzind un strigăt. 

Patru bărbaţi alergau spre noi. Nu i-am recunoscut pe trei dintre 
ei, dar primul era Archie. Uitând de frânghia din jurul taliei, alergai 
în braţele lui larg deschise. 

— Archie, ce mult mă bucur să te văd! 

— Şi eu mă bucur să te văd, iubito! Draga mea, m-ai speriat. 
Acum te simţi bine? 

Deschisei gura să spun că mă simt bine, dar nu reușii decât să 
încep o serie epuizantă de tuse. Archie mă bătu pe umăr și încercă 
să desfacă nodul frânghiei care se târa după mine. Cu toate 
eforturile lui, nu reuși. 

Dougal se apropie. 

— O să mă ocup eu, domnule MacDonald. 

Desfăcu repede nodul, apoi începu să strângă frânghia. Era din 
nou rigid și se prezentă lui Archie cu răceală, apoi se întoarse spre 
mine. 

— Îmi pare rău, Elizabeth, dar cred că și domnul MacDonald e 
de acord că trebuie să ajungi la spital. Sunt sigur că ai deja 
temperatură, adăugă el, apoi aruncă o privire spre ceilalți bărbaţi. 
Bună dimineaţa, Charlie, Andrew, Tam. V-aţi trezit devreme. 

Charlie Urquhart era un bărbat solid, scund, cu o figură arsă de 
soare și umeri largi. 

— Da, Dougal, e o dimineaţă minunată pentru o plimbare pe 
munte. 

— Da, chiar așa, murmură profesorul. Văd c-aţi adus o targă. 
Multe mulțumiri. 

— Cu plăcere, răspunse bărbatul, care mă îmi aruncă o privire de 
expert. Mașina așteaptă jos. 

Ceilalţi bărbaţi desfăcură targa pe care o aduseseră cu ei. 

— Luaţi loc, domnişoară. 

— Muţumesc, dar n-am nevoie să fiu cărată. Pot să merg. 

— Nu, spuse Dougal cu hotărâre. Stai jos, Elizabeth. 

Bărbaţii își priviră picioarele în tăcere. 

Archie îmi aruncă o privire rugătoare. 

— Profesorul Grant e medic, draga mea. Cred că ştie ce e mai 
bine pentru tine. 

Coborâi dealul pe targă. O oră mai târziu, eram în spitalul din 
Gairlie, într-un cort cu oxigen, sub supravegherea medicilor. 


Capitolul 7 


Găseam viaţa în acel cort foarte liniștită. Pe de o parte pentru că 
mai fusesem într-unul, pe de alta datorită meseriei mele. Nu aveam 
rude apropiate și, din această cauză, nu mă simţeam izolată, așa 
cum se întâmpla cu acei pacienţi care îi priveau pe cei dragi 
urmărindu-i cu neliniște prin pereții transparenti. 

În mometele de luciditate, îmi dădeam seama că sunt cât de 
poate de bolnavă, dar gândul că sunt în pericol de moarte nu mă 
obseda. Nu era prima oară când mă simţeam așa, iar cei din jurul 
meu își cunoșteau meseria. Așa că mă lăsai pe mâinile lor. Fete 
necunoscute mă urmăreau zilnic prin pereţii transparenti și voci pe 
care nu le auzisem niciodată îmi dădeau indicaţii pe care le urmam 
fără să protestez. 

În acele zile, nu era decât o figură familiară care mă urmărea: 
Dougal. Câteodată eram conștientă că sunt în spitalul din Gairlie, 
altă dată eram sigură că sunt la Londra. O dată i-am făcut semn lui 
Dougal să se apropie și l-am întrebat dacă venise la Londra să-i facă 
o vizită lui Joe. El se apropiase ca să-i aud răspunsul: 

— Am vorbit cu el, îţi trimite cele mai bune urări. Cum te simţi? 

— Cam adormită, dar mi-e bine. 

Arăta ciudat, părea mai bătrân și era nebărbierit. Prezenţa lui era 
aproape permanentă, ca a asistenţilor care aveau grijă de mine: 
Wee Gordon, un tânăr roșcat şi vesel, care zâmbea de fiecare dată 
când mă vedea și domnul Cameron, un bărbat înalt, foarte slab și 
cu o figură severă. Asistenta șefă era doamna Kilsyth, o femeie 
solidă, cu păr alb și foarte conștiincioasă. Avea mâini puternice și 
grele şi mânuia seringa ca pe un harpon, dar nu-ţi puteai face griji 
Că va administra medicamentul greșit sau într-o doză nepotrivită. 
Dacă voia să-i facă unui pacient o baie, reușea să-l spele chiar cu 
riscul pierderii unui strat de piele. De când devenise șefa 
departamentului, rata recuperării pacienţilor era excepţională. Ştiam 
şi de ce: nici un bolnav n-ar fi îndrăznit să moară în saloanele ei. 

Când îmi revenii suficient ca să stau de vorbă cu ea, aflai că avea 
o părere foarte bună despre asistentele pregătite de St. Martha. 

Ca bolnavă, eram foarte ascultătoare și dormeam aproape tot 
timpul. Medicul care avea grijă de mine, Macâlistair, mă lăuda că 
sunt cea mai mare somnoroasă din spital. 

Deseori când mă trezeam, îl găseam stând pe scaunul de lângă 
mine. 

— Nu te agita, draga mea. Mă odihnesc un pic. Vrei să te ridici 
putin din pat? Foarte bine, n-o să le deranjăm pe surori. Stai să te 
ajut. 

Mă ridica uşor, de parcă aș fi fost o păpușă. 

— Credeai că ești grea? Nici măcar n-ai greutate, domnişoară 
Wade, în curând trebuie să începem să te hrănim, dacă nu vrem să 
dispari. Îmi aduci aminte de una dintre fiicele mele, Isobel. Şi ea e 
la fel e slabă. E la școală, la Edinburgh. O să-ți arăt într-o zi o 
fotografie cu ea. 

— Mi-ar plăcea foarte mult, doctore. 

— Ai grijă ce spui, domnişoară Wade, sau mă voi întoarce cu un 
vagon de fotografii ale copiilor. Soţia mea spune că sunt îngrozitor 
de plictisitor când vine vorba despre cei patru copii ai noștri. Ce 
doctor aș fi să te vindec de o boală și să te omor de plictiseală! 

Era un medic foarte priceput şi un om bun. Îmi plăcea foarte 
mult și mă bucuram când îi auzeam vocea puternică și accentul 
scoţian. 

Într-una din zile, după ce mă asigurase că mă voi vindeca foarte 
repede, se întoarse spre ușa care se deschisese. 

— Oh, nu mai aduce flori, soră! Ce pacient avem: o asistentă 
medicală sau o vedetă pop? 

Sora Craig intrase cu un buchet de narcise. 

— Şi Wee Gordon m-a întrebat același lucru, doctore. Se 
gândește să-i ceară domnișoarei Wade un autograf, răspunse ea, 
adăugând încă un plic la cele de pe noptiera mea. Sunt de la 
domnul MacDonald... din nou. 

Archie era încă în Gairlie și, când nu-mi trimitea flori și 
bomboane, îmi scria bilete. După cum spunea sora, în fiecare zi îl 
bătea la cap pe doctorul Macalistair ca să-i dea voie să mă viziteze. 
Numai că medicul rămânea ferm pe poziţie. Eram mulţumită de 
decizia lui de a nu lăsa vizitatori la mine, mai ales în ziua în care 
încercase să mă vadă Maury. Îmi era dor de Archie, dar nu voiam să 
înfrunt încă lumea. 

Dougal rămăsese singurul meu vizitator, care-mi aducea flori 
și dulciuri de casă, pregătite de doamna Pringle. Abia după ce 
cortul fusese îndepărtat, o întrebai pe sora Craig de ce el fusese 
lăsat să mă viziteze. Mă împrietenisem cu ea, așa că nu mă sfii s-o 
întreb. 

Mă privi câteva clipe, părând jenată. 

— Ai uitat cu ce se ocupă profesorul, Elizabeth? 

— Nu văd ce legătură are, doar nu sufăr de o boală tropicală, 
răspunsei uimită, dar îmi dădui brusc seama despre ce era vorba. 
Desigur! Pentru că n-am nici o rudă apropiată în viaţă, asistenta şefă 
din St. Martha a jucat rolul acesta pentru mine, iar acum i-a cerut 
lui Dougal s-o facă, din moment ce eram oaspetele lui. Bietul 
Dougal! Ce povară trebuie să fiu pentru el! 

— Mie nu mi se pare că are această părere, spuse asistenta. 

— Haide, draga mea! Cu toate că e mult prea politicos să 
recunoască asta, cred că găsește această veghe la căpătâiul meu 
extrem de plictisitoare. Ai întâlnit vreodată un doctor care să nu fie 
înspăimântat de inactivitate? Eu nu. 

— Elisabeth, te rog să nu uiţi că nu erai doar oaspetele lui, dar 
ai venit în Gairlie să-i faci o favoare. Nu pretind că profesorul s-a 
bucurat să stea lângă tine, dar cred că se simte responsabil pentru 
tine. Doar erai în grija lui! 

— Da, împreună până când moartea ne va despărți! mormăii. 

Ea începu să râdă. 

— Eşti răutăcioasă, Elizabeth! 

Se auzi o bătaie în ușă. 

— Uite, m-ai ținut de vorbă! strigă asistenta. Cred că e profesorul 
şi patul tău arată tare botit! 

— Relaxează-te, îl facem împreună. Dar ce contează, m-a mai 
văzut în pat. 

— Te-a mai văzut? O, vrei să spui aici, la spital, zâmbi ea, 
îndreptându-se spre ușă. Îmi pare rău că v-am făcut să așteptați. .. dum- 
neavoastră sunteţi, domnule MacDonald! V-a dat voie domnul doctor? 

— Da, răsună vocea doctorului MacAlistair de pe culoar. Dar 
numai zece minute, nici unul în plus! 

Archie intră ezitând, apoi mă luă în braţe, sărutându-mă cu 
afecţiune. 

— Draga mea, cum te simţi? Spune-mi doar atât. 

— Mult mai bine, mulțumesc. Mulţumesc și pentru flori și 
pentru dulciuri. Tu ce faci? 

Asistenta trăsese un fotoliu aproape de pat înainte de a ieși, dar 
el se așeză lângă mine. 

— Bine, zâmbi Archie, luându-mi mâinile în ale lui. Elizabeth, am 
atât de multe să-ţi spun, dar am promis doctorului să nu întârzii 
prea mult, așa că trebuie să mai aştept. Eşti de acord? 

Răsuflai ușurată. Pe moment, nu trebuia să înfrunt nici o situaţie 
complicată. 

— Da, cred că-mi place să fiu tratată ca o floare fragilă. Tu ce-ai 
mai făcut? 

— M-am plimbat... am pescuit... 

— Nu mi-ai spus dacă ai rezolvat acea problemă sau dacă ai fost 
nevoit să te duci din nou la Londra. 

— Am stat aici, răspunse el, ezitând. Ai idee cât mai trebuie să 
stai în spital? 

— Nici cea mai mică idee. Uite de ce e rău să fii pacient: nimeni 
nu-ți spune nimic. 

Folosisem acest clișeu intenționat, iar replica își atinse ţinta. 
Archie se îmbujoră. 

— Eşti supărată pe mine? 

— Am fost. 

— Nu mai eşti? 

— Doamne, spusei obosită, nu mai știu nici eu. Acum nu știu 
decât că mă bucur să te văd. Chiar ești milionar? 

— Da, putred de bogat. 

— Bravo ţie. 

Rămase tăcut, jucându-se cu degetele mele. 

— Nu mă întrebi de ce ti-am ascuns acest lucru? întrebă într-un târziu. 

— De ce să mă mai obosesc? E evident. 

— Aşa crezi? 

— Nu-i așa? 

— N-aş putea spune asta, Elizabeth, ridică el privirea. Draga mea, 
n-ar trebui să vorbim despre asta. Te-ai făcut atât de palidă, iar eu 
i-am promis medicului că n-o să te obosesc. Îmi pare rău, adăugă 
el, ridicându-se. Să chem pe cineva? 

— Archie, nu fi prost! E normal să fiu palidă, am stat atât de mult 
într-un spital. Stai jos și nu te mai purta ca și cum aș muri sub ochii tăi. 

— Eşti supărată pe mine, spuse el cu tristețe. Crezi că n-am 
încredere în tine. 

Eram prea obosită să mai cred ceva. Nu-i spusei, pentru că eram 
sigură că va striga medicul. 

— E în regulă, Archie. Să nu mai vorbim despre asta. 

Când sora Craig veni să-l dea afară, încă își cerea scuze. 

Dougal îmi făcu vizita de dimineaţă când încă dormeam, așa 
că-mi lăsă un bilet în care-mi spunea că-i duce pe gemeni la o 
plimbare prin Inverness și că va veni pe seară să mă vadă. 

Sora din tura de noapte, care-mi spusese deja că nu suportă 
asistentele ca paciente, veni să mă anunţe că profesorul Grant vrea 
să mă vadă. Mă întrebă: 

— Cred că nu vrei să-ți îndrept pernele, nu-i așa? 

— Nu, mulțumesc. 

— In acest caz voi lăsa... făcu o pauză, deliberat. Chiar voiam să 
te întreb, Wade. Profesorul Grant e rudă cu tine? 

— Nu, 

— Păi nu e cea mai apropiată rudă? 

— Ţine locul ei. 

— De ce? 

Nu fusese în spital când fusesem adusă, așa că-i explicai cum 
stau lucrurile. 

— Ce interesant! 

Nu mai cunoscusem pe nimeni care să reacționeze așa și, în 
mod ciudat, mă amuză. 

— Da, cred că poți spune și așa. 

Femeia ridică din umeri. 

— In acest caz, o să-i spun să intre. 

— Mulţumesc. 

După ce intră, Dougal aruncă o privire în urma ei. 

— Am supărat-o cumva venind atât de târziu? 

li spusei că sora Smith suferă de o boală specifică asistentelor 
din tura de noapte, un fel de demenţă și-l întrebai cum a fost 
plimbarea prin Inverness. 

Întelese că vreau să schimb subiectul și în următoarele minute 
îmi povesti despre copii și cât e de mândru Robin că a început 
cursurile de alpinism. 

Se ridicase să plece, când îi mulţumii pentru că ţinea locul rudei 
mele apropiate. 

— A fost ideea ta sau a șefei mele din Londra? 

— A mea, cu toate că m-am consultat cu ṣefa ta. Sper că nu te 
deranjează. 

— Nu, dar aș fi vrut să nu te împovărez cu aceste 
responsabilități. 

— Aș fi fost la fel de preocupat de starea ta, chiar dacă nu mi-aş 
fi luat această responsabilitate. Speri că știi asta, nu-i așa? 

— Da, dar în acest caz, fiind prea departe de Londra ca una 
dintre cunoștințele mele să vină aici, chiar n-aveai de ales. Ba nu, 
mă întrerupsei, văzându-i expresia. Aveai. Dacă stau să mă gândesc, 
cunosc persoane care ar fi găsit o cale de ieșire. Dar nu un cetăţean 
responsabil, așa cum ești tu. 

Îmi mișcai umerii, pentru că pernele care alunecaseră păreau 
niște saci de nisip. 

Dougal se apropie de pat și mă privi, cu brațele încrucișate. 

— Cu toate că sunt recunoscător pentru cuvintele tale frumoase, 
trebuie să-ţi amintesc un fapt: cetățenii responsabili sunt așa pentru 
că le place să fie responsabili. Sau, cu alte cuvinte, puternici. 

— Ai un complex al puterii, Dougal? 

— Prefer să-mi spui „cetățean responsabil”, zâmbi el cu 
autoironie. Oricum, înseamnă că urmăresc și propriile scopuri, nu 
doar pe ale tale. Iar acum, pentru că am aprobarea ta a statutului 
meu temporar de „rudă apropiată” și pentru că mi se pare că nu 
stai confortabil, o să-ţi aranjez pernele. Nu cred că vrei s-o chemi pe 
acea tânără nesuferită. 

— Nu trebuie, Dougal, stau bine. De ce spui că e nesuferită? 

— Uiţi că am mult mai multă experienţă în spitale decât tine? 
Oricum, am făcut destule paturi, mai ales în Africa, acolo unde nu 
aveam ca asistent decât pe verișorul vraciului. Haide, nu încerca să 
contrazici doctorul, drăguță, adăugă el, strecurând un braț sub 
brațul meu și ridicându-mă cu grijă. 

Mă sprijini de pieptul lui în timp ce aranja pernele, apoi mă lăsă 
ușor pe spate. 

— Gata. E mai bine? 

— Grozav, mulțumesc. Am dreptate, ai fi o asistentă pricepută... 
nu ţi-am mai spus asta sus, pe deal? 

— Ba da, zâmbi el. Sunt un bărbat plin de talente. 

Imi adusei aminte de zilele petrecute în casa lui, de noaptea pe 
deal şi de răsăritul soarelui. Avea multe talente, dar era păcat că 
trebuia să trec prin momente atât de neplăcute ca să descopăr. Dar, 
oricât de mult se schimbase, un lucru rămăsese același: mă făcea în 
continuare să mă simt neatrăgătoare. Acest lucru mă deranja, deși 
nu la fel de mult ca înainte, pentru că eram prea obosită. Preferam 
să-l văd pe Archie, care mă făcea să mă simt femeie. Vizitele lui 
Dougal erau chiar plăcute, dar nu m-ar fi deranjat dacă n-ar mai fi 
venit. Ştiam că eram egoistă și nerecunoscătoare, dar bolnavii își 
permit acest lucru. 

După plecarea lui, adormisem destul de repede, dar sora Smith 
mă trezi pentru laptele cald și pastilele de seară. Rămăsei câteva 
minute trează, privind în gol și gândindu-mă la Dougal și la Maury, 
ca și la cuvintele ei. 


Capitolul 3 


Semnul „Vizitele interzise” de pe ușa rezervei mele dispăru și 
restul pacientelor de pe culoar și unele dintre asistente veniră să 
mă viziteze, făcându-mi urări de sănătate și compătimindu-mă că 
trebuia să stau singură într-o rezervă. Le asigurai că n-aveam nimic 
împotriva rezervei și le servii cu dulciuri. Stăturăm de vorbă despre 
boli și descoperii că știau mai multe despre boala mea decât mine. 
Mă sfătuiră să nu mă obosesc degeaba să-l conving pe doctorul 
MacAlistair să mă lase să cobor din pat. 

— Până nu e sigur, nu te va lăsa să stai în altă parte decât în pat 
numai când se schimbă lenjeria. Dar te recuperezi bine. Poate că, 
într-o săptămână, vei fi pregătită pentru o plimbare până la capătul 
culoarului. 

Avuseseră dreptate. 

Dimineţile deveniseră pline de viață. Rezerva mea era loc de 
întâlnire când se făcea coadă la baie, când se mai dorea o ceașcă de 
ceai sau când voiau să se ascundă de sora Smith. Pacientele erau 
mai înțelegătoare cu ea decât eram eu. 

— Nu neg că muncește foarte mult, spuse domnișoara Ferguson, 
din salonul doi. 

Îşi cunoaște meseria, cu toate că nu-și face timp pentru cineva 
care nu e pe moarte. N-are nevoie decât de un bărbat. 

— Așa e, aprobară celelalte. Ai mare dreptate. 

— Nu sunt destui bărbaţi în Gairlie? întrebai. 

— Ba da. 

Eram în mijlocul unei bârfe amuzante, când domnișoara Donald 
bătu ușor la ușa întredeschisă. 

— Mai e loc pentru o persoană, doamnelor? 

Întotdeauna, prezența celorlalte mă bucura. Domnișoara 
Donald avea șaizeci și opt de ani și fusese învățătoare. Din acest 
motiv, pentru ea toată lumea avea între șapte şi unsprezece ani. Era 
o femeie subţire, tăcută, mai degrabă timidă, iar sosirea ei 
transforma întotdeauna conversaţia într-una decentă, cu toate că 
suferea de curiozitatea celor singuri. 

Intră zâmbind. 

— Ce mai face mica noastră englezoaică? Ai dormit bine? 

I se făcu loc și acceptă o prăjitură. O întrebai cum se simte. 

— Mă cam înţeapă operaţia, dar mă aşteptam să fie așa. 

Fusese operată de ceea ce ea numea „o mică ocluzie 
intestinală”, dar, din descrierea ei, înțelesesem că era vorba despre 
un cancer în fază avansată. Nu-i spusesem ce cred pentru că eram 
sigură că știa deja. Locuia singură, pentru că prietena de aceeași 
vârstă cu care împărțise locuința murise în urmă cu două luni. 

Îmi admiră florile. 

— Ai admiratori generoși-— pe bună dreptate! L-am văzut pe 
domnul MacDonald ieri pe hol. E un tânăr fermecător, cu toate 
că... ei, bine, e atât de american! 

Aș fi vrut să-i spun cuiva cât mă amuza pasiunea scoţienilor 
pentru tot ce e scoţian, dar nu prea aveam cui. Singura persoană 
posibilă era Dougal. Cu toate că aveam o relaţie nouă, mult 
îmbunătăţită, mă îndoiam că va fi la fel de amuzat ca mine. Oricum, 
Archie era persoana pe care Dougal n-o amintea niciodată. Dacă 
stăteam să mă gândesc, nici despre Robin și Maury nu spunea nimic. 

În această dimineaţă, avusei o vizită neașteptată. Doamna 
Pringle sosi în hainele ei cele mai bune, cu o prăjitură cu fructe și 
tot felul de dulciuri. Intră încet, cu timiditate, mă privi și izbucni în 
plâns. 

— Oh, draga mea! Cât ești de palidă și de slabă! Nu cred că te 
hrănesc bine! 

Îmi luă câteva minute s-o calmez și s-o asigur că nu sunt nici 
ținută să flămânzesc, nici pe patul de moarte. 

— Ce se mai întâmplă la Achnagairl? Spune-mi tot! 

Își şterse lacrimile cu dosul palmei. 

— Robin e încă la şcoala lui Charlie Urquhart, îi place foarte 
mult. Gemenii sunt cu profesorul la plimbare. El are ceva de făcut 
pentru doamna Valentine, pentru că e plecată la Inverness și a fost 
o prietenă atât de bună a bietei domnișoare Catriona. Oh, exclamă 
ea, reîncepând să plângă, îmi aduci aminte atât de mult de ea! 
Profesorul spune că ești în afara oricărui pericol- te simţi într- 
adevăr mai bine? 

— Mult mai bine! Sunt încântată că lui Robin îi place la școala de 
alpinism. 

— E mult mai mult decât merita nesocotitul de el, după ce a 
neglijat cuvintele unchiului lui și a cauzat această teribilă tristeţe 
care s-a abătut asupra casei noastre! Gemenii au fost atât de 
îngrijoraţi! Johnnie era mai tăcut decât un șoricel, iar Judy nu s-a 
atins de nici un măr. Nici măcar de unul! 

Cuvintele ei mă făcură să lăcrimez. 

— Bieţii de ei! Îmi pare atât de rău... 

— Nu e vina ta, domnișoară Elizabeth, știu foarte bine! Nu e 
locul potrivit, c-aș avea destule de spus! exclamă ea, indignată. 
Unui oaspete de-al casei să-i fie pusă în pericol viața — așa cum 
spune profesorul- e de neimaginat, chiar dacă n-a fost cu intenţie! Hm, 
doamna Valentine! Aș avea destule de spus despre ea, dar mă abtin. 

Aşadar, nici ea n-o plăcea pe Maury mai mult decât mine. 
Interesant. 

— Doamnă Pringle, poate că n-ar trebui să te întreb asta, dar 
chiar crezi că se vor căsători? Sau e numai imaginaţia mea? 

Mă privi gânditoare. 

— Oh, profesorul nu-mi spune astfel de lucruri. Nu spun că n-ai 
dreptate sau că sunt surprinsă. Când un bărbat deștept își pierde 
capul după o față frumoasă, poate să se comporte la fel de 
nebunește ca un băiat îndrăgostit pentru prima oară. Atractia fizică 
e de vină! 

O privii uimită. 

— Așa să fie? 

— Da, sunt sigură. Pe mine nu m-a afectat niciodată, dar am 
văzut câte necazuri poate aduce... 

Plecă după câteva minute, promițând să se întoarcă și 
străduindu-se să nu adauge: „dacă vei fi încă printre noi". Sora 
Craig o conduse, apoi se întoarse. 

— Ce faci, Elizabeth? întrebă ea. 

Mă întinsesem în pat, punându-mi mâinile pe piept, cu ochii 
închiși. Deschisei un ochi, întrebând: 

— Ce crezi, de stejar sau de ulm? 

— Ţi-a făcu deja măsurătorile? 

— Săraca, sunt sigură că se duce să comande coroana. A, e 
foarte supărată de relaţiile intime. Spune că sunt la baza tuturor 
relelor. 

— Da? Amintește-mi să-i spun şi iubitului meu, n-o să-i placă 
deloc. Ce vrei ca desert? Orez cu lapte sau salată de fructe? 

Sora Smith avea liber, iar înlocuitoarea din tura de noapte era 
opusul ei în toate privinţele. Era o femeie solidă, amabilă, care 
credea în calităţile terapeutice ale ceaiului tare și fierbinte. Își făcea 
tura încălțată într-o pereche de papuci de casă de culoare roz, pe 
care de multe ori uita să-i schimbe dimineaţa. Pentru că asistenta 
şefă, doamna Kilsyth, era împotriva acestui lucru, pacienţii se 
înțeleseseră să-i amintească doamnei Lewis să-și ia pantofii. Cu toții 
tineam la ea, chiar dacă vorbea uneori foarte tare și trântea diverse 

lucruri, zgomotele trezindu-te în toiul nopţii. Cu toate că sora 
Smith era mult mai atentă, pacienţii dormeau mai bine ştiindu-se 
supravegheați de sora Lewis. 

Să fiu pacientă într-un spital străin era o experiență cu totul 
nouă pentru mine. Chiar dacă fusesem bolnavă în St. Martha, 
făceam parte dintre asistente. Acum eram o pacientă, chiar dacă 
ştiau cu toţii cu ce mă ocup. Înţelegeam cum se simt pacienţii, cât 
de strânsă e legătura dintre ei și de ce consideră amabilitatea ca 
fiind cea mai importantă calitate a unei asistente. N-aș fi schimbat-o 
pe sora Lewis cu nici una dintre asistentele super-calificate din St. 
Martha. De altfel, chiar dacă știam cât e de bun specialistul de 
acolo, preferam ca Hamish Macalistair să aibă grijă de mine. 

Dougal îmi dădu multe amănunte despre personalul spitalului 
într-una dintre vizitele lui. Era tura sorei Lewis şi amândoi beam 
ceai. 

— Ceaiul nu te ţine trează? mă întrebă el. 

— Niciodată. 

— Avantajul de a fi asistentă? 

— Nu, n-are nici o legătură. Nu mă întreba de ce, știu foarte bine 
că dintotdeauna ceaiul a fost considerat un stimulent, dar sora 
Lewis te poate face să dormi, chiar dacă ai băut doi litri. E cea mai 
bună asistentă pe care am cunoscut-o. 

— Sunt de acord, răspunse Dougal, și Hamish are aceeași părere. 
Era de gardă când ai fost adusă în spital. Îţi aminteşti? 

— Nu prea, totul era încețoșat. 

Dornică să schimb subiectul, îl întrebai despre spital, iar el îmi 
dădu multe amănunte despre personal, clădire și pacienţi. Îmi 
vorbi şi despre elicopterele care erau folosite ca ambulante, 
întrebându-mă dacă le-am auzit aterizând. 

— Uneori, când bate vântul. Sora Craig spune despre ele că sunt 
foarte „trendy". 

— Da, „trendy", „cool", „ca lumea", ca să nu mai spun „super”. 

Începui să râd. 

— Văd că Judy te-a educat bine. 

— Nu numai Judy, îmi zâmbi el. Sunt recunoscător, e întotdeauna 
folositor să-ţi lărgești vocabularul. Se poate dovedi foarte util când 
voi ajunge în Anglia. 

— Ţi-e teamă că vei avea probleme să înţelegi „localnicii"? 

— Sunt convins. N-aveam nici o idee cât de departe de lume 
sunt, după anii petrecuţi în străinătate, până când n-aţi venit tu și 
copiii. Băieţii, mai ales Robin, îmi păreau destul de schimbaţi, dar 
nu-mi dădeau impresia că sunt foarte diferiți de cum eram la vârsta 
lor. Poate un pic mai deschişi. Dar tu și Judy, clătină el din cap, 
zâmbind în continuare, dacă sunteţi tipice pentru generaţia voastră, 
nu sunteţi doar o nouă generaţie, ci aproape o nouă specie. 

— Hei, Dougal! Nu sunt de vârsta lui Judy, iar tu nu ești chiar atât 
de bătrân. 

În timp ce vorbeam, îmi adusei aminte că gândisem același 
lucru. Într-un fel, eram surprinsă să aflu că avea aceeași părere. 

— Acum pari cu doi ani mai mare decât Judy, iar eu simt că am 
o sută de ani. Ştii ce m-au pus să fac monștrii aceia gemeni toată 
după-amiaza? 

Încă râdeam de descrierea unei după-amieze plăcute la pescuit 
cu cei doi gemeni, când sora Lewis sosi să-l conducă afară, zâmbind 
aprobator. 

— Profesorul e un vizitator bun pentru un bolnav, spuse ea mai 
târziu, când îmi aduse medicamentele. Când pleacă te lasă arătând 
mai bine, așa cum trebuie să facă un bun vizitator. 

Da, avea dreptate, după plecarea lui mă simţeam întotdeauna 
mai bine, pentru că nu mă împovăra cu nici o problemă și nu 
spunea nimic deranjant. Era plăcut fără să exagereze și nu stătea 
mai mult decât era cazul. Un vizitator model, îmi spusei, făcând o 
grimasă. Mă atașasem destul de mult de el, dar mi-ar fi plăcut să 
nu-mi facă tot timpul pe plac. 

Îmi adusei aminte discuția cu Maury, zâmbind cu ironie. 
Neglijenţa de care dăduse dovadă se întorsese împotriva ei. 

Doamna Pringle n-o suporta, iar simţul datoriei de care dădea 
dovadă Dougal îl forțase să devină sprijinul meu oficial. Archie, în 
loc să mă evite, mă inunda cu flori, bomboane şi cuvinte frumoase. 

Dar toate acestea nu mă atingeau prea mult. Eram mai interesată 
de soarta pacientelor, prietenelor mele: starea domnișoarei Donald, 
biopsia doamnei Ferguson, sau cum se simţea Christine, pacienta de 
treisprezece ani din rezerva patru, pe care n-o văzusem încă, dar 
despre care aflasem de la restul pacientelor. 

In această dimineaţă, vizitatoarele mele erau paciente: doamna 
Burns și doamna Mackenzie, care mă ţineau la curent cu starea fetiţei. 

— Biata de ea, arată atât de rău. Și părinţii ei sunt atât de 
nefericiti, e singurul lor copil. 

Sora Lewis intră, deschizând ușa cu obișnuita energie. 

— Ce e cu fețele astea lungi? 

— Ne gândeam la biata Christine, spuse doamna Mackenzie. Mă 
întristează să văd un copil bolnav. 

— Așa e, răspunse sora Lewis, e destul de bolnavă, dar se simte 
mai bine. 

— Da? exclamarăm cu toatele. 

— Nu se simte mai rău decât ieri, iar acesta e un semn bun. În 
cazul copiilor, când încep să se recupereze, o fac foarte repede. 
Domnișoară Wade, stai jos și lasă-mă să fac eu patul! Poate să mă 
ajute doamna Mackenzie, iar dumneata, doamnă Burns, ar fi bine 
să-ţi faci baia. Nu uita că astăzi pleci acasă și vei avea o zi obositoare. 
Sunt sigură că nu vei sta departe de bucătărie. Odihnește-te cât mai 
poţi, altfel vei fi înapoi cu o criză de ulcer și nu pot să-ţi promit că 
va fi la fel de ușoară ca asta. 

La prânz, doamna Burns se întoarse să-și ia la revedere și ne 
strânserăm mâinile, urându-ne sănătate. 

După-amiază, primii vizita lui Archie. Părea gânditor şi-mi era 
teamă că va spune lucruri pe care să nu-mi doresc să le aud. 

— Elizabeth, vreau să-ţi spun ceva. 

— De bine sau de rău? întrebai, încercând să mă pregătesc. 

El zâmbi cu tristeţe. 


IDILĂ ÎN MUNŢI 91 


— Nu e chiar atât de rău, dar nu e nici de bine. Trebuie să te părăsesc 
din nou. Voi zbura la Londra astăzi. Nu vreau să plec, dar n-am de ales. 

Arăta atât de trist, încât îmi părea rău că mă simţeam ușurată. 

— Probleme în industria automobilelor? 

Aprobă cu un semn din cap. 

— Imi pare rău că trebuie să te las singură, spuse el, apropiindu-se 
de mine. Îţi aduci aminte acea discuţie pe care am avut-o mai de 
mult și pe care a trebuit s-o întrerupem? 

— Da, dar trebuie să continuăm? Are rost? 

— Cred că da, răspunse el, mângâindu-mi mâna. Aș spune că-ti 
datorez acest lucru. Vrei să mă asculti? 

— Eşti sigur că asta vrei? 

Răspunsul lui fu simplu: 

— Te vreau pe tine. Nu-ţi face griji, nu trebuie să-mi spui că nu-i 
tocmai ce vrei acum, îmi dau seama de fiecare dată când te ating. 
Trebuie să am răbdare până când îti vei reveni. 

— Mulţumesc pentru înţelegere. Sper că simţi la fel ca mine. 

— Simt că trebuie să-ţi explic de ce voiam să te cunosc. Și de ce 
nu ţi-am spus de la început despre situaţia mea materială. Cred 
că... ezită el, cred că mi-a fost teamă. 

— Teamă că nu voi dori decât banii tăi? 

Mă privi în ochi. 

— N-ar fi fost prima oară. Speram să nu se întâmple în cazul tău, 
dar mi-era teamă dintr-un motiv care ţi se va părea nebunesc. 

— Lasă-mă să judec singură. 

— Fi, bine, îţi amintești că ţi-am spus că ultima oară când am fost 
în Scoţia m-am oprit la Edinburgh? 

— Da. 

— Acolo, am întâlnit o fată. Semeni atât de mult cu ea, de parcă 
aţi fi surori. Chiar ai același accent. Şi ea era asistentă. Ce 
coincidență, nu-i așa? 

— Da, răspunsei, curioasă. Continuă. 

— Eu aveam douăzeci de ani, iar ea avea douăzeci şi unu. N-a 
fost o pasiune trecătoare, Elizabeth, chiar o iubeam, adăugă el, apoi 
făcu o pauză. Pentru că eram răsfăţat şi toată lumea mă iubea, 
nu-mi puteam închipui că ea n-o va face. 

— Nu te iubea? 

— Nu-mi iubea decât banii. 

— Oh, ești sigur? Ă 

— Da, mi-a spus chiar ea. Intr-o seară, am fost la o petrecere și a 
băut cam mult. Eu nu mă simţeam foarte bine, așa că n-am băut 
deloc. Petrecerea era undeva afară din oraș, iar la întoarcere ne-am 
oprit la un popas, să stăm de vorbă. Atunci mi-a spus. Eram atât de 
furios! Afară ploua foarte tare, iar eu conduceam prea repede, șopti 
el, străbătut de un fior. N-am văzut camionul decât când ne-am 
ciocnit. M-am trezit în spital. Nu mi-au spus decât a doua zi. 

Asultam încremenită. 

— A murit? şoptii. 

— Da, şi-a fracturat gâtul când s-a lovit de parbriz. 

— Imi pare rău. 

Dădu din cap cu un aer absent. 

— Cu toţii s-au purtat frumos cu mine. Au spus că șoseaua era 
udă, că era întuneric și poate că mașina mergea cam repede, dar, 
pentru că nu băusem și nici un depășisem viteza legală, am fost 
considerat nevinovat. 

— A fost un proces? 

— Doar o formalitate. Tatăl meu i-a vizitat pe părinţii ei, care s-au 
purtat foarte frumos. 

— Cred că știau c-ai iubit-o. 

— Chiar am iubit-o, Elizabeth. 

Plecă după câteva minute. Sora Craig intră în salonul meu, mă 
privi cu asprime și agăţă din nou la ușă semnul „vizitele interzise”. 
Eram recunoscătoare pentru acest lucru, pentru că-mi luă foarte 
mult timp să nu mă mai simt ca fantoma unei fete al cărui nume 
nici măcar nu-l ştiam. Mă întrebai cât va dura până când Archie va 
înceta să mă vadă așa. Dacă va înceta... 


Capitolul 9 


Problemele lui Archie îl ţinură la Londra mai mult decât crezuse 
iniţial. Îmi dădea telefon regulat, plângându-se că e departe, încât 
mă întrebam dacă nu protestează cam prea des. 

Începusem să cred că acest timp departe de el era ceva foarte 
bun. Cu toate că nu-mi displăcea să-i ofer un umăr pe care să 
plângă, nu aveam energia s-o fac. Acum, că-și deschisese portile 
inimii, cred că-i era greu să le închidă. Speram că această pauză îl 
va ajuta s-o facă. 

Îmi aduceam aminte de cursurile de psihiatrie care erau 
foarte importante la St. Martha. Profesorul, un mare adept al 
teroriilor lui Freud, te avertiza cât e de greu să nu te implici 
emoţional când îngrijești un bolnav. Desigur, toate colegele mele 
erau sătule de teoriile lui, dar trebuia să recunoaștem că era un 
profesor bun, chiar dacă găsea la baza tuturor problemelor un 
substrat sexual. 

Doamna Pringle ar fi fost de acord cu ideile psihiatrului. Acum 
îmi doream să fi fost mai atentă la cursurile lui. Nu voiam să risc, 
considerând sentimentele pentru Archie mult mai puternice decât 
erau. Poate că el făcea această greșeală și era sigur că vrea să mă ia 

de soţie. Numai că n-aveam de gând să mă căsătoresc, fără să fiu 
sigură că-l iubesc pe viitorul meu soț, doar de dragul siguranţei 
materiale. 

Mă hotărâsem că nu-l vreau pe Archie ca soţ și eram mândră de 
decizia mea, când primii vizita domnișoarei Donald, care mă 
anunța că urma să fie mutată în alt spital. 

Stăturăm de vorbă până când Wee Gordon intră, aducându-mi 
telefonul și punându-l în priză. 

— A, dacă aștepți telefonul tânărului tău admirator, mai bine 
plec. 

— De obicei sună ceva mai târziu, interveni Gordon, rânjind. 

— Nu știu dacă va avea timp în această seară, n-am stabilit să-mi 
dea telefon. 

— O să sune, ştiu eu, îmi făcu tânărul cu ochiul. Are destui bani 
pentru asta. 

Domnișoara Donald mă întrebă dacă nu-mi era dor de Londra 
şi dacă nu eram nerăbdătoare să mă întorc. 

— O să mă bucur să mă întorc la lucru. Sinceră să fiu, nu mă 
bucur prea tare de ce va urma după ce plec de aici. Voi fi dusă într-un 
hotel al spitalului, în care sunt îngrijiţi medicii și surorile medicale 
în timpul convalescenței. Pentru că sunt obișnuită, ca şi 
dumneavoastră, să fiu independentă, nu-mi prea convine acest 
lucru. 

Ea zâmbi cu blândețe. 

— Avem multe în comun, așa că sper că nu te va deranja un sfat: 
nu fi prea independentă. Anii trec atât de repede și curajul tinereţii 
se duce. Dar ce spun eu? Te vei mărita curând. Pot să te întreb, 
spuse ea, cu ochii strălucind, e într-adevăr nepotul lui Calum 
MacDonald? 

N-aveam inima s-o dezamăgesc. Avusese atât de puţine în viață 
și nici n-avea prea mult de trăit. 

— Da. 

Suspină satisfăcută. 

— E ca o poveste! 

Rămase câteva clipe tăcută, apoi şopti: 

— Draga mea, trebuie să-ți mărturisesc că sunt plăcut surprinsă 
de viaţa în spital. Înainte de a veni, îmi era teamă, credeam că nu 
voi găsi decât tristeţe și urâţenie. Dar lumea e atât de drăguță... îmi 
va părea rău când va trebui să plec de aici... 

Telefonul de pe noptieră începu să sune. 

— Dragul domn MacDonald! Te las să vorbești cu el în liniște. Ne 
vedem dimineaţă. 

Archie era foarte prost dispus: afacerea nu mergea foarte bine, 
la Londra ploua, petrecuse o jumătate de oră într-un ambuteiaj și 
era sigur că răcise. Îi sugerai să facă o baie fierbinte, să ia două 
aspirine cu suc de portocale și să se ducă devreme la culcare. 

— Mulţumesc, dar nu sunt sigur că va avea efect. Când răcesc, 
mă simt foarte rău. Tu ce faci? Vreau să aud numai vești bune! 

Îi povestii ultimele bârfe din spital, fără să spun nimic despre 
mutarea mea în acel hotel din Londra. Gândul acesta mă întrista. 
Gordon veni să ia telefonul și era însoțit de Dougal. 

— Profesorul așteaptă de mai mult de zece minute, domnişoară 
Wade. 

Îi cerui scuze lui Dougal , iar el răspunse că profitase de aceste 
minute să stea de vorbă cu Hamish Macălistair și cu prietena mea, 
domnișoara Donald. 

— Cred că Macalistair ţi-a spus că zbori la Londra doar peste 
cadavrul lui? 

Zâmbii ușor. 

— Da. Și, pentru că am nevoie de aprobarea lui pentru a-i liniști 
pe cei de la St. Martha, n-am decât să-l ascult. 

— Cred că știi că nu e foarte mulțumit că vrei să pleci imediat 
după ieșirea din spital într-o călătorie atât de lungă. De ce nu 
aștepți câteva zile, în care să stai la mine? Eşti binevenită oricând, 
iar doamna Cameron și doamna Pringle sunt acolo, încercând să 
îndepărteze urmele „dezastrului”. Ce părere ai? 

Fusesem sigură că va face această propunere, încă din clipa în 
care doctorul își manifestase nemulțumirea că vreau să plec imediat. 
N-aveam de ales. Chiar dacă nu-mi crea niciodată probleme, fiecare 
vizită pe care mi-o făcea se adăuga la lista datoriilor. Repetasem în 
gând de câteva ori răspunsul pe care urma să i-l dau. 

— E foarte amabil din partea ta, Dougal, dar cred că trebuie să 
mă duc direct la Londra. O să merg dintr-un spital în altul, pentru 
că sunt sigură că asistenta şefă va aranja să fiu consultată din clipa 
în care pun piciorul în St. Martha. Nu vreau să exagerez, la urma 
urmei trebuia să fiu aici doar o săptămână. 

Pentru prima oară, cedă fără să spună nimic. 

— Înţeleg ce simţi dar, în cazul în care te răzgândești, oferta 
rămâne deschisă. 

— Mulţumesc foarte mult. 

— Cu plăcere. 

Rămaserăm tăcuți câteva clipe, apoi începurăm să vorbim 
despre copii. Era ultima lor zi de vacanță, așa că-l întrebai ce voia 
să facă. 

— Dacă va fi vreme bună, vreau să-i duc să vadă concursurile 
care se țin la școala de alpinism. Gemenii sunt foarte încântați, iar 
Robin speră să ia „Medalia Începătorului”. După concurs se 
organizează o petrecere de rămas-bun. Pentru că acest concurs 
începe devreme și durează toată ziua, mi-e teamă că nu voi ajunge 
să te văd decât destul de târziu. 

— O, dar nu te mai obosi. Ai destule de făcut mâine, din câte se 
pare. 

— Nu-i nici o oboseală, răspunse el cu politeţe. Voiam să ştii că 
voi întârzia. 

ÎI privii cu atenţie. Pentru prima oară de când mă internasem în 
spital, era încordat și rigid. 

— La ce oră se termină petrecerea? 

— La nouă. A doua zi devreme, copiii vor face bagajele și vom 
pleca. O să-i duc până la Londra, unde îi așteaptă tatăl lor și vin 

înapoi cât pot de repede, răspunse el, ridicându-se de pe scaunul 
pe care stătea. Cum merg afacerile lui Archie MacDonald la Londra? 

Eram uimită. 

— Era destul de supărat când m-a sunat, dar cred că merg destul 
de bine. 

Nu puteam să nu-mi iau revanșa: 

— Ce face Maury? 

— Bine, mulțumesc. 

— E tot la Inverness? 

— Se întoarce mâine. 

— Vrea să vadă concursul? 

— Cred că da, ca jumătate din Gairlie. 

— Sper că va fi vreme bună. 

— Multumesc. Acum trebuie să plec. Sper că vei avea o noapte 
liniștită și o zi bună. 

— Sunt sigură că va fi așa. Multumesc pentru vizită. 

— A fost plăcerea mea. 

Părea din nou bărbatul pe care-l cunoscusem la Achnagairl, 
făcând plecăciunea obișnuită. 

Nu știam în ce zi voi fi externată, dar eram sigură că sunt 
vindecată. Din acest motiv, devenisem neliniștită. Așa că gălăgia de 
pe culoar mă făcu să ies să văd despre ce e vorba. Sora Craig încărca 
un cărucior cu pături și lenjerii curate. Le numărai. 

— Trei bolnavi noi? Dar salonul tău e plin! 

— Da, este, așa c-am pus două paturi de urgenţă și-am transferat-o 
pe doamna Spearn în rezerva doi. 

Mă uitai la ceas. 

— Ar fi trebuit să fi ieșit din tură de patruzeci de minute. 

— Da, dar o ajut pe sora MacInnis să pună cele două paturi. Cât 
timp o mută ea pe doamna Spearn, eu fac paturile. 

Ştiam cât de mult durează să faci patul singură, așa că întrebai: 

— Nu pot să te ajut? Mi-ar prinde bine mișcarea. 

Mă privi cu severitate. 

— Nu fără acordul doctorului Macâlistair. 

Aproape alergai spre cabinetul medicului. EI scria ceva la birou. 

— A, tu ești. De ce ești atât de departe de salonul tău? 

— Vă rog, pot s-o ajut pe sora Craig să facă trei paturi? 

Mă privi cu atenţie. 

— Eşti neliniștită? 

— Da. 

— E un semn bun. Dar n-ai voie decât atât astăzi, ai înţeles? 

— Mulţumesc. 

Ajunsei în salonul în care era sora Craig, spunându-i că am 
permisiunea doctorului să ajut. 

A doua zi, o ajutai pe sora Smith să facă paturile din salonul ei. 
Când mă întorsei în rezerva mea, deja câteva paciente mă așteptau. 

Domnișoara Donald refuză prăjitura pe care i-o oferii, pentru că 
nu se simţea foarte bine. 

— Nişte înţepături, atâta tot. Cred că e gândul că trebuie să mă 
mut, spuse ea. 

Doamna MacPherson, operată de apendicită, spuse că simte 
înțepături de câte ori se mișcă. 

— Mă compătimește oare familia mea? Nu. Spun cu toţii: „nu-i 
decât o operaţie de apendicită”. Vă spun, doamnelor, data viitoare 
când aud pe cineva spunând „doar o operaţie de apendicită”, o să 
fie crimă! ne asigură ea, luând încă o bucată de prăjitură cu fructe. 
Ştiţi ce mi-a spus doctorul Stewart? „Doamnă MacPherson, nu-i 
chiar atât de grav, de ce nu vă îndreptaţi când mergeţi?" Ce știe el? 
Are încă apendicele întreg. La urma urmei, cum poate cineva cu 
fizicul meu să se îndrepte mai mult, oricum arăt ca o scândură! 
Oare baia mea e gata? se întrebă ea, ridicându-se de pe scaun, 
ținându-se de operaţie. Au, uite, iar mă înțeapă copcile drăguțului 
Stewart. Nu e un băiat rău, dar mi-ar plăcea să-mi încerc și eu acul 
pe pielea lui! 

Domnișoara Donald zâmbea, iar doamna Jamieson întrebă cu 
uimire dacă doamna MacPherson se oprește vreodată din vorbit. 

— Cred că nu s-a oprit decât sub anestezie, când dormea, 
răspunse domnișoara Donald. Ne-a făcut pe toate să râdem în 
salonul de chirurgie. Cu toatele suntem de acord că... se opri 
brusc, ţinându-și respiraţia. 

Doamna Jamieson sări de pe pat. 

— Domnișoară Donald, vă simtiti bine? Sunteţi atât de palidă! 

Femeia era mai mult decât palidă. Alunecă de pe scăunelul pe 
care stătea, dar o prinsei la timp, întinzând mâna spre soneria da la 
capătul patului. 

— Doamnă Jamieson, mă ajutaţi s-o pun în fotoliu? 

Încercai să-i iau pulsul, când intră sora Smith, aproape alergând. 

— Ce v-a apucat să sunaţi așa? întrebă ea, apoi se opri, văzând 
femeia inconștientă. Se aplecă asupra ei, apoi ne privi pe rând. Aţi 
stat prea mult în picioare, doamnă Jamieson. Întoarceţi-vă în pat. 

— Nu vă pot ajuta? 

— Mă descurc. Dacă am nevoie, mă ajută Wade. 

Scoase trusa de urgenţă, făcându-i domnișoarei Donald o 
injecție. 

— Trebuie să-l chemăm pe doctorul Macâlistair. Ce s-a 
întâmplat? 

— A făcut o criză. N-are puls. 

— Ajută-mă s-o pun în pat. N-avem prea mult timp la dispoziţie, 
aşa că încerc s-a resuscitez aici. Nu arată deloc bine. Te rog, 
cheamă-l tu pe medic. 

După ce-o urcarăm în pat, sora începu masajul cardiac, iar eu 
alergai să-l aduc pe medic. 

Toate eforturile fură în zadar. Mult mai târziu, când de pe patul 
meu fuseseră luate lenjeria și salteaua, doctorul se apropie de 
mine. 

— Vino și stai pe scaun. Vreau să-ţi vorbesc. 

Mă apropiai, așezându-mă în faţa lui. 

— După cum știi prea bine, Domnul s-a îndurat de o femeie 
singură și bolnavă. Nu mai avea nici o speranţă, cancerul ajusese în 

metastază. Nu voiam s-o mutăm decât pentru că aveam nevoie de 
pat pentru cazurile de urgență. Poate n-ar trebui să spun asta, dar 
cred c-a fost mai bine că n-am reușit s-o resuscităm. O aștepta un 
adevărat iad. 

— Cred că şi ea ar fi fost de aceeași părere. Nu voia să plece, a 
fost fericită aici. 

— Da, şi ţinea foarte mult la tine. Prezenţa ta a fost un sprijin 
pentru o femeie singură, adăugă el, privind la patul gol. Ştii că nu 
sunt paturi libere în care să te mut, poate cel mult să fac schimb 
între tine și alt pacient. Dacă simţi că nu poţi să mai stai aici, poate 
reușesc să pun un pat în alt salon. Nu mi-ar plăcea acest lucru, 
pentru că ai nevoie de aer curat. 

Primul meu impuls după moartea domnișoarei Donald fusese 
să ies din cameră și să nu mă mai întorc. Dar ţinusem la ea și 
văzusem moartea de prea multe ori ca să mă mai tem de ea. 

— Voi rămâne aici, doctore. 

— Eşti sigură că nu te deranjează? 

— Bine, mă bucur să aud asta. După masă, vreau să te consult. 

— Mă simt bine. 

— Nu mă îndoiesc, dar vreau să mă asigur. 

Toate pacientele erau abătute. Cu toate acestea, cu toate 
spuneau același lucru: 

— E un şoc teribil, dar Domnul s-a îndurat de ea. Nu se știe cât 
se mai putea întreţine singură. E o soartă tristă să fii singur și 
bătrân. 

Singura excepţie fu doamna MacPherson. 

— E adevărat că a murit cu zâmbetul pe buze? mă întrebă ea. 

— Da. Era amuzată de ce-ai spus. 

— Într-adevăr? Va fi o amintire plăcută. Cred că a fost o îndurare 
divină, dar sufăr. Era o femeie bună și nu mai sunt atât de multe ca 
să nu se observe dispariţia uneia. 

Rămase tăcută. Domnișoara Donald ar fi fost emoţionată. 


Capitolul 10 


Priveam cu nerăbdare ceasul cu mult înainte de venirea lui 
Gordon, care-mi aducea telefonul. Eram atât de neliniștită în 
privința viitorului meu, încât, dacă m-ar fi cerut de soţie Archie, Joe 
Fenton sau chiar Dougal, aș fi acceptat imediat. Pentru prima oară 
în viaţă, viitorul mă înspăimânta. 

Telefonul sună la nouă și jumătate. 

— Nu e domnul MacDonald, e profesorul Grant, anunţă vocea 
lui Gordon cu tristeţe, sună de la școala domnului Urquhart. 

La naiba, îmi spusei. Cu toate acestea, preferam conversaţia cu 
Dougal propriilor gânduri. 

— Mulţumesc, Gordon, spusei pe un ton dezamăgit. Fă-mi 
legătura. 

— E deja făcută, se auzi vocea lui Dougal. Bună seara, Elizabeth. 
Aştepti încă teleofonul de la Londra? 

— Da, dar... 

— Scuză-mă o clipă. Gordon, mă auzi? 

— Da, domnule. 

— Nu ezita să mă întrerupi dacă sosește telefonul de la Londra. 
Elizabeth? 

— Da, Dougal? 

— Cum te simţi astăzi? Mă scuzi, dar sunt nevoit să-ţi urmez 
sugestia pe care mi-ai făcut-o aseară și să sar peste vizita din această 
seară. Petrecerea s-a prelungit cu încă o oră și n-aş vrea să-i oblig 
pe copii să plece. 

— Desigur că nu. Mulţumesc pentru telefon. 

— Cum a fost ziua de azi? 

Nu mă îndoiam că Gordon asculta, așa că, deși nu puteam să-i 
spun adevărul, hotărâi să nu mă îndepărtez prea tare de el. 

— O zi obișnuită pentru un spital. Cum merge petrecerea? 

— Foarte bine, dar cred că auzi zgomotul. Nu te aud prea bine. 
Te simţi bine? 

— Da, mulţumesc. Ce-a făcut Robin? 

— A luat Medalia Incepătorului. După cum îţi poţi imagina, e 
mare bucurie în clanul Fenton. Eu mă străduiesc să nu par prea 
scorțos— dar nu prea tare. Oricum, s-a descurcat foarte bine. 

— E minunat. Transmite-i felicitările mele, dacă nu crezi că-i va 
strica buna dispoziţie. 

— Mă îndoiesc. O să-i spun, adăugă el, făcând apoi o mică pauză. 
Te-a consultat Hamish azi? 

— Da, nu mai am nici o problemă. 

— Sunt veşti foarte bune. 

— Da. 

— Ai făcut prea multe în salon pentru a sărbători vestea cea 
bună? De asta ai o voce atât de obosită, sau e de vină legătura? 

— S-ar putea să fie legătura de vină. 

— In acest caz, te las să te odihnești până la următorul telefon. 
O să te văd dimineaţă, înainte să plecăm. Noapte bună. 

— Dougal, înainte să închizi, vrei să le spui gemenilor... 

— Imi pare rău, domnişoară, spuse Gordon. Profesorul a închis. 
Vreti să-l sun din nou? 

— Nu, mulțumesc. Nu era important. O să-i spun mâine... 

Pusei încet receptorul în furcă. Pentru un bărbat cu maniere 
impecabile, cum era Dougal, să-mi închidă telefonul era atât de 

neașteptat, încât mă simţeam de parcă m-ar fi pălmuit. Când mă 
oprii din plâns, eram prea epuizată ca să mai pot face altceva decât 
să dorm. 

A doua zi dimineaţă, mă simţeam foarte bine. O ajutai din nou 
pe sora Smith să facă paturile. De ieri, atitudinea uneia faţă de alta 
se schimbase. Descoperisem că ne puteam baza una pe cealaltă 
într-o situaţie de criză și că lucram foarte bine împreună. 

Mai târziu, îmi oferi o ceașcă de ceai. 

— Câtă practică ai în spital? 

— Şase luni la ortopedie și opt la chirurgie generală. 

— Destul de mult. Credeam că St. Martha se mândrește cu 
diversitatea practicii ei. 

li povestii în ce circumstanţe speciale ajunsesem să fac această 
practică, fără să ţin cont de ironia ei. 

— Ai de gând se te măriţi cu Archie MacDonald? mă întrebă 
deodată. 

— Nu știu. Tu ai o relaţie stabilă? 

— Cu un scoţian? Glumești! Femeile sunt tratate aici la fel ca în 
epoca de piatră. 

— Avem și noi în Anglia unii la fel! 

— Da, dar aceştia sunt obsedati de sex! 

— Așa crezi? întrebai, gândindu-mă la Dougal. Poate de aceea 
poartă kilt! 

Mă privi de parcă ar fi fost lovită de o mașină. 

— Nu fi dezgustătoare! Cred că bărbaţii care poartă kilt sunt 
de-a dreptul obsceni! 

— Ei, haide, Smith! Mie îmi par atât de drăguţi! Pur și simplu îi 
iubesc! 

— Voi, cei din clasa de sus, nu vă gândiţi decât la dragoste! La 
urma urmei, ce-ţi mai rămâne de făcut, după această îmbolnăvire? 

Golii restul de ceai în chiuvetă, apoi spălai ceașca pentru a avea 
timp să-mi revin. 

— E doar punctul tău de vedere, sau așa crede toată lumea? 

Îşi dădu seama că greşise, spunându-mi ceva ce era, în mod clar, 
un secret. Ca să-și ascundă încurcătura, deveni răutăcioasă: 

— Chiar îţi pasă? Dacă l-aş avea pe Archie MacDonald la degetul 
mic, nu m-aș mai gândi să fiu asistentă. Tot spitalul crede la fel. 

— Vorbesc prostii cu toții! 

— Chiar dacă nu-l iubeşti, nu ești atât de proastă să refuzi atâţi 
bani! Genul tău de fată se descurcă întotdeauna! 

Îmi dădui seama că, în felul ei ciudat, încerca să mă consoleze. 

— Sper că ai dreptate. Multumesc pentru ceai. 

Mă întorsei în rezerva mea și mă așezai la fereastră, privind lacul 
și casa lui Dougal, care se zărea mică și cenușie. Rămăsei 
gânditoare, aducându-mi aminte că n-avusesem nici o stare de 
neliniște când acceptasem rugămintea lui Joe. 

Smith putea să se înșele. Căutai scrisorile pe care le aveam de la 
St. Martha. Cu toate că se interesau cu îngrijorare de starea sănătăţii 
mele, nici una dintre surorile care-mi scrisese nu spusese: „abia 
aştept să te întorci la noi". Ar fi trebuit să fi observat mai de mult 
acest lucru... 

Trebuia să am confirmarea oficială. Așteptai ca asistenta şefă 
să-și termine vizitele, apoi mă dusei la ea. 

— Tocmai mi-am dat seama că... începui. 

Ea mă întrerupse: 

— Poţi să te relaxezi, draga mea. Sora Smith a recunoscut că i-a 
scăpat. Îţi dai seama că urma să afli. 

Imi explică despre ce era vorba: 

— Oricine poate face pleurezie o dată. După a doua oară, numai 
un nebun ar risca să mai facă și a treia oară. Trebuie să ai mare grijă, 
cel puţin pentru trei ani. Viaţa într-un spital mare nu e pentru tine. 
După o perioadă de odihnă, trebuie să te orientezi spre o slujbă 
liniștită, într-un orășel. N-o să fie greu, în toată ţara e mare nevoie 
de asistente medicale. De exemplu, chiar aici pleacă una dintre 
surori, ai fi binevenită. Poate ai alte planuri? 

Nu-mi mai era teamă de viaţă. 

— Nu. 

— Da? mă întrebă ea, privindu-mă cu atenţie. În acest caz, e bine 
să stai prin preajmă. Nu te grăbi și vei lua cea mai bună hotărâre. 

— Da, mulţumesc, soră. 

— Nu trebuie să-mi mulţumești pentru că-mi fac slujba. 

Mai târziu, când eram în camera mea, sora de gardă veni să mă 
anunţe: 

— Ai un vizitator, cu permisiunea doctorului MacAlistair, spuse 
ea, ţinând ușa deschisă. Poţi să intri, băiete. 

Cartea pe care o aveam în mână îmi scăpă pe pat, apoi alunecă 
pe podea. 

— Robin! Cât mă bucur să te văd! 

Se aplecă și luă cartea, ascunzându-și pentru o clipă faţa roșie. 
Era bronzat, părul lui era mai deschis la culoare și semăna foarte 
mult cu Joe. 

— Am venit să-mi iau la revedere. Am vorbit cu George 
Macâlistair, el i-a cerut voie tatălui meu pentru mine. 

— Ce drăguţ din partea amândurora! Al câtelea copil al 
doctorului e George? 

— Mijlociul, are paisprezece ani, ca și mine. Ne-am cunoscut la 
şcoala de alpinism. E foarte bun. 

ÎL invitai să stea lângă mine și-l felicitai pentru medalia câștigată. 

Arăta încurcat și fixa podeaua. 

— George trebuie să renunțe la alpinism, pentru că ameţește. 
Domnul Urquhart spune că n-are de ce să-i fie rușine. El e cam 
încăpățânat. 

— Da? 

— Da, a fost cam rușinat. Dar n-are de ce să fie, pentru că e 
foarte curajos și are şi o medalie care dovedește asta. 

— Impresionant. Ce-a făcut? 

— A sărit în lac iarna trecută, murmură el și l-a scos pe un călător 
englez care căzuse și nu ştia să înoate. Unchiul Dougal spune că, 
dacă nu l-ar fi scos, ar fi fost purtat spre estuar. Ştii cât de puternici 
sunt curenții? întrebă el, dar nu aşteptă să răspund. Îţi aduci aminte 
că unchiul a avut o soră, mătușa Catriona, care a murit? Ştiai că 
doamna Valentine a salvat-o o dată din lac? 

— Nu știam... când? 

— De mult, când erau mici. Mătușa Catriona a avut crampe 
musculare. Unchiul Dougal spune că s-ar fi înecat cu siguranță. 
Doamna Valentine n-a primit o medalie, ca George, pentru că n-au 
spus nimănui. N-aveau voie să intre în lac. Mătușa i-a scris o 
scrisoare unchiului în care i-a povestit. Ne-a spus în seara în care te-ai 
îmbolnăvit, adăugă el, roșind din nou. Mi-a spus și de ce ai coborât 
pe pragul acela. Credeam că va fi furios că te-am lăsat acolo, dar 
n-a fost chiar așa de rău. Mă simțeam îngrozitor. Dar nu voiam să 
te îmbolnăveşti, doar că nu mi-am dat seama. 

Speram că-i spun cele mai potrivite cuvinte. După ceva timp, îmi 
arătă medalia, de care era foarte mândru. La plecarea lui, fusei 
sinceră: 

— Sunt foarte încântată și recunoscătoare pentru vizita ta, 
Robin. Sper să ne mai vedem. 

Vacanţa petrecută în Highlands își pusese amprenta asupra lui, 
pentru că împrumutase plecăciunea unchiului lui. 

— A fost plăcerea mea, spuse el. 

Asistenta şefă intră în rezervă. 

— Parcă am fi la circ dimineaţa asta! Poţi să pleci, băiete, să faci 
loc pentru alți doi. Au primit consimțământul special al doctorului, 
pentru că sunt minori. 

Gemenii intrară încet, apoi se aruncară spre mine, vorbind în 
același timp. Când Dougal veni să-i ia, mai târziu, stăteau amândoi 
pe patul meu, servindu-se de zor cu dulciuri de pe noptiera mea. 

Profesorul purta un costum negru și avea o expresie întunecată. 
Le spuse gemenilor să aștepte afară, cu Robin, apoi se întoarse spre 
mine: 

— Am aflat că poţi să pleci sâmbătă. Ştiai? 

— Nu. 

— Pacientul află ultimul. Să nu-ţi faci probleme. O să-i vorbesc 
şefei tale de la St. Martha la telefon și avem destul timp să aranjăm 
plecarea. 

— Pot să fac şi eu asta... 

— Desigur, dacă trebuie neapărat. Dar, pentru c-ai venit aici ca 
să-mi faci un serviciu, întoarcerea la Londra e responsabilitatea 
mea, zâmbi el. Ştii că am un complex al puterii. 

— Bine, dacă așa vrei. Să sperăm că vom aveam mai mult noroc 
a treia oară. 

— Da, să sperăm, spuse el, apropiindu-se de patul meu. Am aflat 
despre domnișoara Donald. Cred că ești sătulă să ţi se spună c-a 
fost o îndurare. 

Intuiţia lui era o ușurare. 

— Da, cam așa. 

— Pot să-mi imaginez. Nu înseamnă că nu e adevărat, sau că e 
mai puţin dureros pentru tine... Te mai gândești încă la moartea 
ei? 

— Dougal, ar fi trebuit să faci psihiatrie! 

— N-ai nevoie de cunostinte speciale pentru asta. Aș fi vrut să fi 
ştiut de aseară. 

— Nu era un subiect potrivit pentru o petrecere.. 

— Mi-am dat seama de acest lucru. Am aflat că sora Kilsyth ţi-a 
vorbit despre viitorul tău profesional. Speram să aștepte până la 
întoarcerea mea și până când ţi-ai fi revenit. 

— Sunt mulțumită c-am aflat acum. De când știi? De la început? 

Mă privi cu îngrijorare. 

— Da. Îmi pare atât de rău, mai ales c-ai înfruntat această veste 
azi, după ce s-a întâmplat ieri. Pot să fac la Londra ceva pentru tine? 

Nu știam dacă voia să stea de vorbă cu Archie despre ce s-a 
întâmplat, sau dacă voia s-o facă pe ṣefa mea să-mi găsească o slujbă 
bună. 

— Ce anume? Să tragi ceva sfori? 

— Poate, am mulți prieteni care s-ar bucura să-mi facă un serviciu. 

— Mulţumesc, răspunsei, privind în pământ. Cred că s-ar putea 
să fi găsit răspunsul la această problemă, dar vreau să mă gândesc 
bine. E foarte frumos din partea ta să te oferi. 

— Frumos? murmură el. Elizabeth, nu-ţi dai seama cât de 
responsabil mă simt pentru aceste întâmplări... 

— Responsabil? îl întrerupsei. Dougal, doar nu vrei să sugerezi 
că tu ești de vină pentru că sunt sensibilă la răceală? 

— Nu pentru acest lucru. Sunt alte probleme pentru care mă 
simt foarte responsabil. 

Îi privii figura hotărâtă. Dacă aș fi crezut că realizez ceva, l-aș fi 
scuturat. Nu puteam să-l las să se simtă responsabil toată viaţa, îi 
datoram prea mult și constatasem că ţin prea mult la el ca să-l las 
să sufere degeaba. 

— Dacă mă gândesc, ai făcut bine c-ai ales medicina tropicală, 
n-ai fi fost potrivit pentru psihiatrie, spusei. 

Ridică o sprânceană: 

— Aşa crezi? 

— Da, nici un psihiatru nu și-ar baza argumentele pe fapte 
superficiale. Ar căuta în profunzime. Haide să încercăm! Sigur, am 
venit să-i aduc pe copii, dar nu m-ai rugat tu. Joe a făcut-o. Dar nu 
era nici vina lui că şeful avea nevoie de el sâmbătă. Dar nici vina 
acestuia nu e, pentru că nu putea programa demonstraţia decât în 
week-end. Pot să spun că e vina mea pentru c-am spus „da", aș fi 
putut să spun „nu'. 

— Dacă-ţi aduci aminte, mi-ai spus chiar tu o dată... 

— Nu încă, încerc să ajung la o concluzie. Unde eram? A, da. Mai 
e problema englezilor care s-au pierdut. .., continuai eu, oprindu-l 
să vorbească. Să vedem despre ce e vorba. Așa cum spunea 
profesorul nostru de psihiatrie: „ce anume i-a împins să urce pe 
munte? Probabil că împlinirea unei nevoi de bază”... Vezi, Dougal? 
Habar n-aveai! Nu ești responsabil. Nici eu nu sunt. Profesorul meu 
nu s-ar fi oprit aici... s-ar fi ocupat de părinţii băieţilor, de bunicii 
lor și așa mai departe... zâmbii eu. Așa că, profesore, mai bine 
rămâi la bolile tale tropicale! 

Răspunsul lui veni sub forma unui gest. Întinse mâna și-mi 
ciufuli părul, ca și cum aș fi fost unul dintre gemeni. Pentru că nu 
eram, gestul lui avu un anumit efect, deloc neplăcut, asupra mea. 

— Acum trebuie să plec, spuse el. Ai grijă de tine cât sunt plecat. 

— Voi avea. Drum bun. 

După o oră de la plecarea lui, în camera mea intră Gordon, 
aducând telefonul. 

— Un telefon de la domnul MacDonald, vă sună de pe 
aeroportul din Londra. Cred că e pe drum. 

După nerăbdarea din seara trecută, reacția mea de acum mă 
uimi. Speram că lipsa mea de entuziasm nu putea fi percepută prin 
telefon. 

— Bună, Archie! Te întorci la Gairlie? Grozav! 

Pentru o clipă, răspunsul fu tăcerea. Apoi, Archie spuse cu 
neliniște: 

— Îmi pare rău, draga mea, dar nu de asta te-am sunat. Trebuie 
să ajung neapărat în State. Avionul meu pleacă într-o jumătate de 
oră. Aș fi vrut să-ți vorbesc aseară, dar am fost foarte ocupat. Poate 
mă întorc peste trei, patru săptămâni, dar nu pot să promit nimic, 
adăugă el, ezitând. Eşti supărată, Elizabeth? 

Era momentul adevărului. 

— Nu. Desigur, sunt puţin surprinsă, puţin tristă. Nu-mi place 
să-mi iau la revedere de la prieteni. 

Suspinul lui de ușurare ajunse până la mine. 

— Speram că vei reacționa așa... Tot nu-mi place să te las 
singură, Elizabeth. Sper să mă pot întoarce să-mi termin vacanţa... 
Pot să te văd atunci? 

Îi răspunsei că mă poate vedea, iar el spuse că va lua legătura cu 
mine în clipa în care va ajunge în Anglia. Mai spuserăm câteva 
cuvinte fără importanță, apoi închise. Mă gândeam că e posibil să 
ne mai vedem, dar că nu e probabil. Cine ar vrea să-i reamintești de 
singurul lucru pe care vrea să-l uite? Dar îmi plăcuse Archie și, 
pentru un timp, mă simtii puţin tristă. Numai pentru un timp scurt. 

Seara, mă ocupai de făcutul paturilor, apoi mă mai învârtii prin 
saloane. Când mă întorceam spre camera mea, mă întâlnii cu 
doctorul MacAlistair. 

— Am dreptate dacă diagnostichez un atac acut de plictiseală, 
domnișoară Wade? 

— Perfectă dreptate, doctore! 

— E un semn bun, zâmbi el, deschizându-mi ușa. Voiam să 
vorbim despre ieșirea ta din spital. Mă gândeam că azi și mâine ar 
fi bine să faci câteva plimbări, să te obișnuiești cu aerul curat și cu 
hainele tale. Eşti în continuare hotărâtă să faci acel drum lung 
imediat după ieșirea din spital? 

— Da, așa aș vrea, răspunsei. Credeţi că e o idee foarte proastă? 

— Dacă aș crede asta, te-aș mai ţine încă o săptămână în spital. 
Aș fi preferat să capeţi puteri înainte de plecare, pentru că va fi 
foarte obositor pentru tine, dar, dacă ești hotărâtă să pleci acum, 
nu vreau să te opresc. Neliniștea poate să-ţi facă rău. Am auzit că 
domnul MacDonald e foarte ocupat cu afacerile la Londra. 

— Da, se pare că are ceva probleme. De fapt, acum trebuie să fi 
ajuns deja la Washington. 

Doctorul mă privi surprins. 

— Şi când se va întoarce? 

— Nu ştie sigur. Poate în câteva săptămâni, poate nu. 

— Se pare că acești tineri n-au nici o problemă să se plimbe 
dincolo și dincoace de Atlantic. Cred că pentru ei, Gairlie e un 
locușor foarte ciudat. 

— Obositor de ciudat. 

— Mie îmi place să stau într-un loc, să mă bucur de el și să 
cunosc mulţi oameni. Poate că e din cauza vârstei. Oricum, două 
din fetele mele sunt la fel. Isobel are un temperament opus. Tot 
timpul vrea să vadă dincolo de următorul deal. Tu de ce părere 
ești? 

— Cred că la fel ca Isobel. Îmi place să văd locuri noi, să fac 
lucruri inedite. În general, mă hotărăsc repede ce cred despre 
anumite lucruri, dar nu despre oameni. În cazul lor, nu vreau să mă 
grăbesc. Nu reușesc întotdeauna, dar încerc să nu mă grăbesc, 
înainte să mă implic prea tare, pentru cazul în care îmi dau seama 
că nu vreau să mă implic. 

— Cred că e o bună filozofie de viață, mai ales pentru o tânără 
care trebuie să se descurce singură, ca tine. 

Cu aceste cuvinte de încurajare, mă lăsă singură. 

Seara se scurse încet, la fel ca următoarea dimineață. În clipa în 
care ajunsei să mă îmbrac în haine obișnuite, care nu erau cu trei, 
patru numere mai mari, morala mea se mai îmbunătăţi. Sora Craig, 
care avea probleme cu greutatea, era încântată de silueta mea. 

— Să vezi ce va spune Archie MacDonald când vei ajunge la 
Londra! 

Mă privii în oglindă. 

— Pentru că n-ai fost aici ieri, nu știi ultimele vești... 

Reacţia ei mă amuză. Se făcu imediat palidă. 

— Nesimţitul! A plecat tocmai când aveai mai multă nevoie de el! 

— Nu da vina pe bietul de el! Afacerile sunt afaceri! Nu-mi 
datorează nimic. 

— Elizabeth, nu ești în toate minţile? După cât s-a agitat pentru 
tine, de când ai ajuns în spital, cred că nu mai există nici un băiat 
de școală care să nu fie sigur că sunteți logodiţi. Ar fi fost timpul 
pentru așa ceva! 

— Oh, Doamne! exclamai. Parcă am fi acum două secole! Mă 
aşteptam la mai mult din partea ta. Și cei trei iubiţi ai tăi: Ian, Tam 
și Alec... Toţi sunt logodiţi cu tine? 

— E altceva, pe ei îi ştiu de o viaţă. Apoi, nici unul dintre 
ei nu-și permite încă o soţie, iar eu mai aştept până să vreau să 
mă mărit. Cu Archie MacDonald e altceva, el își permite un 
harem! 

— Draga mea, din câte știu, afacerile îi lasă prea puţin timp 
pentru altceva. Chiar dacă se plânge, eu cred că e pasionat de ceea 
ce face. 

— Poate, dar trebuie să aibă timp și pentru viața lui. 

— Nu vreau să te dezamăgesc, dar suntem amândoi maturi și 
ştim ce facem. N-am avut o relaţie adevărată, iar faptul că m-am 
îmbolnăvit l-a făcut sentimental. Recunosc, pentru un timp am 
crezut că simt ceva pentru el, dar mi-am dat seama de adevăr 
înainte de plecarea lui. Nu te neliniști, mă simt foarte bine. 

Asistenta şefă veni să se asigure că sunt bine îmbrăcată pentru 
plimbarea pe care mi-o recomandase medicul. 

— Ai grijă, faci doar o tură în jurul spitalului și te întorci, 
spuse ea. 

Credeam că plimbarea pe culoarele spitalului fusese un 
exerciţiu suficient, dar mă simţeam ciudat în aer liber. Făcui o tură 
pe lângă spital și, când mă întrebam dacă am destulă energie să 
traversez pista de aterizare pentru elicopter, sora Craig, mă strigă. 

— Doamna Valentine vrea să-ți vorbească. Vrei să-i spun că nu 
te-am găsit? 

— La naiba! exclamai, dar îmi adusei aminte de Dougal. Cred că 
trebuie să fiu politicoasă. 

— De ce să te mai ostenești? Nu-i datorezi nimic. O să scap de ea. 
E atât de nepoliticoasă, încât va fi o plăcere. 

— Nu, sunt lucruri pe care vreau să le aflu înainte de a pleca. 

— Nu prea înțeleg. 

— E ceva ce-i datorez lui Dougal. 

Maury mă aștepta în camera mea. Nu se schimbase deloc: dorise 
atât de mult să mă vadă, dar n-avusese nici un minuţel între 
plimbările la Inverness și toate lucrurile plictisitoate pe care le 
presupunea vânzarea unei case. Numai că-i promisese dragul ei 
Dougal că va trece pe la mine, să se asigure că mă simt bine. N-avea 
de gând să stea liniștită până când nu se asigura de acest lucru. 

Îi spusei că mă simt bine. 

— Ce vrei să spui despre vânzarea casei? 

— Dougal nu ţi-a spus? Draga mea, m-a sfătuit să-mi vând casa. 
Cum spune el, ce să fac acum cu două case? 

— Ai dreptate, murmurai, surprinsă de cât de mult îmi displăcea 
gândul că se va muta în Achnagairl House. Sper că ti s-a oferit un 
preţ bun. 

— Dougal spune că e foarte bun. E vorba despre un prieten 
de-al lui care vrea s-o cumpere, așa că se ocupă el. Sunt o femeie 
destul de neajutorată, iar prezenţa lui e un sprijin neprețuit pentru 
mine. 

— Sunt sigură. 

Pentru o clipă, se lăsă tăcerea. 

— Elizabeth, începu ea, trebuie să-ţi spun cât afectată am fost de 
boala ta. Nu m-am gândit... voiam să mai iau ţigări și nu voiam să 
te deranjez. N-aș fi crezut că vremea se va schimba. Sunt impulsivă— 
din cauză că sunt o fire de artistă— și uneori nu mă gândesc la 
consecințele actelor mele. Sper că vei reuși să mă ierti. 

Mă întrebai cât de frică trebuie să-i fie de Dougal, ca să ajungă 
să-mi ceară iertare. Spusei că înțeleg, că avem cu toţii defectele 
noastre și c-am uitat totul, că acum mă simt bine. 

— Cât de fericită sunt că aud asta! exclamă ea. Când vrei să ieși 
din spital? Ce mai face Archie MacDonald? 

Răspunsei că e bine și că plec sâmbătă. Pentru că nu mai 
suportam prezenţa ei, pretextai că trebuie să plec, pentru că 
urmează o vizită medicală. 

— Așa e în spitale! Îmi dau fiori, se plânse ea. Dar m-am străduit 
să te vizitez și mai de mult, dar o fată nesuferită mi-a spus că n-am 
voie. Dougal a spus că trebuia să mă refuze. 

— Avea dreptate, dar mulțumesc pentru c-ai încercat. 

— Dougal are întotdeauna dreptate. Ce m-aș face fără el? 

— Din fericire, n-ai de ce să te întrebi... 

— Ce drăguţ din partea ta să spui asta, draga mea! 

Ziua se dovedi foarte aglomerată pentru spital. O femeie în 
vârstă fu internată cu hemoragie cerebrală, iar doamna Burns 
ajunse înapoi în spital, datorită unei crize de ulcer. 

— O, doctore, se plângea aceasta, știu că mi-ai spus că n-am voie 
să beau alcool, dar n-a fost decât un pic- ei, poate un pic mai mult- 
numai că m-am certat cu bărbatul meu, afurisitul. Și m-am săturat 
și de regim! 

— Nu mă îndoiesc, îi răspunse doctorul Macalistair. Acum stai 
liniștită. Dacă te tot agiti, cum vrei să-ţi găsească cineva vena și să-ţi 
pună la loc o parte din sângele pe care l-ai pierdut? 

Asistenta şefă dădu la o parte trusa de transfuzii folosită, dar 
trebui s-o lase așa, pentru că doamna Burns începuse să vomite din 
nou. 

— Oare sora se va supăra dacă sterilizez trusa de transfuzii? o 
întrebai pe doamna Spearn, cu care beam un ceai. 

— Poate, dar e atât de ocupată! 

Luând o mască, împinsei căruciorul pe care se afla trusa în sala 
de sterilizare. Doctorul Macâlistair, care trecea pe lângă mine, se 
opri. 

— Avem o soră nouă? Vezi că, dacă te faci utilă, s-ar putea să mă 
răzgândesc și să nu-ţi mai dau drumul mâine! 

— Cum se simte doamna Burns, doctore? 

— Cum s-ar simţi orice pacient cu ulcer cronic după un sfert de 
whisky. Nu-ţi face griji, e o femeie puternică. 

Sora Craig mă rugă să-i fac o compresă caldă uneia dintre 
paciente. Mă dusei să iau compresele din camera de gardă. 
Asistenta şefă era la biroul ei. 

— Poţi s-o ajuţi pe Craig, dar numai cu această compresă. Nu faci 
parte din angajatele spitalului și nu vreau să te epuizezi. 

— Dar nu sunt obosită, soră. 

— Nu m-am născut ieri, copilă. 

Craig, mă căuta deja când îi dusei compresa. 

— Profesorul te așteaptă în camera ta. 

Mă simţeam mai bine de când începusem să fac ceva util, iar 
gândul că Dougal se întorsese era unul plăcut. Nu-mi dădusem 
seama cât eram de nerăbdătoare să-l văd. Alergai spre camera mea. 

— Bună! Îmi pare rău că te-am făcut să mă aștepți. Cum a fost? 

— Bine, mulțumesc. Nu l-am întâlnit pe Hamish Macâlistair 
să-mi spună cum te simți, dar pot să-mi dau seama și singur. Parcă 
ești alta. 

— Chiar așa mă simt. Bieţii de ei, sunt atât de ocupați! Sora 
Kilsyth nu e prea mulțumită că-i ajut, dar chiar au nevoie. 

Mă așezai jos, sperând că-mi va urma exemplul. Arăta foarte 
obosit. 

— Ai ajuns la St. Martha? 

— Da, am vorbit și cu șefa ta și cu Joe, răspunse el, 
întinzându-mi o scrisoare de la Joe Fenton. Ti-am rezervat un bilet 
pentru mâine seară. O să vin să te iau pe la unu. Vom avea timp 
destul, pentru că vremea e destul de proastă. N-ai de ce să te 
neliniștești, chiar dacă va ninge, drumul spre Glasgow va rămâne 
deschis. 

— Zăpadă primăvara? 

— Nu e ceva neobișnuit pentru Highlands. 

Aș fi vrut să-i vorbesc despre Archie, dar părea prea obosit, așa 
că-i povestii despre Maury. 

— A fost foarte drăguţ și din partea ei și din partea lui Robin să 
vină să mă vadă. Le sunt recunoscătoare. Dar cred că trebuie să-ţi 
mulţumesc și ţie. 

— Dacă ţii neapărat... răspunse el, părând plictisit. Nu e nevoie, 
adăugă, îndreptându-se spre ușă. Doamna Pringle a adunat hainele 
tale pe care le-ai lăsat acasă, o să-ţi aduc valiza mâine. Cred că și 
doamna Pringle va veni mâine să-și ia la revedere. 

— Mulţumesc. 

Mă simțţii dezamăgită după plecarea lui. Aș fi vrut să-l întreb atât 
de multe despre o eventuală slujbă în acest spital. Cu cât mă 
gândeam mai mult, cu atât îmi plăcea mai mult gândul. Numai că 
nu puteam accepta fără să discut cu el. Pentru mine, Gairlie era 
sinonim cu Dougal. 

Ca să nu mă mai gândesc la acest lucru, deschisei scrisoarea de 
la Joe. 


„Mi-ar plăcea să fii aici, Elizabeth, ca să mă tratezi de șoc acut. 
Sunt la pământ cu nervii după ce mi-a făcut dragul meu unchi 
Dougal. Dumnezeu să mă ajute! Pentru informarea ta, sunt egoist, 
neglijent, fără minte. Să vedem de ce: 

A. Am rugat o femeie să facă o muncă de bărbat. Oare n-a auzit 
de emanciparea feminină? 

B. Am neglijat să-l informez că ai avut o pleurezie. Ce 
Dumnezeu voia să fac? Să-i trimit fişa ta medicală? de unde era să 
ştiu c-o să te ia cu el pe munte? Sau că ești atât de ameţită să-ţi riști 
gâtul pentru nebunul de Robin? 

C. Nu i-ai spus că ţi-aș fi trimis măcar o vedere sau un buchet de 
flori. De ce nu? 

Când i-am explicat de ce nu, au urmat D, E și F, care sunt de nerepetat. 
Liz, draga mea, nu-ţi mai risca gâtul, că-l pui și pe al meu în 
primejdie. Nu l-am mai văzut pe Dougal atât de nervos! Cu toate 
astea, mulțumesc foarte mult, deși sunt cam supărat de ce am aflat 
despre un anumit yankeu... Glumesc, întotdeauna mi-au plăcut 
americanii. Ţi-o mai aduci aminte pe Della-Lou din Texas? A, acum 
mă văd cu Daisy Dawson și zice că am părul prea lung. Să-mi spui 
cum ti se pare când treci pe la St. Martha în drum spre Hove. 
Toată dragostea mea, 
J oe" 


Închisei ochii, încercând să mă concentrez. Îmi doream să-i fi 
spus lui Dougal despre plecarea lui Archie și despre relaţia noastră. 
N-aș fi vrut să-și facă impresii greșite. 

În această seară, de gardă era sora Lewis, care o conduse pe 
doamna Pringle, venită în vizită. Îmi adusese multe dulciuri de 
casă. 

— Nu-mi mulţumi, draga mea. E o plăcere să mă ocup de ceva! 
Achnagairl House e goală, iar profesorul se închide în biroul lui. 

— Nu mă îndoiesc, dar cred că vă bucuraţi să-l aveţi înapoi. 

— A, dar pleacă din nou pentru restul week-endului. 

— Da? Va sta în Glasgow? 

— Cred că da, deși nu ne-a spus nimic. Mary s-a întâlnit cu 
doamna Valentine dimineaţă, când ieșea la cumpărături, adăugă ea 
cu o grimasă. A întrebat la ce oră plecaţi mâine. Se pare că e invitată 
la o petrecere la Glasgow şi mașina ei a păţit ceva. Cred că va 
merge și ea. 

— Nu mă miră, dacă mă gândesc că Dougal ar fi singur cu mine. 

— Tot ce se poate. Mary i-a spus profesorului și el a plecat 
imediat s-o vadă, chiar după ce a venit de la Londra, înainte de a 
ajunge aici. Nu m-ar mira să spună că o ia și pe ea. 

Trebuia să recunosc: nici pe mine nu mă mira, cu toate că ideea 
era foarte deprimantă. Ca să mă mai înveselesc, spusei: 

— E o seară atât de plăcută! Luna strălucește şi cred că mâine va 
fi o zi frumoasă. 

— Nu cred, suspină ea. Luna se va ascunde curând și deja bate 
vântul. 

După o oră, vântul adusese nori imenși și ridicase valuri pe 
suprafaţa întunecată a lacului. Privii de la fereastră casa lui Dougal, 
vizibilă datorită ferestrelor luminate. Abia acum îmi dădui seama că 
acesta devenise un obicei şi că nu mă duceam la culcare fără să 
arunc o privire la această casă. 

La unsprezece și jumătate, când sora Lewis își făcu obișnuitul 
rond, eram trează. 

— Te deranjează vântul, Elizabeth? 

— Se aude destul de tare, dar nu mă deranjează. Ce fac restul 
pacienţilor? 

— Dorm cu toții, răspunse ea, privind pe fereastră. Sper că se va opri. 

— Te îngrijiorează zgomotul? 

— Nu pentru mine, dar poate însemna o schimbare în rău a 
vremii, ceea ce nu e bine, cu spitalul atât de plin. 

Mă ridicai, privind-o. 

— De ce afectează vremea rea spitalul? 

— Pentru că e week-end, draga mea, și e perioada din an în care 
turiștii vin să facă alpinism. O dată ce au ajuns, sunt hotărâți să urce 
pe munte, chiar dacă e vreme rea. 

— Dar vacanţa s-a terminat, de ce sunt atât de mulţi turiști? 

— Nu s-a terminat vacanța universitară. Mai devreme, sora 
Kilsyth spunea c-a auzit de la soțul ei că un grup mare de studenți 
a sosit ieri și și-au pus corturile aproape de Ben. Se pare că vor să 
urce pe munte... Toată lumea speră că șeful grupului cunoaște 
bine vremea din Highlands. S-ar putea să avem viscol. Sora Kilsyth 
va fi neliniștită. Ştii că soțul ei lucrează cu domnul Urquhart? 

— Nu știam. 

— A fost unul dintre bărbaţii care au venit cu tine. 

— Ce îngrozitor! Nu mi-am dat seama de acest lucru, ar fi trebuit 
să-i multumesc.. 

— Nu-ţi face griji, va înțelege, zâmbi ea, privindu-mă gânditoare. 
Şuierul vântului îmi aduce aminte de seara zilei în care ai venit aici. 
Era mai rău chiar. Profesorul spunea că vântul voia să-l mute pe 
Ben din locul lui. 

— A fost aici atât de târziu? 

— A stat cu tine în primele două nopți, aici, pe scaun. Nu-ţi aduci 
aminte? Chiar dacă te simţeai foarte rău, era foarte îngrijorat și nu 
deranja pe nimeni, așa că doctorul l-a lăsat. Nu cunosc prea mulți 
doctori care să se poarte la fel de bine. Ei sunt dificili și ca bolnavi 
și ca vizitatori. Dar profesorul este un om bun — și un foarte bun 
prieten pentru tine. 

— Da, răspunsei, privind scaunul. Foarte bun. 


Capitolul 12 


Mă trezii pentru o clipă la prima oră a dimineţii. Vântul se 
oprise, lacul părea plumb topit și valurile mari se liniștiseră. Cerul 
avea o culoare ciudată, un purpuriu și, în ciuda încălzirii centrale, 
aerul din cameră era îngheţat. 

Sora Lewis sosi cu o ceașcă de ceai fierbinte. 

— O să ningă. 

Îi povestii ce spusese Dougal despre drumul spre Glasgow. 

— Are dreptate, spuse ea. Va fi diferit pe drumurile mici de lângă 
dealuri, unde zăpada va rezista câteva zile. 

— Cum va fi pe Ben? 

— Pe Ben e zăpadă tot timpul anului, cu gheaţă pe drumuri. 
Zăpada de acum nu va face decât să se adauge la cea deja existentă, 
adăugă asistenta, încălzindu-și mâinile la calorifer. Nu-mi place 
cum arată cerul. 

— Dar e atât de senin, culoarea aceasta nu e semnul unei zile 
frumoase? 

— S-ar putea ca în partea Angliei din care vii să fie un semn bun, 
dar nu aici. Vezi acele păsări care s-au oprit lângă malurile lacului? 

Când e vreme bună, dispar în largul mării. Au venit aici pentru 
adăpost. Dar vântul s-a oprit, s-ar putea să rămână vreme bună. 

Câteva ore mai târziu, vântul nu începuse încă, cerul devenise 
galben și muntii albaștri care se vedeau în est deveniseră purpurii. 
Încă nu se vedea nici o urmă de nori. Soarele începuse să 
strălucească și să topească stratul subţire de zăpadă. 

Pentru că spitalul era foarte plin, camera mea era dorită pentru 
un pacient care urma să se interneze la prânz, așa că-mi făcui 
bagajele. 

Bătrâna era încă în comă, dar doamna Burns îşi revenise. 

— Nu pot să mănânc ceva, soră? întrebă ea. Sunt moartă de 
foame! 

— Nu mai auzi bine? replică asistenta șefă, supărată. Vrei să ţi se 
facă rău din nou? 

După plecarea ei, doamna Burns îmi spuse: 

— Ştiu de ce e sora atât de supărată, e îngrijorată pentru soţul ei. 
Ştii că lucrează cu domnul Urquhart. Nu pare o zi potrivită pentru 
alpinism. 

Fusesem atât de preocupată de plecarea mea, încât uitasem de 
grupul de studenți. 

— Doamnă Burns, nu-i așa că, dacă e vreun risc, domnul 
Urquhart nu va cere echipei să urce, nu-i așa? 

Toate femeile din salon mă asigurară că urcatul pe Ben era 
periculos și pe vreme bună. 

— Cred că studenţii sunt cei care-o îngrijorează pe sora şefă, interveni 
doamna Jamieson. N-aţi auzit c-au fost văzuţi pe versantul nordic la 
prima oră, începând escaladarea? Sunt mulţi. Să sperăm că au 
experienţă și suficient bun-simt să coboare dacă ninge din nou. 

Într-adevăr, mai ninse puţin, dar zăpada începu să se topească 
repede. Mă dusei la fereastră, aruncând o privire spre Ben. Vârful 
lui era înconjurat de nori și dinspre mare se ridicau alții, 
apropiindu-se cu repeziciune. 

Pacientele priviră și ele. 

— Poate c-ar fi mai bine să-ţi amâni plecarea, Elizabeth. 

Simţeam că o întârziere ar fi trebuit să mă deranjeze dar, spre 
marea mea mirare, mi se părea chiar mai bine. 

Puțin mai târziu, doctorul Macălistair mă opri pe culoar. 

— Zăpada nu cade decât aici. Am vorbit cu sergentul Cameron, 
de la circulaţie. Mi-a spus că nu e nici urmă de zăpadă pe drumul 
spre sud, drumurile sunt libere, așa că poți înceta să mai arăţi atât 
de neliniștită. 

— Nu asta mă preocupă, doctore. 

— Da? Ce altceva? 

— Mă întrebam dacă grupul de studenţi care a plecat dimineaţă 
s-a întors deja. 

— Sergentul Cameron n-are nici o informaţie. 

— E bine sau rău? 

— Poate fi şi una și alta. 

— Dacă apare vreo problemă, aflaţi? 

— Cred că te referi la o problemă care implică o operaţiune de 
salvare. Da, voi afla. În aceste cazuri, poliţia află prima. Apoi se ia 
legătura cu Charlie Urquhart, liderul echipei de salvamontiști, 
care ne anunță cât pot de repede care este numărul probabil al 
victimelor, adăugă el, bătându-mă pe umăr. Nu-ţi mai face griji, 
domnişoară Wade. Cu puţin noroc, băieţii sunt undeva la 
adăpost. 

— Şi fără noroc, doctore? 

Dădu din umeri. 

— În acest caz, primesc un telefon de la sergentul Cameron. 

Ninsoarea se opri, dar vântul se înteţi. La prânz, era la fel de tare 
ca noaptea trecută. Îmi luai la revedere de la toţi, mai puţin de la 
sora Craig, foarte ocupată cu pacienta în comă. Fusei nevoită să-i 
fac doar un semn, la care îmi răspunse cu un zâmbet. 

Asistenta şefă mă însoţi în hol, unde îl aşteptam pe Dougal. 
Doctorul Macâlistair veni și el. 

— Așadar, pierdem cel mai vechi pacient! Oh, nu suport 
despărțirile, aşa că-ţi voi ura noroc și multă sănătate. 

Ne strânserăm mâinile. 

— Doctore, nu știu cum să vă mulțumesc tuturor pentru tot 
ce-aţi făcut pentru mine. 

— Draga mea, nu ne-am făcu decât meseria. După cum știi prea 
bine, nu e satisfacţie mai mare în profesia noastră decât să vezi un 
pacient adus aici într-o stare foarte proastă, plecând pe propriile 
picioare, cu obrajii rumeni și o nerăbdare sănătoasă de a se 
întoarce la muncă. Trebuie să-ţi mărturisesc un lucru: dacă nu 
mi-aş fi dat deja consimțământul înainte de înrăutățirea vremii, aș 
fi ales altă zi în care să-ţi dau voie să pleci. Dar, dacă e nevoie, îţi 
găsim un loc în care să te cazăm încă o noapte sau două. Oricum, 
vei merge cu mașina profesorului în care e cald și, pentru că s-a 
hotărât să te ducă până la Londra, vei fi în siguranță. 

— Dar profesorul Grant nu mă duce la Londra, va rămâne în 
Glasgow! exclamai, uitându-mă de la unul la altul. 

Amândoi clătinară din cap. Doctorul spuse: 

— Am vorbit cu el acum o oră. Mi-a repetat ce-mi spusese mai de 
mult: că vrea să te vadă ajunsă în siguranță la St. Martha. 

— Dar mie de ce nu mi-a spus? întrebai, supărată. 

Sora rămase tăcută, iar doctorul sugeră că poate a uitat. 

— Sau, poate că, fiind un bărbat care preferă să lase acţiunile să 
vorbească pentru el, n-a crezut că e necesar să facă această 
comunicare. Nu spun că a greșit dar, având soţie și copii, știu că 
femeile pline de spirit preferă să fie consultate în privinţa lucrurilor 
care le privesc. Nu sunteţi de acord, soră... 

Se întrerupse, pentru că Gordon apăruse în fugă, strigând: 

— Vă caută sergentul Gordon, doctore! 

Doctorul dispăru. După puţin timp, pe culoarele spitalului 
răsună un clopot. În mintea mea începuse să răsune un clopotel de 
alarmă. 

Gordon strigă din nou: 

— Domnișoară Wade, vă caută profesorul Grant la telefon. În 
cabina a doua. 

Alergai spre cabină, știind ce urma să aud, înainte de a ridica 
receptorul. 

— Da, ştiu, trebuie să plecaţi într-o operaţiune de salvare. 

Era uimit: 

— Ştii deja? 

— Am ghicit după semne și simptome, răspunsei, mirându-mă să 
constat că vocea-mi suna normal, mai ales pentru că nu așa mă 
simțeam. Sunt mulți implicaţi? 

— Optsprezece. 

— S-au pierdut cu toţii? 

— Sper că nu, dar e o posibilitate. Au plecat douăzeci, dar doi au 
reușit să ajungă jos să ceară ajutor. Şeful lor e sus și e rănit, au 
pierdut legătura cu restul și le e teamă că au probleme. Charlie a 
primit un telefon de la poliţie și m-a anunţat și pe mine. Trebuie să 
mă duc, chiar dacă asta înseamnă că nu pot să te mai conduc. 
Studenţii trebuie salvaţi înainte ca vremea să se facă şi mai rea. 
N-am cuvinte și nici timp să-ţi spun cât de rău îmi pare să-ţi fac asta, 
dar nu pot să pretind că am altă posibilitate. Sunt în echipa lui 
Charlie și trebuie să mă duc. Imi pare rău. 

Eram foarte, foarte întricoșată. 

— Nu e vina ta. Inteleg, desigur... 

— Elizabeth, lasă-mă să vorbesc. Ar fi trebuit să fi plecat deja. 
Ascultă-mă. Davie MacDonald te va duce la Glasgow, împreună cu 
o turistă care a stat în hotelul lui. E o femeie de treabă, care va avea 
grijă de tine... 

Ascultam, fără să înțeleg nimic. Când termină, spusei: 

— Mulţumesc, Dougal, e foarte frumos din partea ta. Imi pare 
rău și mie... cuvintele îmi păreau prea seci. Niciodată nu ţi-am 
mulțumit cu adevărat. Ai grijă de tine. Mult noroc! 

— Şi ţie. O să vin în curând în Anglia, poate ne vom mai vedea. 
Sper să fie așa. Mult noroc și drum bun, spuse el, apoi închise 
telefonul. 

Sora Kilsyth aștepta răbdătoare. 

— Ţi-ai pierdut însoţitorul? 

— Mi-a găsit pe altcineva... murmurai, fără să mă obosesc să 
explic. 

Nu-mi era clar când mă hotărâsem, dar eram foarte sigură că n-am 
nici eu de ales, cum nu avea nici Dougal. Trebuia să rămân. 

— Soră, vreau să rămân și să vă ajut. 

Mă privi în ochi, fără surprindere. 

— Da? Vorbeşte cu doctorul. 

ÎL așteptai pe doctor lângă birou. 

— Vă aşteptaţi să aveţi optsprezece posibile cazuri de urgenţă? 

— Da, răspunse el cu gravitate. 

— Nu v-ar prinde bine o mână de ajutor? Chiar într-un spital 
mare ca St. Martha, atât de multe urgente erau o problemă. Cum vă 
veţi descurca? 

Ochii lui zâmbeau. 

— O vindeci, iar ea începe să-ţi conducă spitalul! Ce-am făcut, 
soră? Am mai avut probleme, iarna trecută au fost treizeci de 
urgente, dar ne-am descurcat, toată lumea făcea ture duble... 

Eram disperată. 

— Nu aveţi nevoie de ajutor? 

— N-am spus una ca asta, dar trebuie s-o întreb pe asistenta șefă. 
Vrei s-o întreb acum? 

— Aţi vrea? Oh, am uitat de Davie MacDonald... 

Le explicai ce aranjamente făcuse Dougal pentru mine, 
adăugând că vreau să le anulez. 

— Vrei chiar atât de mult să rămâi? mă întrebă doctorul, 
privindu-mă pe sub sprâncene. Da, văd că ești hotărâtă. În acest 
caz, te voi linişti, spunându-ţi că ultimul lucru pe care-l vreau e să 
te văd plecând pe această vreme, mai ales atât de îngrijorată. Voi 
vorbi cu Davie pentru tine și apoi cu soţia mea. Va fi fericită să-ţi 
ofere ospitalitatea casei noastre, pentru că nu te putem ţine aici 
dacă avem atâtea cazuri urgente. Uite, a sosit Davie. Nu ieși în frig, 
mă duc să-i explic eu. 

— Vă mulţumesc mult, doctore, foarte mult. 

— Nu-i nici o problemă, dar trebuie să te avertizez, ca medic, că 
n-ai voie să lucrezi prea mult! 

Ningea din nou, mai tare decât înainte. În cele câteva minute pe 
care doctorul le petrecu afară cu Davie MacDonald, totul devenise 
alb. Se întoarse, scuturându-se. 

— Nu mă privi atât de neliniștită. După cum știi, Davie trebuia să 
ajungă la Glasgow pentru treburile lui. I-am lăsat biletul tău de 
tren, să anuleze rezervarea. Profesorul îi ceruse deja să facă același 
lucru pentru el. Dându-și seama că vremea se strică, a vorbit încă 
de ieri cu Davie, de teamă să nu ajungă într-o astfel de situaţie. 
După ce a aflat sigur că nu poate veni cu tine, a fost de-ajuns să dea 
un alt telefon și totul era aranjat. Mie nu mi-a spus nimic... O să te 
superi din nou că nu te-a întrebat înainte? 

— Nu, vă mulțumesc. 

Sora Kilsyth mă duse în biroul ei, să mă schimb. O întrebai: 

— Cât credeţi că va dura? 

— Câteva ore, toată noaptea sau chiar mai mult. O salvare în 
grup necesită mult timp, iar acest grup e destul de mare, adăugă 
ea,privindu-și ceasul. Cred că toată echipa de salvamontiști e acum 
la secţia de poliţie. Tot echipamentul greu e ţinut acolo. 

— Au nevoie de multe lucruri? 

— Oh, da: tărgi, truse de prim-ajutor, pături, unelte, frânghii, 
lanterne, baterii... După cum spuneam, draga mea, e o operaţiune 
mare. 

— Şi o să ducă totul sus, pe Ben? 

— Da, le vor căra în spate. Numai tărgile au câte șapte kilograme 
fiecare. Pe o vreme bună, le ia trei sau patru ore să urce 
echipamentul la cabana de pe versant. Zăpada și greutăţile îi vor 
încetini. 

N-o mai auzisem vorbind atât de mult. Spusei că sper să n-o 
deranjeze întrebările mele. 

— Nu mă deranjează. Ce mai vrei să ştii? 

— Câţi salvamontiști sunt? 

— Cam douăzeci și cinci, în primele două echipe. Vor fi mai 
mulţi dacă sunt chemate și rezervele. Cred că vor fi chemate, 
pentru că trebuie să caute și în jurul cabanei, iar unii trebuie să 
stea la tabără, să aducă repede victimele jos. Ca să aduci un rănit 
de pe Ben, ai nevoie de patru ore, așa că vom avea mult de 
aşteptat. 

— Da... Presupun că în prima echipă sunt cei mai buni bărbaţi? 

— Cei mai buni căţărători, mă corectă ea. Cu toţii sunt bărbaţi 
buni. Evident, e nevoie de experienţă și pricepere ca să te urci pe 
munte pe orice vreme. Cei mai pricepuţi sunt în prima echipă. Sunt 
primii care urcă și ultimii care coboară. Dacă e necesar, urcă și 
coboară de mai multe ori. Soţul meu face parte din prima echipă, 
adăugă ea, apoi răspunse întrebării mele nerostite. Profesorul 
Grant la fel. 

Nu ştiam ce să spun. 

— Cei rătăciţi sunt găsiți întotdeauna? 

— Nu se întorc niciodată cu mâna goală. Rămân pe munte până 
sunt găsiți toți. Îi aduc jos, vii sau morţi. Până atunci, nu ne rămâne 
decât să așteptăm și să sperăm, murmură ea, părând neliniștită. Dar 
nu va fi ușor să aștepți... niciodată nu e... 

Într-adevăr, nu era ușor deloc. În acea după-amiază, care nu 
părea să se mai sfârșească, toţi, până și bolnavii, erau îngrijorați 
pentru tinerii rătăciţi. Aceștia erau studenți din vestul Angliei. Cei 
mai mulţi dintre ei veneau pentru prima oară în Highlands. Pe 
drum, liderul oficial al grupei făcuse o intoxicație și ajunsese în 
spital. Fiul lui era unul dintre cei dispăruţi. Cel care preluase 
grupul, domnul Morgan, un tânăr de douăzeci și şase de ani, era 
alpinist cu experiență, dar nu fusese niciodată în Scoţia. 

Eram în biroul asistentei şefe, cu doctorul Macâlistair și sora 
Kilsyth, bând ceai, când sună telefonul. Asistenta şefă ridică 
receptorul: 

— Da, sergent Cameron! O să-i spun, e aici. Mulţumesc. 

După ce puse jos receptoul, se întoarse spre noi: 

— Au plecat de la cabană. În curând vom afla cum stau lucrurile. 

Sora Kilsyth ceru voie s-o ajute pe asistenta de gardă să 
pregătească paturile și apoi ieși. 

Asistenta şefă aşteptă până când ușa se închise în spatele femeii: 

— Biata de ea! Va fi foarte îngrijorată până când soțul ei va 
ajunge cu bine jos, dar în nici una dintre ocazii n-am auzit-o să se 
plângă de acest lucru. 

— Andrew Kilsyth e un om bun, iar soţia lui nu l-ar schimba 
pentru nimic în lume. Pur și simplu, omul iubește muntele, 
răspunse doctorul, aruncându-mi o privire. N-ar mai fi același om 
dacă ar fi nevoit să renunţe. 

Nu mă deranja că ghicise ce simt. Mă întrebam când o făcuse. 
Poate cu mult înaintea mea. Spaima fusese cea care îmi arătase 
adevărul. Eram atât de îngrijorată pentru Dougal, că nu mă mai 
puteam gândi la altceva. Nu mă interesa nici reacţia lui când va afla 
că n-am plecat, nici reacţia lui Maury sau a șefei mele, care va vedea 
că nu ajung la St. Martha. 

Doctorul și asistenta şefă vorbeau despre domnul Morgan. Ea 
observă: 

— O să-i fie de ajutor lui Charlie să afle că grupul era condus de 
cineva cu experienţă, chiar dacă acum e rănit. Sunt sigură că n-a 
luat niște băieţi neexperimentați pe versantul nordic? întrebă 
retoric răspunzându-și singură. N-ar fi primul care face asta. 

Doctorul dădu din cap, cu o expresie mohorâtă. 

— E prea tânăr ca să conducă un grup atât de mare și, ca alpinist, 
are ambiția să încerce drumul cel mai dificil, spuse el, apoi îmi 
explică. E foarte important pentru salvamontiști să afle cât mai 
multe despre cei rătăciţi. Nu sunt destul de mulţi pentru un munte 
atât de mare, așa că trebuie să încerce să intre în pielea lor și să-și 
imagineze ce-ar face. Timpul este important și trebuie să caute în 

cât mai multe locuri înainte de căderea întunericului. Întâi caută în 
locurile spre care s-ar îndrepta ei. Dacă nu găsesc nimic, raportează 
la bază și pornesc din nou. 

— Cum raportează? Au staţii radio? 

— Da, dar reușesc destul de greu să comunice cu noi, din cauza 
interferenţelor cauzate de munte, răspunse medicul, privind pe 
fereastră, lapoviţa care luase locul zăpezii. Se va face polei pe Ben. 
Oh, bieţii copii! Habar n-au avut dimineaţă ce se va întâmpla până 
la căderea serii. Dar când s-au gândit tinerii prea mult la astfel de 
probleme? suspină el. Să sperăm că sunt îmbrăcaţi corespunzător. 

— Pot să nu fie? Sunt persoane care încearcă să urce pe Ben fără 
echipament adecvat? întrebai. 

Cei doi își aruncară priviri resemnate. 

— Draga mea, răspunse asistenta şefă, am avut pacienți aduși de 
urgenţă care încercaseră să facă alpinism fără bocanci de escaladă 
și cu haine potrivite pentru o plimbare lejeră. Veniseră în vacanță 
şi credeau că Ben nu e decât un deal mai înalt... 

— Chiar dacă ţi se pare incredibil, spuse și medicul, au urcat și 
fără busolă sau măcar o lanternă. Pe un astfel de munte, aceste 
două obiecte pot însemna deosebirea dintre viață și moarte. Ştii 
care e cel mai mare pericol pentru un alpinist, cum spune Charlie 
Urquhart? Propria lipsă de experienţă. 

— Încep să înţeleg, murmurai, dar, pentru că voiam să mă 
liniştesc, întrebai: salvamontiștii se rătăcesc vreodată? 

Se priviră din nou. Doctorul rămase pe gânduri înainte să-mi 
răspundă: 

— Nu sunt iresponsabili, draga mea. Sunt cu toţii experimentați, 
cunosc bine muntele şi toate riscurile. Pentru că sunt căsătoriţi, 
cea mai mare parte dintre ei au și responsabilităţi personale, pe 
lângă cele profesionale. Cu toate că au profesii diferite, lucrează 
foarte bine ca o echipă condusă de Charlie. 

Nu-mi răspunsese la întrebare și știam foarte bine toţi trei acest 
lucru. 

— Ce fel de profesii au? 

— A... doctori — mai e unul pe lângă Dougal Grant — artizani, 
funcţionari, mecanici, pescari... nu-mi mai aduc aminte... 

Înţelesesem că voia să mă cruţe, dar n-avea rost, așa că întrebai 
direct: 

— Am auzit de salvamontiști care au murit la datorie. S-a 
întâmplat și aici? 

— Din când în când, răspunse doctorul, încetând să-mi mai evite 
privirea. Am cunoscut mai mulţi localnici care și-au pierdut viața 
încercând să-l salveze pe un necunoscut. Dar asta nu i-a oprit 
niciodată. Toată echipa e formată din voluntari. 

Îmi adusei aminte de impresia mea că Gairlie trăieşte în alt 
secol. Avusesem dreptate, dar în acest secol lumea era dispusă să-și 
dea viaţa pentru un seamăn. 

Nimeni nu mă întrebase: „De ce și-ar risca oamenii noștri viaţa 
pentru nesăbuiţii tăi englezi?" . Cu toţii spuneau: „Bicţii băieţi, 
trebuie aduși jos în siguranță! 

În această lungă după-amiază, învăţai foarte multe despre 
locuitorii din ţinuturile muntoase ale Scoției și despre dragoste. 
Învăţai foarte multe despre mine. Era o după-amiază importantă 
pentru mine, după-amiaza în care m-am maturizat. 


Capitolul 13 


Telefonul din holul familiei MacAlistair sună din nou, iar 
doamna Macălistair plecă să răspundă, lăsându-mă lângă focul din 
salon. Aici petrecuserăm ultimele două ore și luaserăm masa pe 
tăvi. Eram singure în casă, pentru că băieţii familiei plecaseră la 
școală. Soția doctorului îmi povestise că după plecarea lor se simţea 
întotdeauna foarte singură, așa că se bucura de compania mea. 

— De obicei, Hamish e foarte bun cu mine și vine acasă de câte 
ori poate, dar cum să mă aştept acum să-și părăsească iubitul spital, 
chiar și pentru cinci minute? Vrei să bei o cafea sau o ciocolată 
caldă? mă întrebase ea. 

Era o femeie înaltă, frumoasă și veselă care, fiind chiar mai 
extravertită decât soţul ei, rareori se oprea din vorbit. Spunea că și 
copiii familiei vorbesc mult, deoarece aflaseră că dacă vor să apuce 
să spună câteva cuvinte, trebuie să-și oprească părinţii. 

— Când familia e împreună, poti să te aștepți la timpane sparte. 

În casa lor nu mă simţeam o străină și nici un oaspete foarte 
onorat. Simțeam că se bucură de compania mea și nici nu era 
deranjată că săream ca o pisică speriată de fiecare dată când suna 
telefonul. 

— Măcar dacă te-ar lăsa să faci ceaiul, cineva trebuie să se ocupe 
și de asta și, fiind antrenată, știi mai bine când e cazul. 

De acestă dată, la telefon era încă una dintre soțiile îngrijorate 
care nu voia să deranjeze dând telefon la postul de poliție. 

— Helen Innes. Soţul ei face parte din a doua echipă... O, din 
nou! 

Lipsi câteva minute şi, când se întoarse, părea foarte 
supărată: 

— Unele femei nu învaţă niciodată! Ştii ce am fost întrebată? 
Dacă noi două vrem să ne alăturăm petrecerii pe care o dă Maury 
Valentine, împreună cu niște prieteni englezi pe care i-a descoperit 
la hotel. A auzit că ești încă aici și crede că această petrecere ne va 
face bine tuturor. Tocmai în această seară! În care toată lumea e 
neliniștită! Ce creatură insensibilă! Hamish spune că nu e vina ei c-a 
avut părinţi nesăbuiţi care n-au educat-o cum trebuie și au 
încredinţat-o unui bărbat destul de mare ca să-i fie tată, dar nu 
mi-am făcut niciodată timp pentru ea. Sunt sigură că mă vei ierta 
c-am refuzat invitaţia în numele amândurora, fără să te consult mai 
întâi. 

Mi s-a părut că aud vocea soțului ei în ultima remarcă și mă 
întrebai cât de multe i-a spus despre mine. 

— Vă mulțumesc foarte mult. O petrecere! Nu înţeleg. .. E antidotul 
ei pentru neliniște? Voia să ajungă la o altă petrecere la Glasgow, 
s-ar putea să fi renunţat datorită acestei acţiuni de salvare. 

— Maury Valentine să lase ceva să intervină între ea și pretioasa 
ei viaţă socială? Vorbim despre aceeași femeie? Căutarea acelor 
băieţi n-o neliniștește în nici un fel! N-o deranjează decât, citez: 
„plictiseala de moarte pe care o creează lipsa vieţii sociale din acest 
Oraș,. 

— A spus așa ceva? Dar e foarte îndrăgostită de Dougal Grant! 
Trebuie să-și dea seama cât de periculos e ce face acum! 

— Nu e îndrăgostită decât de propria persoană. Nu cred că i-a 
stricat nimeni planurile, nu e tipul care să facă un sacrificiu! Am 
vorbit puţin cu ea: n-am răbdarea soțului meu și nici nu sunt 
forţată, ca Dougal Grant, să mă port frumos cu ea, pentru c-a salvat 
viaţa surorii mele gemene. O, dar a profitat din plin de această 
datorie! Cred că Dougal va fi ușurat când intriganta se va muta în 
casa cea nouă, pe care a cumpărat-o în Inverness. Cred c-ai auzit că 
se mută, nu? 

— Da, murmurai, dar nu știam că se mută din localitate. 

— Eşti surprinsă? Desigur, pentru că ai fost în spital, nu știi cât 
de mult a fost plecată. Cred că e vorba despre atracţia faţă de un 
regizor care a lucrat cu soţul ei. Acesta e în Inverness, pregătind 
niște filmări. Se știe deja în Gairlie că a pus ochii pe el, zâmbi ea. 

— Îmi pare rău, dar nu mai înţeleg nimic, spusei. 

— De ce, Elizabeth? 

Îi povestii tot ce-mi dăduse de înţeles Maury. 

— Fiind străină, ai crezut tot ce-ţi spunea? Oh, Elizabeth, ai fost 
naivă! N-ai mai întâlnit femei posesive la Londra? Nu-ţi dai seama 
că, încercând să scape de tine, de fapt îţi făcea un mare 
compliment? 

— Nu e doar asta, era tot timpul în jurul casei lui Dougal, parcă 
făcea parte din familie. 

— Cunoscându-l pe Dougal și știind că a salvat viața unui 
membru al familiei lui, te mai miră acest lucru? 

— Nu... acum nu. Dar doamna Pringle... 

— Ti-a spus că Maury vrea să pună mâna pe iubitul ei profesor? 
O, draga doamnă Pringle. Pentru ea, orice femeie încearcă să pună 
mâna pe Dougal. Numai că n-are de ce să-și facă probleme. Poate 
că profesorul se străduiește să-i facă pe plac, fiindu-i dator, dar e 
prea deștept să se lase păcălit de o creatură fără minte ca Maury 
Valentine, care se poartă că o fetiţă răsfăţată, deși a trecut de mult 
de treizeci de ani! Nu m-ar mira ca doamna Pringle să te fi acuzat și 
pe tine! 

— A, da, dar credeam că e vorba numai despre mine. Se agita 
foarte mult când era nevoită să ne lase singuri. 

Doamna Macâlistair râse: 

— Draga mea, cu tot respectul pentru farmecele tale, trebuie 
să-ţi spun că viaţa de aici e altfel. Foarte rar vei găsi aici un bărbat 
care să încerce să seducă o femeie care este oaspete în casa lui! Și 
în nici un caz acesta nu e Dougal Grant! Biata Rosie, nu e de mirare 
că a făcut o căsătorie atât de nepotrivită, ţinând cont de cât de puţin 
ştie despre bărbaţi! Chiar credea că poate fi o relaţie între profesor 
şi Maury? 

— Da, răspunsei, apoi adăugai, fără să ezit: și eu am crezut. 

Râse din nou, aprinzându-și o țigară. 

— Vrei să ştii de ce ai primit invitaţia de la ea? Maury Valentine 
crede că e o relaţie între tine şi Archie MacDonald. Viitoarea 
doamnă MacDonald trebuie cunoscută. 

— Nu se poate! 

— Ba da, draga mea, zâmbi ea. Așa că-ţi voi spune ceva ce n-ar 
trebui să-ți spun. Mi-am dat seama în prima seară când ai ajuns în 
spital. Dougal era cu tine când Maury l-a chemat la telefon. A vorbit 
din biroul lui Hamish, care a auzit ce s-a spus, cu toate că nu 
intenționa. Maury avea invitaţi şi voia să vină și el la petrecere. 
Hamish a spus că-i era teamă să nu cadă acoperișul spitalului, atât 
de supărat a fost Dougal! Ce mi-ar fi plăcut să fiu o muscă pe 
perete! își frecă ea mâinile. După aceasta, nu ne-a mirat că se mută, 
cu toate că n-a ezitat să-i ceară ajutorul profesorului... oh, 
telefonul! 

Dispăru, dar se întoarse foarte repede. 

— A fost adus primul salvat. Asistenta şefă spune că poți să te 
duci. 

— Ce bine! exclamai, sărind de pe scaun. Nu vă 
deranjează? 

— Mi-aș dori să pot veni cu tine, dar soțiile doctorilor deranjează 
personalul, iar eu sunt atât de rămasă în urmă, încât nu sunt sigură 
c-aș face bine nici ceaiul. Haide, fugi! Mult noroc! 


Studentul legat de targă era semi-conștient. Suferea din cauza 
expunerii la frig, avea o gleznă ruptă și multe zgârieturi. Alţi doi 
tineri veniseră cu el. Nu făcuseră parte din echipa de alpiniști, ei 
voiau să facă schi. Aveau în jur de douăzeci de ani, dar păreau 
mai tineri, pentru că erau speriaţi. Aveau tot felul de sfori și 
unelte de căţărat cu ei. Îmi povestiră că luasetă cu ei tot ce 
credeau că poate fi de ajutor și, împreună cu alți opt colegi care 
veniseră tot pentru schi, alergaseră să ofere ajutorul lor echipei 
de salvamontiști. 

— Un bărbat micuţ, numit Charlie. Foarte de treabă, dar 
ne-a spus că se pot descurca și n-au nevoie de ajutorul nostru 
și să așteptăm la bază. Ceilalţi sunt tot acolo, dar noi am venit 
cu John. Pare că se simte tare rău. Dar o să-și revină, nu-i așa, 
soră? 

Eram în biroul doctorului Macâlistair. Trebuia să iau notițe. Le 
dădui câte un ceai și mă așezai la birou. 

— Care e numele întreg al lui John și adresa lui? Ce vârstă are? 
Ştiţi unde locuiesc părinţii lui? Au telefon? Foarte bine. 

După ce completai fișa lui John, dădui datele asistentei șefe la 
telefon, cerând alte detalii de la băieți. 

Așteptară liniștiți până când le cerui detalii personale. 

— De ce să vă spunem? întrebă unul dintre ei, numit Tom. Doar 
nu suntem pacienţi. 

— Pentru că familiile voastre vor fi fericite să afle acest lucru. 

— Dumnezeule! Nu m-am gândit la asta! Biata mama... O să se 
dea la știri? 

— S-a dat deja, la ora șase, n-aţi văzut reporterii de la poalele 
muntelui? 

Nu mai văzuseră ce era acolo, pentru că ningea foarte 
tare. 

— Hei, cel care conduce echipa de salvamontiști pare că știe ce 
face. E priceput? 

— Numele lui e Charlie Urquhart, răspunsei. 

— Acel Charlie Urquhart? întrebară băieţii în cor. 

— Da, băieţi, răspunse doctorul MacAlistair din pragul ușii. Nu 
ştiaţi că e din Gairlie? 

— Nu, ne pare rău, doctore, se scuză Tom. N-am mai fost în 
Scoţia, cu toate că am auzit de el. Suntem din Anglia. 

— O ţară de care am auzit și noi, zâmbi doctorul. Prietenul 
vostru e în salon acum. Se va bucura să vadă feţe cunoscute, așa că 
puteți să staţi un pic la el, dacă promiteţi că veți fi liniștiți. Altfel, vă 
dau afară. Aţi înţeles? 

— Da, doctore, spuse cel de-al doilea. Ce este această expunere 
la frig despre care vorbește toată lumea? 

— Este vorba despre răcirea suprafeței corpului, ducând la 
scăderea progresivă a temperaturii corpului. Dacă nu e oprită 
această scădere a temperaturii, se ajunge la deces. 

— Se poate întâmpla oricui? întrebă băiatul, speriat. 

— Oricui e expus la frig, vânt puternic sau oboseală, sau o 
combinaţie a acestor trei elemente. Spuneti-mi, băieţi, aţi fost din 
nou la dans seara trecută? 

— Unii dintre noi, dar numai până la miezul nopții. 

Doctorul dădu din cap, apoi îi conduse la salonul colegului lor. 
Când se întoarse, se aşeză pe marginea biroului. 

— S-au culcat la miezul nopții și s-au trezit la patru și jumătate. 
Ce fel de pregătire pentru o ascensiune periculoasă e asta? 

— Chiar dacă șeful grupului e la prima experienţă de acest gen, 
n-ar trebui să ştie că somnul e vital? 


IDILĂ ÎN MUNŢI 137 


— Nu mă îndoiesc de acest lucru și sunt sigur c-a verificat dacă 
sunt în pat înainte de a se duce la culcare. Dar nu i-a văzut pe cei 
care s-au strecurat afară să se ducă la dans. Așa sunt băieţii. Un șef 
experimentat știe acest lucru și e atent. 

Sună telefonul și, după o clipă, se întoarse spre mine: 

— Sosesc încă trei: expunere la frig, zgârieturi, dar nici o rană 
vizibilă. 

Afară se întunecase deja și era foarte frig. Şoferul ambulanței 
spuse că pe munte începuse deja viscolul. Din acea clipă, frica mea 
ajunsese la culme. 

Luasem datele studenţilor și acum îi dădeam ceai unuia dintre 
răniți, care era întins pe burtă în pat. Alunecase pe spate și se 
simţise de parcă parcusese întregul munte. 

— Bărbaţii care m-au văzut alunecând au spus că am alunecat 
cam cincisprezece metri, spuse el, încercând să-și întoarcă încet 
capul să mă poată vedea. M-a durut foarte tare până când mi-au 
făcut injecţia. M-am rănit rău? 

Pielea de pe spatele lui era sfâșiată în întregime. 

— Destul de mult, dar te vei face bine. Mai bea niște ceai. 

— Mulţumesc, chiar mi-era sete, zâmbi el. 

Avea părul blond și nu părea mai mare decât Robin, cu toate că 
avea nouăsprezece ani. 

— Sunteţi englezoaică, nu-i așa? Lucraţi de mult aici? 

— Nu de mult. 

După ce fu mutat în salon cu celălalt băiat, îl întrebai pe 
doctorul Macalistair: 

— E posibil să fi alunecat cincisprezece metri și să fi 
supravieţuit? 

— Da, e posibil. Luna trecută, un bărbat chiar a căzut de la 
această distanță și a supraviețuit, neavând decât un deget scrântit. 
În aceeaşi săptămână, altul a căzut de la doi metri și a murit... 

Furăm anunţaţi că mai sosește încă un rănit. 

Mai mulţi prieteni îngrijoraţi îl însoțeau. Charlie Urquhart 
trimisese un mesaj cerând ca doar doi dintre băieţi să rămână cu 
restul echipei de salvamontiști, așa că restul fuseseră nevoiţi să 
coboare. 

— A fost înţelept din partea lui, aprobă medicul. Charlie vrea să 
coboare de pe munte înainte de a se face întuneric, să nu se adauge 
celor rătăciţi. 

Ultimul adus era grav rănit, având fractură craniană. Delira deja, 
iar colegii lui păleau văzând cu ochii. 

Doctorul Macâlistair îi privi cu atenţie: 

— Domnișoară Wade, du-i în birou, spuse el. Haide, băieţi, 
plecaţi, o să avem grijă de prietenul vostru. 

Mă urmară mecanic, privind înapoi la fiecare pas. După ce aflai 
toate datele și le dădui câte un ceai, trebui să le spun de mai multe 
ori să se dezbrace. Erau în stare de șoc. Unul dintre ei părea ceva 
mai mare și fu primul care-și reveni: 

— Soră, mi-am adus aminte, părinţii lui George Tucker nu sunt 
acasă în acest week-end, sunt plecaţi într-o vizită în Cornwal. 

Era vorba despre băiatul grav rănit. 

— Cât de rău e? mă întrebă băiatul. 

— Sinceră să fiu, nu ştiu. Doctorul Macâlistair o să vină curând, 
puteţi să-l întrebaţi. O să vă spună. 

— Nu se va supăra? Ştii cum sunt doctorii. 

— Acesta e altfel. 

Dusei datele aflate în biroul asistentei șefe, care stătea de vorbă 
cu secretara primăriei. Aceasta o asigura că sunt deja aranjate 
cazările pentru părinţii îngrijoraţi. 

Toată lumea era foarte ocupată, iar surorile alergau de la un 
salon la altul. Când o întâlnii pe sora Craig pe culoar, îl văzurăm pe 
sergentul Cameron care făcea semne, arătând două degete. 

— Nu mai știu, Elizabeth, câți s-au făcut? mă întrebă Craig. 

— Sapte au ajuns deja, urmează unsprezece. 

— De-ar da Domnul, şopti ea, grăbindu-se spre salonul ei. 

Făcui ceai proaspăt pentru cei care așteptau și ceva de 
mâncare și, împreună cu doctorul, intrarăm în birou. Băieţii 
stăteau pe jos. 

— Cum se simte George, doctore, întrebă Nicholas Hawkins, cel 
mai mare dintre ei. 

— Doarme, veni răspunsul. Dar, dacă nu se simte mult mai bine, 
cel puţin nu se simte mai rău. Am vești proaspete pentru voi. Mai 
sosesc șase și unul dintre ei e domnul Morgan, șeful grupului. 

Săriră cu toţii în picioare. 

— Cum se simt? 

— Întrebaţi-mă după ce-i văd. Între timp, mâncaţi ceva. 

Întorcându-se să plece, îmi făcu un semn să ies cu el. 

— E de-ajuns ce ai făcut pentru azi. E timpul să te duci la culcare. 

— Doctore, vă rog! Nu sunt obosită. 

— Nu ești o bună mincinoasă. Ah, uite, au ajuns. După ce văd 
despre ce e vorba, mai vorbim. 

Domnul Morgan era inconștient din cauza expunerii la frig, era 
lovit la cap, dar nu foarte grav și avea un picior fracturat. 

Băiatul şefului oficial al grupului era printre cei aduși. Nu se 
simțea foarte rău, având doar glezna luxată. Vocea îi era răgușită, 
dar nu se putea opri din vorbit. 

— Dă-i nişte ceai călduţ, domnişoară Wade, îmi spuse una dintre 
asistente şi lasă-l să vorbească. Se va simţi mai bine. 

Îmi adusei aminte cât de mult vorbisem și eu. Nu eram sigură ce 
mă durea mai mult: amintirea blândeţii lui Dougal de atunci, sau 
propria orbire. Apoi mă gândii la pericolul în care se afla acum și 
nu mai fusei în stare să mai gândesc de frică. 

Printre înghiţituri de ceai, băiatul îmi spuse că are optsprezece 
ani și că face alpinism de trei ani. 

— Anul trecut am fost cu Bill Morgan, e foarte bun. Ce nenoroc 
de dimineaţă, că a alunecat. Ne-a spus să stăm împreună și voiam 

să-l ascultăm, dar lumea se făcuse deodată foarte albă. Nu vedeam 
nimic. Nu glumesc, soră, nu vedeam nici la un pas în faţa mea. 
M-am oprit pentru o clipă și nu-l mai vedeam decât pe cel legat 
de mine. Apoi... a alunecat. Am simţit că frâghia mă trage, dar 
s-a desfăcut. L-am văzut pe John lângă o stâncă, dar n-am reușit 
să-l urnesc. Am stat cu el până când a început să ningă din nou. 
M-am gândit că mai bine mă duc să chem ajutor. Am lăsat un 
semn lângă el, m-am desfăcut din frânghie. Dar am căzut... făcu 
o mică pauză pentru respiraţie. L-au găsit? ÎI cheamă John 
French. Am încercat să întreb de el când m-au adus, dar nu mai 
aveam voce. 

— A fost adus primul. Se simte bine. 

— Ce bine. Bietul tata, suspină băiatul. Ce nenoroc! Dar n-a fost 
nici vina lui Bill Morgan. El cum se simte? 

— Îşi revine. Mai bea niște ceai. 

— Mulţumesc, îmi face bine la gât. Mă doare foarte tare, adăugă 
el, zâmbind cu tristeţe. Am strigat ore întregi. Nu puteam să mă 
mișc din cauza piciorului. Mi-am distrus lanterna în cădere și mi-am 
pierdut și fluierul. Am stat pe jos și am strigat până când n-am mai 
avut voce. N-am mai putut să scot nici un sunet când i-am auzit pe 
salvamontiști și le-am văzut lanternele. N-am putut să le fac nici un 
semn. A fost cea mai grea clipă. Am crezut că voi fi lăsat să mor. Mă 
rugam din toată inima. Am crezut că pleacă, dar s-au întors. A vrut 
să le spun despre John, dar nu mai aveam voce. I-am auzit că au 
găsit o mănușă. Nu era a mea, dar s-au întors să caute în jurul ei și 
m-au găsit... Câţi mai sunt de găsit, soră? 

Aceeași întrebare o puneau cu toţii când își reveneau. 

Bolnavii mai vechi erau mutaţi, pentru a face loc noilor veniti. 
Afară vântul urla furios și valurile lacului se auzeau ca nişte 
tunete. 

— Ar putea fi și mai rău, spuse doctorul Maclistair, care se 
așezase lângă mine pe un scaun, pe culoarul ceva mai liniștit. Nu e 

ceaţă, care e cel mai mare pericol. Acest lucru îi oprește și pe cei 
mai bine antrenați, adăugă el, privindu-mă. De aceea, Dougal Grant 
a trebuit să aștepte în acea noapte când te-a salvat. Dacă n-ar fi fost 
ceața, ar fi urcat deluşorul acela cu tine în spate. Cred că ţi-ai dat 
seamă că, dacă n-ar fi fost cu tine în acea noapte, n-ai fi avut nici o 
şansă? 

— Mi-am dat seama... adică nu. Ştiam că-i datorez foarte multe, 
dar nu şi viaţa mea. Așa e? 

Aprobă cu un semn din cap, ridicându-se și privind pe fereastră. 

— E o poziţie foarte dificilă pentru un bărbat... 

— Diticilă pentru că mi-a salvat viața? 

— Da. Pentru că aceasta e cea mai mare datorie pe care o poate 
avea o femeie faţă de un bărbat, această povară trebuie să fi cântărit 
foarte mult... Din câte ştiu, nu s-a referit niciodată la acest lucru, 
dar experiența lui medicală i-a spus, cu siguranţă, care e adevărul. 

— Dacă mi-aş fi dat seama mai devreme! 

— Sper că vei ierta un doctor bătrân, care are o fiică de vârsta ta, 
că-ți vorbește ca un părinte. Cred că a fost un lucru bun că ai fost 
nevoită să stai. Recunoștința poate foarte bine să forţeze mâna unui 
primitor generos la fel cum poate lega mâinile unui donator 
generos. Desigur că există bărbOaţi care ar profita da recunoştinţa 
unei femei. Dar nu l-aş pune niciodată pe Dougal Grant în această 
categorie. A, telefonul! strigă el, alergând spre birou. 

Când se întoarse, arăta ușurat. 

— Veşti bune! 

Sării de pe scaun. 

— Au fost găsiţi toţi? 

— Da, sunt la cabană. Toţi au degerături și suferă din cauza 
frigului, dar nu sunt alte răni mai grave. În câteva clipe, se va da 
semnalul de coborâre și toţi salvamontiștii de pe munte vor începe 
să coboare. 

Ușurarea mă copleșise. 

— Dar cum vor auzi semnalele pe acest vânt? 

— N-au doar semnale auditive, au și rachete de semnalizare. Oh, 
cât de ușurat sunt că băieții sunt în siguranță. Ar putea fi băieţii mei. 
Părinţii care vor sosi mâine nu vor afla vești prea rele. 

Se așeză pe scaun, suspinând. 

— O să treacă destul de mult până vor ajunge cu toţii jos. Nu te 
voi lăsa să-i aștepți, ești prea obosită. 

— Dar nu vreau să plec! 

Mă privi cu înţelegere. 

— Draga mea, înveţi repede, dar mai ai destule de învățat. 
Ascultă-mă. După ce victimele sunt aduse jos, echipa de 
salvamontiști se adună, fac rapoartele, curăţă și verifică 
echipamentele. Nu se știe când vor mai avea nevoie de ele. După 
asta, simt nevoia să ajungă din nou cu picioarele pe pământ, la 
propriu. Au nevoie de ceva timp să stea de vorbă, de ceva de băut 
și de un duș... 

— Înţeleg. 

— Spre dimineaţă, Charlie Urquhart vine în spital, să-i vadă pe 
cei salvaţi, e obiceiul lui. Așa că acum te rog să te duci la draga mea 
soţie și să-i spui că se poate aștepta să mă vadă la micul dejun. 

— O să-i spun. Mulţumesc pentru tot. Aș fi vrut să fiu mai de 
ajutor. 

— Ai făcut tot ce-ai putut, chiar mai mult decât ar fi trebuit. 

— Dacă nu m-ati fi lăsat să fiu aici, cred că m-aș fi urcat pe pereţi 
de îngrijorare. 

— M-am gândit la acest lucru, zâmbi el. Numai de două sau de 
trei ori... 


Capitolul 14 


— Vrei o ceașcă de ceai, Elizabeth? 

Deschisei un ochi. Doamna Macalistair stătea lângă pat, purtând 
o tavă pe care era ceaiul. Dormitorul lui Isobel MacAlistair era inun- 
dat de lumină. 

— Bună dimineaţa, spusei, ridicându-mă. Sunt vești bune? 

— Da, au ajuns cu toții jos în siguranţă și cu toate că băiatul cu 
fractura craniană nu se simte prea bine, ar putea fi și mai rău, după 
spusele lui Hamish. Părinţii lui sosesc cât pot de repede, împreună 
cu ceilalți părinţi. Sunt o mulţime de reporteri, te izbești de ei la tot 
pasul... Ai dormit bine? Arăţi destul de obosită. Mai bine stai în 
pat, o să-ți aduc aici micul dejun. 

— Multumesc, dar aș prefera să mă ridic, răspunsei, privind pe 
fereastră. Furtuna a încetat. 

— Da, o dată cu fluxul. 

Se indreptă spre fereastră, aruncând o privire la spitalul care se 
vedea peste drum. 

— Uite-o pe sora Kilsyth, arată de parcă ar trebui să doarmă o 
lună. Ah, uite și mașina lui Charlie, tocmai pleacă. Chiar vrei să te 
ridici, sau doar erai politicoasă? 

Ezitai, gândindu-mă că poate cuplul Macâlistair preferă să ia 
micul dejun în familie. 

— Nu sunt sigură, cum ar fi mai bine? 

— Mai bine ar fi să cobori, zâmbi ea. Ne place să avem companie 
la masă. Propun să bei ceaiul pe care ţi l-am adus ca să te trezești, 
apoi să cobori- să nu fii surprinsă dacă Hamish te trimite înapoi la 
culcare. Ah, uitasem, ai un mesaj de la el: l-a văzut pe Dougal Grant 
la spital, dar n-a avut timp să-i spună că ești aici. Mai bine dai un 
telefon la Achnagairl și explici despre ce e vorba. 

Îmi adusei aminte tot ce se întâmplase și mă cuprinse frica. 

— Oare nu s-a dus la culcare? Nu vreau să-l deranjez. Poate mai 
târziu... 

— Nu cred că se va duce la culcare înainte de seară. De obicei, 
salvamontiștii când se întorc dimineaţa fac un duș și se duc la 
serviciu. 

— Nu li se dă liber? 

— Draga mea, numai de curând au început să nu-și mai piardă 
salariile din cauza operaţiunilor de salvare. 

— Nu ştiam. 

— N-aveai de unde, dar cred că trebuie să-i dai telefon lui Dougal 
cât de repede. Ai fost oaspetele lui și ar fi nepoliticos să-l lași să afle 
de la alții că stai aici cu noi- și sunt sigură că va afla, foarte repede. 
Gairlie e un oraș mic și suntem dependenţi unii de alţii, fiind atât 
de iziolaţi. 

Ştiam că are dreptate, așa că mă hotărâi: 

— Îi dau telefon după ce mă îmbrac. 

În timp ce-mi beam ceaiul, începui să repet în gând: 

„Dougal, sunt Elizabeth. Sunt încă aici, pentru că..." 

Nu ştiam ce pot să spun. Mă îmbrăcai repede, înspăimântată de 
gândul telefonului. 

Ştiam că Davie MacDonald fusese la Glasgow, pentru că o 
auzisem pe una dintre surori că se întorsese la hotel. Pentru că 
Dougal era medic, îmi era imposibil să-i vând o poveste despre cât 

de folositoare eram la spitalul din Gairlie, care nu s-ar fi descurcat 
fără mine cu atâţia pacienţi. L-aș fi putut păcăli pe Archie, dar nu pe 
Dougal. 

Mă plimbai agitată prin cameră. Oare să-i spui adevărul? Oh, da, sigur! 

„Dougal, sunt Elizabeth. Nu puteam să plec înainte să aflu că 
ești în siguranță, pentru că, brusc, am descoperit că, dacă ţi s-ar 
întâmpla ceva, aș muri" 

Auzii soneria și încercai să văd cine era, dar nu reușii. Doamna 
MacAlistair mă strigă din bucătărie: 

— Poţi să deschizi tu? Cred că Hamish şi-a uitat din nou cheia, iar 
dacă las șunca pe foc se face scrum. 

— Sigur! 

Alergai la parter și deschisei ușa: 

— Bună dimineaţa, doc. . .rămăsei o clipă uluită. Bună, Dougal! 

Era încă în echipamentul de alpinist și părea la fel de uimit ca în 
ziua în care îl primisem la fel, pe prag, în propria casă. Totul părea 
la fel ca atunci, mai puţin expresia lui din clipa în care își dădu 
seama cine e la ușă. Mă privi, pentru o clipă, așa cum privise soarele 
în acea dimineaţă, sus pe deal. 

Apoi zâmbi cu politeţe: 

— Bună dimineaţa, Elizabeth, ce surpriză plăcută. Hamish nu mi-a 
spus că ești oaspetele lui. Ar fi trebuit să-mi dau seama că te va 
convinge să stai, cu vremea de ieri. 

— N-a fost îngrozitoare, spuse doamna Macalistair, care apăruse 
în spatele meu. Dougal, ce bine îmi pare să te văd nevătămat. Intră, 
te rog! Ce-i? Bocancii murdari? Dragul meu, cu trei băieți plus 
Hamish, podeaua e mai mult decât obișnuită cu bocanci murdari! 
Stai la micul dejun, desigur. 

Dougal intrase deja în hol. 

— Mulţumesc, Margaret, dar nu sunt potrivit pentru un oaspete 
în aceste haine. Am venit pentru că Hamish m-a rugat să-ţi spun că 
speră să ajungă acasă în douăzeci de minute, spuse el, aruncându-mi 
o privire. Pot să mă întorc când voi fi mai prezentabil? 

— Prostii! Cum să fii îmbrăcat după douăzeci de ore pe Ben? 
Cred că ești obosit și flămând și nu vreau să pleci așa din casa mea. 
Ce crezi c-ar spune Hamish? Hai, dă-ți hanoracul jos și fă-te comod. 
Ce miroase? Oh, şunca mea! exclamă, fugind spre bucătărie. 
Elizabeth, ai grijă de el pentru mine! Du-l în salon, vezi tu! îmi 
strigă. 

Ne privirăm jenaţi. Parcă eram doi străini. 

Se dezbrăcă, punând hanoracul în rucsac și cascheta pe măsuța 
de pe hol. Își trecu mâinile prin păr. 

— Din fericire, am făcut un duș la secţia de poliţie, spuse el, apoi 
își trecu degetele peste bărbia aspră, dar n-am avut ce face cu 
asta... E de-ajuns o noapte și arată așa... 

— Cred că e din cauză că e atât de închisă la culoare, observai 
zâmbind. 

În salon, mă îndreptai spre fereastră, închizând-o după ce 
aruncasem o privire cerului albastru și senin. 

— Ce dimineaţă frumoasă! spuse Dougal din spatele meu. 

Mă întorsei, iar el se retrase. 

— Da, e foarte frumos... Pare incredibil, după ziua de ieri. 

— Se întâmplă destul de des. 

— Dougal, stai jos, te rog. Cred că ești extenuat. 

— Nu chiar atât de obosit... prefer să stau în picioare, răspunse 
el, aruncând o privire în jur. Mă bucur că te-ai lăsat convinsă să stai. 
Ştii cât mai rămâi? 

— Nu încă... 

— Cred că Hamish a fost foarte ocupat ieri ca să se poată ocupa 
de aranjamentele tale. Ştii dacă Davie ţi-a anulat rezervarea? 

— Cred că da. 

Îi mulțumii pentru tot ce făcuse pentru mine și-l întrebai de ce 
nu-mi spusese că vrea să mă ducă la Londra. 

— Credeam că vei rămâne la Glasgow. 

— De ce credeai asta? 

— Nu știu, părea rezonabil, spusei cu grijă. De ce nu mi-ai spus? 

— Voiam să-ţi spun pe drum. Nu ti-am spus nimic pentru că nu 
voiam Să-ţi faci griji sau să te simţi obligată să rămâi până când te 
vei fi recuperat suficient să fii în stare să călătorești singură. 

— Şi apoi te întorceai singur? 

— Da. 

Îi zâmbii. 

— Dacă o ţii tot așa, s-ar putea să devii un călător de bază al 
căilor ferate engleze. 

— Da, poate vor da numele meu unui tren. Sper c-ai anunţat-o 
pe şefa ta? 

— Oh, Doamne, am uitat! exclamai, privind la ceas. Cred că deja 
se așteaptă să ajung! 

— Nu pentru încă o oră, i-am spus că vom lua mai întâi masa. 

— Ce bine! Am timp s-o anunţ. 

— Nu-ţi face griji, din moment ce ai rămas la recomandarea 
doctorului. 

Plecai privirea, zărindu-i mâna stângă. 

— Cum ţi-ai făcut aceste tăieturi și zgârieturi? 

— Din neglijență, mi-am pierdut o mănușă. 

— Era a ta! 

— Ce vrei să spui? 

Îi explicai, apoi adăugai: 

— Chiar dacă nu era a lui, n-a fost un noroc grozav că a ajuns 
acolo? 

Nu-mi răspunse imediat, ci mă privi în tăcere câteva clipe. Apoi 
mă întrebă, cu un calm forțat: 

— Elizabeth, ai lucrat în spital aseară? 

— Nu se numește lucrat ce-am făcut eu, doar am dat o mână de 
ajutor. 

— Da, până la ce oră? 

— Nu sunt sigură, răspunsei, speriată de expresia lui. Nu foarte 
târziu. 

Se încruntă, iar ochii lui păreau mai întunecaţi. 

— Băiatul șefului echipei, despre care mi-ai povestit, nu a 
coborât în grupul de şase? 

— Ba da. 

— Din câte îmi amintesc, era unsprezece înainte de a fi trimiși de 
la bază, aşa cum e notat în datele lui Charlie. E clar că încă lucrai 
când au sosit. 

— Dougal, ţi-am mai spus că nu lucram! 

Continuă, fără să ţină cont de întreruperea mea: 

— Frai tot acolo când s-a dat semnalul de încheiere a 
operaţiunii? 

— Numai atunci, m-au dat imediat afară! 

— Dumnezeule! Speram și eu! Nu mă miră că ești atât de albă și 
arăţi atât de obosită! Și eu care-l felicităm pe Macalistair că te-a 
convins să rămâi! Cred că n-a fost în toate minţile! 

În ciuda a ce aflasem și din scrisoarea lui Joe şi de la doamna 
Macălistair, eram uluită. Controlul lui păruse atât de absolut! 

— Dougal, nu înţelegi... 

— A, da? Nu înţeleg? strigă el, furios. Cum vrei să înțeleg un 
medic cu experienţă care îi dă voie unei fete, abia ridicată din patul 
de spital după o boală foarte gravă să ia parte la ceva atât de 
obositor? Nu pot să înțeleg! Dacă ar fi fost cineva cu tine care să te 
apere, nu cred că ar mai fi avut cineva curajul să sugereze să-i ajuţi! 

— Dougal, dar n-a sugerat nimeni, eu m-am oferit. 

— Asta pot să cred! Cunosc prea bine felul tău fără minte de a 
sări în ajutorul altora, fără să te gândești la tine! Dar nu contează! 
Ceea ce contează e că nu erai destul de puternică să fii lăsată să 
lucrezi. Se vede foarte bine! Să profite de tine e ceva de neiertat și 
o să-i spun asta lui Hamish Macalistai cu prima ocazie! 

— Dougal, pentru numele lui Dumnezeu, calmează-te! exclamai, 
sărind de pe fotoliu. Doamna Macâlistair se va întoarce imediat, 
lasă-mă să-ți explic! Ai înţeles greșit, nimeni n-a profitat de mine, 
dacă arăt atât de epuizată nu e din cauza muncii... 


IDILĂ ÎN MUNŢI 149 


— Dar ce crezi că sunt? Un student incapabil să-mi dau seama 
despre ce e vorba? Crezi că nu știu ce boală ai avut și că te luptai 
pentru viaţa ta și pentru fiecare respiraţie, în timp ce eu te priveam, 
neajutorat și înnebunit? 

Nu mai plânsesem în prezenţa cuiva de la moartea bunicului 
meu. Acum, în faţa lui, lacrimile începură să-mi curgă pe obraz, 
nestăpânite. Mă aruncai pe fotoliu, plângând cu faţa în mâini. 

— Nu, Elizabeth, nu! N-ar fi trebuit să-ţi vorbesc aşa- dar nu 
credeam că te voi face să suferi, spuse el cu voce schimbată. Dar 
nu-ți ascunde lacrimile de mine. Vino. 

Mă ridică în braţe, mângâindu-mi părul, în timp ce plângeam pe 
umărul lui. 

— Iartă-mă că mi-am pierdut calmul, dar știi că nu e vina ta... 
Nu mă pot ierta că te-am supărat atât de tare! Dar totul va fi bine, 
va fi cum vrei tu, nu mai plânge, îmi șopti la ureche. 

Ştiam că are dreptate, dar nu mă puteam opri din plâns. 
Blândeţea lui scosese la iveală lacrimi neplânse de ani întregi. Mă 
strânse mai tare. 

— Calmează-te, draga mea, murmură vocea lui blândă. Eşti prea 
obosită pentru o astfel de criză. Dacă nu te calmezi, riști să ajungi 
din nou la spital. Mă auzi? 

— Da... suspinai, iartă-mă. 

Respiră adânc și, pentru că buzele îi erau aproape de urechea 
mea, auzii șoapta blândă: 

— Iubita mea, nu-mi spune asta, după ce ţi-am făcut. 

Mă oprii din plâns la fel de neașteptat cum începusem. Încă 
suspinam, dar nu mă deranja acest lucru, după cum nu mă deranja 
nici gândul la modul în care arăta fața mea după plâns. Ridicai 
privirea spre el: 

— Dougal, chiar sunt? 

Arăta mai bătrân şi obosit, iar ochii lui erau întunecaţi. 

— N-ar fi trebuit să spun asta, pentru că n-are rost, zâmbi el trist. 
Pune-o pe seama oboselii, ca și izbucnirea de mai devreme. 

— Eşti sigur de ce ai spus? 

Dădu din cap. 

Pentru o clipă, eram prea fericită să mai pot vorbi. Mă relaxai în 
braţele lui. 

— Mulţumesc, zâmbii, privindu-l cu drag. 

— Elizabeth, de ce îmi multumesti? 

— Dougal, dragul meu Dougal, îmi dau seama că ești epuizat și 
te mai necăjesc și eu... 

— Nu trebuie să spui asta... 

li pusei două degete pe buze, oprindu-l. 

— Ştiu că nu erai aici ieri, ca să știi că am trecut prin iad pentru 
tine... De ce crezi c-am plâns? Ce crezi că fac în brațele tale? 

Expresia de pe figura lui, când înţelese ce voiam să spun, 
aproape mă făcu să izbucnesc din nou în plâns. 

— Așa e, spusei, ca și cum mi-ar fi răspuns. De aceea n-am putut 
să plec. Nimeni nu m-a convins. Am refuzat să plec pentru că nu 
puteam să te părăsesc. Nu e vorba despre tot ce-ai făcut pentru 
mine, ca să nu vorbesc despre faptul că mi-ai salvat viaţa. Oricum, 
n-am aflat decât ieri, când mi-a spus doctorul MacAlistair. Da, 
recunosc că era târziu, dar l-am bătut la cap să mă lase să stau și știa 
că risc să mă îmbolnăvesc din nou. 

Clătină din cap, privindu-mă cu uimire: 

— Erai atât de îngrijorată pentru mine? 

— Moartă de frică... Eram rușinată că sunt îngrijorată doar 
pentru tine, că sunt egoistă, dar asta nu mă împiedica să-mi spun 
de fiecare dată când ajungeau jos cei salvaţi: „Mulţumesc, Doamne, 
o să coboare mai repede aici, la mine." Nu doream decât să fii 
înapoi într-o singură bucată. Nu știu dacă mă înţelegi. 

— Da, înţeleg, cum crezi că m-am simţit când te luptai pentru 
viața ta? răspunse el, privindu-mă în ochi. Cu toate că te credeam, 
dacă nu îndrăgostită, cel puţin pe punctul de a te îndrăgosti de 
Archie MacDonald. 

— N-am fost. Poate că mi-a plăcut, dar acum mi-a trecut. Nu știi 
că a plecat la Washington? 

— Nu, s-ar putea să fi auzit ceva de la Davie, dar credeam că va 
rămâne aici cu tine. 

— A zburat spre America în ziua în care i-ai dus pe copii la Londra. 

— În acest caz, de ce erai atât de nerăbdătoare să pleci? 

— Din diverse motive, răspunsei, întrebându-mă dacă să-i spun 
de Maury, dar renunțând. Cele mai importante erau două: aveam 
impresia că te-ai săturat de mine și nici un voiam să adaug alte 
datorii la lista deja prea lungă. 

— Nu ţi-ai dat seama că voiam să fac orice pentru tine? Oh, draga 
mea, am fost orbi amândoi! 

— Știu. Abia ieri mi-am dat seama că te iubeam și încă de ceva 
timp. Nu voiam să iubesc, pentru că dragostea doare. Ieri am aflat 
că nu poți fugi din calea ei și că, dacă a aș fi putut, n-aș fi vrut. 

Mă privi zâmbind, strângându-mă în brațe. 

— Chiar credeai că m-am săturat de tine? Gândul că vei pleca mă 
făcea să înnebunesc. De ce crezi că voiam să te duc la Londra? 

— Nu mi-am dat seama. 

Părea că o galaxie de sori răsărea pentru noi amândoi. 

— Ştii, când eram la bază am auzit mașina lui Davie trecând. 
Gândul c-ai plecat mă obseda, încât nu mă puteam gândi la altceva. 
Când am descoperit că mi-am pierdut mănușa, am fost forțat să mă 
concentrez. Lipsa de concentrare e foarte periculoasă pentru un 
alpinist. A fost atât de obositor! Când am coborât, mă simțeam 
bătrân-— iar când mi-ai deschis ușa, cu sau fără Archie MacDonald, a 
trebuit să-mi folosesc tot controlul ca să nu te iau în braţe... Când 
am intrat, n-am avut curaj să te ating. Dar văzându-te că arăţi atât 
de fragilă, obosită și îngerește de frumoasă, cu toate că nu sunt 
violent și Hamish e mult mai mare decât mine, l-aș fi lovit dacă-mi 
ieşea în cale. 

— Mi-am dat și eu seama. 

Mă sărută cu pasiune, o dată şi încă o dată, neputând să se 
oprească. Brusc, ridică privirea spre mine. 

— Iubita mea, murmură îngrijorat, am uitat de barba asta 
nesuferită! Cred că n-a mai rămas nici un milimetru de piele 
neatinsă pe faţa ta... De ce nu mi-ai spus să mă opresc? 

— Pentru că nu voiam să te oprești. Îmi place barba ta, chiar dacă zgârie. 

— Da? râse el. Măcar știi la ce să te aştepţi în fiecare dimineaţă, 
după ce ne vom căsători. Asta, desigur, dacă vrei să fii soția mea. 
Vrei, iubito? 

— Desigur, iubitule. 

Suspină mulțumit. 

— Asta e bine, pentru că m-ai cucerit în clipa în care te-am zărit 
prima oară în holul casei mele, cu toate că de atunci dragostea mea 
a crescut în fiecare zi, şopti el, sărutându-mă din nou. Acum pot în 
sfârșit să am grijă de tine așa cum mi-am dorit. Nu te voi lăsa să mă 
părăsești niciodată. Nu te va deranja că ne vom întoarce în Anglia 
după căsătorie? 

— Deloc, cu toate că n-am nici o idee ce voi face până atunci și 
nici ce va spune șefa mea. 

— O să-i explic eu... desigur, dacă mă lași... 

— Cu mare plăcere! 

— Pot să mă ocup și de restul detaliilor? 

— Desigur. 

Zâmbi ca Johnnie: 

— Desigur, când ne vom căsători vei continua să-mi implinești 
fiecare dorinţă cu această docilitate încântătoare, nu-i așa? 

— Cum altfel? Doar mă știi, iubitule, sunt cea mai docilă femeie. 

— Am observat la două minute după ce te-am întâlnit. Desigur, 
numai o fată neajutorată ar fi decis să-i conducă pe acei copii de la 
Glasgow într-o mașină necunoscută, pe un drum străin, spre casa 
unui bărbat total necunoscut. Cât ești de docilă am văzut și când 
Johnnie a avut acel accident, iar eu am spus ceva nepotrivit, așa 
cum mi s-a întâmplat destul de des. Nu că n-ai fi fost politeţea în 
persoană: „Da, profesore!", „Cum să nu, Dougal", dar era acea 
expresie din ochii tăi încântători care îmi arăta atât de clar ce 
gânduri senine treceau prin mintea ta într-adevăr docilă. 

— Chiar așa? 

— Da. De fiecare dată când spuneam ceva nepotrivit, privirea ta 
spunea „Tiran nenorocit! Mă mai chinui mult?" 

— Nu era așa! Numai că erai atât de formal! 

— Vrei să spui că eram de-a dreptul scorțos? 

— Ei, bine... da. Dar numai în casa ta. Pe deal, în acea seară, ai 
fost diferit, ca și în cele mai multe zile la spital. 

— Pe deal puteam să te ţin în braţe. Era un sac de dormit între 
noi, dar nu conta, iar în spital erai foarte bolnavă. Acasă la mine te 
vedeam ca pe oaspetele de neatins pe care îl salutam în faţa ușii de 
la dormitor, fiind nevoit apoi s-o închid. 

— Așa te simţeai? îl întrebai, mângâindu-i părul. Dar mă făceai să 
mă Simt neatrăgătoare. 

— Nu așa te vedeam, te asigur! Când mă simt în pericol mă port 
așa distant... voiam să te întreb de ce erai atât de bucuroasă când 
m-am întors, vineri? 

— Mă bucuram să lucrez din nou, îmi fusese dor de tine și eram 
încântată să te văd din nou. Voiam să te întreb ce părere ai dacă fac 
o cerere să lucrez aici, în spital. De aceea n-am vrut să mă ajuţi să 
găsesc ceva. 

— Nu mă minţi? 

— Nu, profesore. 

— Pentru că ești atât de dulce, de curajoasă și de frumoasă, draga 
mea Elizabeth, poti să mă săruți! Dar repede, pentru că mi se pare 
că aud pașii lui Hamish. 

Nu irosirăm timpul și, până la sfârșitul zilei, nunta era fixată 
peste două luni. 


Capitolul 15 


Aceste două luni le petrecui la familia Macălistair. 

Telegrama lui Joe fu prima reacţie pe care o primii de la St. 
Martha: „Abia aştept să-ți spun matușă, multă dragoste, Joe”. 
Urmară rândurile asistentei șefe: „ ... încântător. După cum poţi 
să-ți dai seama, mă temeam de clipa în care trebuia să-ţi spun că 
e exclus să te mai întorci la St. Martha pentru cel puţin doi 
ani..." 

Judy îmi scrise: „Grozav! Pot să fiu domnişoară de onoare?" 

Toate pacientele din spital mă felicitară. 

Archie îmi răspunse foarte repede la scrisoarea în care îi 
anunțam apropiata căsătorie: „Mi-am dat seama, era clar ca lumina 
zilei. Mă bucur pentru voi." 

Isobel MacAlistair, care venise să mă cunoască, mă însoţi, 
împreună cu mama ei și cu sora Craig la Edinburgh, unde aleserăm 
împreună rochia de mireasă. 

În timp ce mama și fiica făcură o plimbare, intrai împreună cu 
Craig, într-o cafenea. 

— Dumnezeule, îmi spuse ea, tare mai sunteţi șireţi voi, englezii! 
Ne-ai păcălit pe toţi! Nu că ne-am fi îndoit de ce simţea el pentru 

tine, era suficient să-i arunci o privire în timp ce erai foarte 
bolnavă... Dar tu... Cu toate c-ar fi trebuit să-mi dea idei fixaţia ta 
că Maury Valentine ar avea ceva cu el. 

— Asta este... acum am auzit că a plecat în Spania cu regizorul. 
Așa este? 

— Da. A, să știi că Gordon e încântat că până la urmă ai ales un 
bărbat adevărat, un scoţian din Highlands și nu un yankeu. Cum 
merge ultimul volum al profesorului? 

— Surprinzător de bine. Se pare că lucrează cu mult spor, în 
ciuda întreruperilor. 

Doamna Pringle venise să-mi facă o vizită și plânsese de bucurie. 

— Am fost atât de uimită și de bucuroasă! Dar crezi că te simți 
destul de bine pentru nuntă? Eşti atât de slabă! 

Mai târziu, pregăti pentru nuntă un tort magnific, cu trei etaje. 

Toţi cei patru nepoți ai lui Dougal sosiră împreună cu tatăl lor 
şi multe rude erau așteptate din toate colțurile Scoției. 

În după-amiaza de dinaintea nunţii, eram cu Dougal la 
Achnagairl și aşteptam sosirea familiei Fenton, când Charlie 
Urquhart sosi cu o problemă legată de transportul oaspeţilor. 
Pentru că doamna Cameron voia să mă întrebe ceva, îi lăsai singuri. 
Când mă întorsei, Charlie tocmai pleca, spunând: 

— Ne vei lipsi, dar... 

Așteptai până când eram doar eu cu Dougal în birou și-l 
întrebai: 

— Nu te supăra dacă te întreb, dar de ce spune Charlie că-i vei 
lipsi? Aveţi un antrenament cât timp suntem plecaţi? 

— Așa se pare. 

— Nu ne putem întoarce la timp? N-ai mai urcat pe munte de la 
operaţiunea de salvare și nu știu prea bine dacă e chiar ca în cazul 
unui sport, dar n-ar trebui să te antrenezi? 

— E foarte frumos din partea ta, Elizabeth, dar nu e cazul să ne 
scurtăm luna de miere. Am vorbit deja cu Charlie și oricum data nu 
e fixată. 

— Dar despre ce vorbea... mă întrerupsei, privindu-l cu atenţie. 
Stătea cu spatele la fereastră, parcă refuzând să vadă lacul și 
muntele din zare. 

— De ce arăţi atât de trist? E vorba despre nervii de dinaintea 
nunții... 

— Nu e asta! 

— Dar ce e? întrebai, dar nu primii nici un răspuns. Dougal, sper 
că nu te gândești să faci nebunia să renunţi la echipa de 
salvamontiști? 

Rămase câteva clipe tăcut. 

— De ce e nebunie? Trebuie să renunţ la un moment dat; acesta 
e un moment la fel de bun ca oricare. Mă pot duce la operaţiunile 
de urgenţă, dar e de-ajuns. 

— Ce s-a întâmplat? Tu faci alpinism de plăcere... 

— Dacă vrei să ştii neapărat... nu vreau să te mai fac să treci prin 
acel iad, doar pentru plăcerea mea. 

Eram foarte emoţionată, dar și îngrijorată. 

— Dragul meu, nu vreau să faci asta pentru mine! Nu voi permite! 

— Draga mea, îmi pare rău, dar n-ai ce spune în această privinţă. 
E decizia mea. 

Înţelesei că e hotărât, dar nu puteam renunţa. 

— E ultimul tău cuvânt? 

— Da. 

— Pentru că vrei să nu fiu rănită? 

— Exact. 

— Prostii, spusei cu hotărâre. Dacă așa vrei să arate viaţa noastră 
de familie, atunci nu prea cred că vom avea o viaţă normală. Se pare 
că, după regulile tale, nu vom putea avea copii... 

— Elizabeth, nu spune așa ceva... 

— Dar e adevărat! Ai uitat că sunt asistentă medicală? Am făcut 
practică în saloanele de nașteri și n-am văzut o singură femeie care 
să nu fi trecut prin iad. Pentru că ești decis să mă aperi de tot ce mă 
poate răni, nu prea știu cum vei reuși să depășești această problemă. 

— Draga mea, mă vei ierta că-ţi spun, dar acesta e șantaj 
emoţional. 

— Nu eşti tu cel care mi-a dat de înţeles că nu asculti de 
argumente raţionale? Cine poate sta de vorbă cu un bărbat care 
și-a spus ultimul cuvânt? 

— Îmi pare rău că simţi asta. 

— Şi mie îmi pare rău! Vreau să mă căsătoresc mâine cu bărbatul 
care iubește muntele! Nu vreau să renunti și apoi să regreți toată 
viaţa. De altfel, n-aş fi singura soţie de salvamontist! De ce crezi că 
alte femei pot să rezite, iar eu nu pot? 

— Sincer să fiu, nu m-am gândit niciodată la acest lucru... 

— Văd că nu te-ai gândit! Știu c-ai avut intenţii bune, dar chiar 
crezi că nu te iubesc destul de mult încât să și dau, nu doar să 
primesc? 

— Elizabeth, nu e adevărat! Mi-ai arătat acest lucru — îmi arăţi 
chiar acum — îmi arăţi cât de mult contez pentru tine, spuse el, 
strângându-mă în braţe. Chiar te-am supărat făcând asta? 

— Da, nu-mi place să-mi ascunzi ceva. Ţie ti-ar plăcea dacă eu aș 
face acest lucru? 

— Nu, ai dreptate, îmi pare rău. 

Mă privi lung, foarte gânditor. 

— Dar nu mă poţi convinge să scurtez luna de miere. O să-i 
vorbesc mâine lui Charlie, sper că va putea fixa antrenamentul mai 
târziu. 

Ştiam că era o victorie şi, chiar dacă va fi îngrozitor să-l aştept să 
se întoarcă de pe munte, merita. 


KKK 


Judy era domnișoara mea de onoare și mă aștepta în holul casei 
familiei MacAlistair. Purta o rochie albastră, iar în părul lung și 
blond avea flori albastre. 

— Elizabeth, arăţi minunat! Unchiul Dougal n-o să te 
recunoască! 

— Nu-ţi face griji, draga mea, o să-i şoptesc eu două cuvinte la 
ureche, zâmbi doctorul MacAlistair. Uite cât de bine arăt şi nimeni 
nu observă! se plânse el. 

Soţia lui, emoţionată, se tot învârtea în jurul meu, aranjându-mi voalul. 

— Draga mea, ești sigură că n-ai uitat să-ți pui inelul cu pecete al 
bunicului tău? Va fi ceva vechi, rochia ta e nouă... dar unde găsim 
ceva albastru? 

— Am volanele de la jupon. 

— Desigur! Dar împrumutat?... Hamish, trebuie să-i împrumuţi ceva! 

— Doamnă Macâlistair, spusei, nu vă aduceţi aminte că mi-aţi 
împrumutat batista de mătase? 

— A, da! Uitasem! 

— Draga mea, interveni soțul ei, nu vrei să pleci spre biserică, 
înainte Să-ţi uiţi și capul? Deja am întârziat. Nu putem să ţinem atât 
de mult pe jar mirele nerăbdător. 

Femeia mă sărută cu afecţiune. 

— Nu fi nervoasă, draga mea, spuse ea, scăpându-și mănușile și 
geanta. Rămâi calmă și bucură-te de orice clipă. Unde e Isobel? 
întrebă ea, neliniștită. 

— E în mașină, draga mea, cu Judy, răspunse soțul ei, dându-i 
geanta şi împingând-o ușurel spre ușă. 

Se întoarse, ştergându-și fruntea: 

— Soţiile şi nuntile! Domnul să aibă milă de bieţii soţi care 
trebuie să se descurce cu ele! Eşti minunată, draga mea, și sunt la 
fel de mândru să te conduc la altar cum cred c-ar fi fost și tatăl tău. 
Haide, nu te emoţiona! Poate o lacrimă sau două, toate miresele au 
voie. E mai bine așa! Mergem? 

Ne îndreptarăm spre biserică, în mașina hotelului condusă de 
Ian, prietenul lui Craig. Toate pacientele pe care le cunoscusem, asis- 
tentele medicale, erau adunate în fața spitalului. Rugându-se să nu 
apară vreo urgenţă, doctorul îmi spuse că restul așteptau la biserică. 

— Să ştii că toată lumea se mândreşte că are ceva de-a face cu 
unirea voastră! Chiar şi eu! 

Eram prea emoţionată să vorbesc. 

— Aşadar, eşti emoţionată? E dreptul mireselor, dar nu cred că 
trebuie să-ţi faci vreo problemă. Viitorul tău soţ e un om bun și cred 
că va va fi bine împreună. 

Nu puteam să mă gândesc la viitor, nu-mi venea să cred nici ce 
vedeam în prezent. Fata îmbrăcată în rochie albă nu puteam să fiu eu. 

Mașina se oprise. Doctorul mă ajută să ies, apoi îmi aranjă vălul. 

Ca prin ceaţă, văzui femeile adunate în jurul intrării, îl zării pe 
fotograf, apoi pe Joe care era de nerecunoscut în costum, avându-i 
pe cei doi frați mai mici, Robin și Johnnie, lângă el. Abia mai târziu 
îl zării pe Dougal întorcându-se, iar întreaga lui figură se lumină la 
vederea mea. Nu mai văzui nimic altceva în afara feţei lui până când 
ne întoarserăm în holul casei doctorului Macâlistair, care era 
transformat în sală de dans. Abia atunci remarcai superbul kilt 
pentru ocazii speciale pe care-l purta. 

— Dougal, arăţi ca de pe altă lume! 

Făcu o plecăciune, zâmbind. 

— Iubita mea, nu mă surprinde, pentru că tocmai ne-am 
căsătorit. Chiar mă simt pe altă lume. Ti-am spus în mașină cât de 
minunat arăţi. Ai auzit vreun cuvânt din ce ţi-am spus? 

— Nu prea cred. Abia începeam să-mi revin, dar văzându-te 
arătând atât de bine, cred că încep să plutesc din nou. Nu poate fi 
adevărat! 

Imi sărută degetul pe care strălucea acum verigheta. 

— Ai puţină răbdare, draga mea și o să-ți dai seama că nu-i decât 
realitatea. 

— Cred că da. Mă așteaptă o viaţă lângă iubirea mea. 


Sfârşit 


